c: application/epub+zip

text:
Emenyawo
© 2014 Watch Tower Bible and Tract Society of Pennsylvania
Ale Si ‘Míaɖo Nya Ŋu Na Ame Sia Ame’
AXA 6 • HADZIDZI: 96, 93
Wɔ Ðe Sikasededea Dzi Le Gbefãɖeɖedɔa Me
AXA 11 • HADZIDZI: 73, 98
Yehowa Mawu Ðo Nu Sia Nu Ðe Ðoɖo Nu
AXA 21 • HADZIDZI: 125, 53
Ðe Nèle Zɔzɔm Aduadu Kple Yehowa Ƒe Habɔbɔa?
AXA 26 • HADZIDZI: 45, 27
▪ Ale Si ‘Míaɖo Nya Ŋu Na Ame Sia Ame’
▪ Wɔ Ðe Sikasededea Dzi Le Gbefãɖeɖedɔa Me
Ɣeaɖewoɣi la, míedoa go nyabiase siwo ku ɖe nufiafia siwo me ɖeɖe sesẽ ŋu le gbeadzi. Nyati gbãtɔ dzro mɔnu etɔ̃ siwo míate ŋu azã be míana ŋuɖoɖo siwo aɖo amewo fe dzi gbɔ la me. (Kol. 4:6) Nyati evelia fo nu tso ale si Yesu fe nya siwo le Mateo 7:12 kpɔa ŋusẽ ɖe míafe gbefãɖeɖedɔa dzi ŋu.
▪ Yehowa Mawu Ðo Nu Sia Nu Ðe Ðoɖo Nu
▪ Ðe Nèle Zɔzɔm Aduadu Kple Yehowa Ƒe Habɔbɔa?
Yehowa dina ɣesiaɣi be ye subɔlawo nawɔ nu ɖe ɖoɖo nyui nu. Míakpɔ nu si Mawu di tso efe amewo si le nyati eve siawo me. Eye míagakpɔ nu si tae wòle vevie be míayi edzi awɔ nutefe na habɔbɔ si zãm Yehowa le egbea.
3 ‘Nye Nuɖuɖue Nye Be Mawɔ Mawu Ƒe Lɔlɔ̃nu’
AKPAA DZI: Nɔvi aɖewo le gbefã ɖem na lã mumu dzralawo le mɔ to. Wodoa gbegbɔgblɔ siwo wu 20 le fukpo sia dzi
48,220
201
32
76
Ame siwo de Ŋkuɖodzia le fe 2013 me 570
Nu kae doa dzidzɔ na wò vevie? Mia kple amewo dome fomedodowo, abe srɔ̃ɖeɖe, fomedzikpɔkpɔ, alo xɔlɔ̃ nyuiwo dzedze yea? Ðewohĩ nuɖuɖu ɖekae kple wò ame veviwo dzɔa dzi na wò. Gake abe Yehowa subɔlawo ene la, ɖe menye Mawu fe lɔlɔ̃nu wɔwɔ, efe Nya la sɔsrɔ̃, kple gbefãɖeɖe nya nyuia ye hea dzidzeme gãtɔ kekeake vanɛ na mí oa?
Blema Israel Fia David dzi ha kafu Wɔla la be: “Nye Mawu, wò lɔlɔ̃nu wɔwɔ enye nye dzidzɔ, eye wò se la le nye dzi me.” (Ps. 40:9) Togbɔ be David to nɔnɔme sesẽwo kple xaxawo me le agbe me hã la, Mawu fe lɔlɔ̃nu wɔwɔ dzɔa dzi nɛ ŋutɔŋutɔ. Nyatefee wònye be menye David ɖeka koe Mawu vavã la subɔsubɔ do dzidzɔ na o.
Esi apostolo Paulo nɔ eɖem fia be nya siwo le Psalmo 40:9 la va eme ɖe Mesia, alo Kristo la dzi la, egblɔ be: “Esia tae esime [Yesu va] xexea me la, egblɔ be: ‘“Mèdi vɔsa kple nunana o, ke boŋ èdzra ŋutilã aɖe ɖo ɖi nam. Mèkpɔ ŋudzedze ɖe numevɔsawo kple nu vɔ̃ vɔsa ŋu o.” Eye megblɔ be, “Kpɔ ɖa! Meva ɖo (agbalẽ xatsaxatsa la me woŋlɔ nya ɖo le ŋunye) be mawɔ wò lɔlɔ̃nu, Oo Mawu.”’”—Heb. 10:5-7.
Esi Yesu nɔ anyigba dzi la, ŋkuléle ɖe nuwɔwɔwo ŋu, xɔlɔ̃wo gbɔ nɔnɔ kple nuɖuɖu ɖekae kple amewo dzɔa dzi nɛ. (Mat. 6:26-29; Yoh. 2:1, 2; 12:1, 2) Gake nu si me wòtsɔ ɖe le vevie, kple nu si doa dzidzɔ nɛ ŋutɔe nye Fofoa si le dzifo fe lɔlɔ̃nu wɔwɔ. Yesu ŋutɔ gblɔ be: “Nye nuɖuɖu ye nye be mawɔ ame si dɔm ɖa la fe lɔlɔ̃nu, eye be mawu efe dɔ la nu.” (Yoh. 4:34; 6:38) Yesu fe nusrɔ̃lawo srɔ̃ nu vevi si hea dzidzɔ vavãtɔ vanɛ tso wofe Afetɔ la gbɔ. Wolɔ̃ faa gblɔ Fiaɖufe ŋuti nya nyuia na amewo kple dzidzɔ.—Luka 10:1, 8, 9, 17.
Yesu de se na eyomedzelawo be: “Miheyi ɖawɔ dukɔwo katã me tɔwo woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la fe ŋkɔ me, miafia nu wo be, woawɔ nu siwo katã fe se mede na mi la. Eye kpɔ ɖa! Meli kpli mi ŋkekeawo katã va se ɖe nuɖoanyia fe nuwuɣi.” (Mat. 28:19, 20) Dɔ sia wɔwɔ bia be míaɖe gbefã na amewo le afi sia afi si míakpɔ wo le, míatrɔ ayi ame siwo tsɔ ɖe le nyaa me gbɔ, eye míasrɔ̃ Biblia kpli wo. Dɔ sia wɔwɔ ate ŋu ahe dzidzɔ geɖe vɛ na mí.
Lɔlɔ̃ ʋãa mí míeyia edzi ɖea gbefã togbɔ be ame aɖewo metsɔa ɖeke le nyaa me o hã
Amewo tsɔ ɖe le míafe nyaa me alo womeɖatsɔ ɖeke le eme o, be míakpɔ dzidzɔ le subɔsubɔdɔa wɔwɔ me la, nɔnɔme si le míawo ŋutɔwo si wɔa akpa vevi aɖe. Nu ka tae míeyia edzi ɖea gbefã nya nyuia togbɔ be ame aɖewo medoa vivi ɖe mía ŋu alo tsɔa ɖeke le nyaa me o hã? Esi míenyae be Fiaɖufegbefãɖeɖe kple nusrɔ̃lawɔwɔdɔa ɖea lɔlɔ̃ si le mía si na Mawu kple mía haviwo fiana tae. Le nyatefe me la, amewo fe agbe ɖo afɔku me—míawo ŋutɔwo kple mía haviwo tɔ siaa. (Eze. 3:17-21; 1 Tim. 4:16) Na míadzro nu vevi aɖewo siwo le kpekpem ɖe míafe hadɔwɔla geɖe siwo le anyigbamama sesẽwo me ŋu be wole ŋusẽ dom nu alo dzo kpɔtɔ le wo me ɖe gbefãɖeɖedɔa ŋu la me akpɔ.
Ne míezãa nyabiase nyuiwo le gbefãɖeɖedɔa me la, nu nyuiwo dona tsoa eme zi geɖe. Nɔvinyɔnu Amalia kpɔ ŋutsu aɖe si nɔ nyadzɔdzɔgbalẽ xlẽm le abɔ aɖe me gbe ɖeka ŋdi. Ete ɖe ŋutsua ŋu biae be exlẽ nya nyui aɖe le nyadzɔdzɔgbalẽa me mahã. Esi ŋutsua ɖo eŋu be ao la, Amalia gblɔ nɛ be, “Metsɔ Mawu Fiaɖufe ŋuti nya nyui aɖe vɛ na wò.” Edzɔ dzi na ŋutsua eye wòlɔ̃ be woasrɔ̃ Biblia kpli ye. Amalia te ŋu dze Biblia nusɔsrɔ̃ etɔ̃ gɔme le abɔ ma me.
Nɔvinyɔnu Janice tsɔ afi si wòwɔa dɔ le wɔ efe anyigbamama. Esi nyati aɖe si wota ɖe Gbetakpɔxɔ me do dzidzɔ na dɔwɔfea fe dzɔla kple dɔwɔhati bubu aɖe ta la, Janice gblɔ na wo be yeanɔ magazineawo tsɔm vɛ na wo edziedzi. Enaa magazine dɔwɔla bubu aɖe hã, eye nyati vovovo siwo wotana ɖe Gbetakpɔxɔ kple Nyɔ! me doa dzidzɔ nɛ ŋutɔ. Esia wɔe be dɔwɔla bubu aɖe hã bia be wòana magazineawo ye. Janice gblɔ be “Yayrae esia nye tso Yehowa gbɔ!” Mlɔeba la, ame 11 sɔŋ ye va le Janice fe magazine fe ademɔ dzi le efe dɔwɔfe.
Dzikpɔla mɔzɔla aɖe kafui be, le tso afe me yi afe me dɔa me la, mele be gbefãɖelawo nawu wofe dzeɖoɖoa nu be emegbe yewoagatrɔ ava ko o. Ke boŋ woate ŋu abia afemenɔlaa be: “Àdi be mafia ale si míesrɔ̃a Biblia kple amewoe la wòa?” alo, “Ŋkeke ka kple ga ka mee nàdi be matrɔ ava be míayi dzeɖoɖoa dzi?” Dzikpɔla mɔzɔlaa gblɔ be esi nɔvi siwo le hame si subɔm yenɔ me zã mɔnu sia la, wodze Biblia nusɔsrɔ̃ 44 sɔŋ gɔme le kwasiɖa ɖeka ko me.
Tɔtrɔyiwo wɔwɔ kaba—le ŋkeke ʋɛ aɖewo le yiyi zi gbãtɔ megbe gɔ̃ hã—tea ŋu ɖea vi. Nu ka tae? Elabena esia ɖenɛ fiana be míedi tso dzi me be míakpe ɖe dzianukwaretɔwo ŋu be woase Biblia gɔme. Esi wobia nyɔnu aɖe si Yehowa Ðasefowo nɔ Biblia srɔ̃m kplii be nu ka tae wòlɔ̃ be woasrɔ̃ nu kpli ye hã la, egblɔ be: “Medze nusɔsrɔ̃ gɔme le lɔlɔ̃ kple ɖetsɔleme vavã si woɖe fiam ta.”
Àte ŋu abia afemenɔlaa be: “Àdi be mafia ale si míesrɔ̃a Biblia kple amewoe la wòa?”
Esi Nɔvinyɔnu Madaí wu Mɔɖelawo Ƒe Subɔsubɔ Sukua nu la, edze Biblia nusɔsrɔ̃ 15 sɔŋ gɔme eye wòtsɔ nusrɔ̃vi 5 bubuwo na gbefãɖela bubuwo. Efe nusrɔ̃vi gbogbo aɖewo dze kpekpewo dede edziedzi gɔme. Nu kae kpe ɖe Madaí ŋu wòdze nusɔsrɔ̃ gbogbo mawo gɔme? Sukua na wòkpɔ susu si tae wòle be wòayi edzi anɔ ame siwo ɖe ɖetsɔleme vavã fia la gbɔ yim va se ɖe esime wòke ɖe wo ŋu. Ðasefo bubu si kpe ɖe ame geɖe ŋu wosrɔ̃ Biblia me nyatefea gblɔ be, “Meva srɔ̃e be kutrikuku le tɔtrɔyiwo wɔwɔ mee nye nu vevi si nana amewo va dzea si Yehowa.”
Tɔtrɔyiwo wɔwɔ kaba ɖenɛ fiana be míedi tso dzi me be míakpe ɖe amewo ŋu be woase Biblia gɔme
Ebia agbagbadzedze vevie hafi míate ŋu awɔ tɔtrɔyiwo ahasrɔ̃ Biblia kple amewo. Ke hã yayra siwo dona tsoa eme la foa agbagbadzedzeawo ta sãsãsã. Ne míeyi edzi do vevie nu le Fiaɖufegbefãɖeɖedɔa me la, míate ŋu akpe ɖe amewo ŋu be “nyatefe fe sidzedze vavãtɔ la nasu wo si,” eye esia ate ŋu ana woakpɔ xɔxɔ. (1 Tim. 2:3, 4) Ate ŋu ana míawo ŋutɔwo míakpɔ dzidzɔ kple dzidzeme si ɖeke mesɔ kplii o.
“Mina miafe nya nadze to ɣesiaɣi . . . bene mianya ale si wòle be miaɖo nya ŋu na ame sia ame.”—KOL. 4:6.
1, 2. (a) Gblɔ nutefekpɔkpɔ aɖe si ɖe vevienyenye si le nyabiase siwo ŋu míebu nyuie ŋu la fia? (Kpɔ nɔnɔmetata si le nyati sia fe gɔmedzedze.) (b) Nu ka tae mele be nufiafia siwo me ɖeɖe sesẽ la naɖo vɔvɔ̃ na mí o?
ƑE AÐEWOE nye esi va yi la, nɔvinyɔnu Kristotɔ aɖe nɔ Biblia me dzrom kple srɔ̃a si menye Ðasefo o. Ŋutsua nye Kristodukɔa fe sɔlemeha aɖe me tɔ eye wògblɔ be yexɔ Mawuɖekaetɔ̃ dzi se. Esi nɔvinyɔnua de dzesii be ɖewohĩ ye srɔ̃ mese Mawuɖekaetɔ̃ fe nufiafiaa gɔme nyuie o ta la, ebiae ŋuɖɔɖotɔe be: “Ðe nèxɔe se be Mawu nye Mawu, Yesu nye Mawu, eye gbɔgbɔ kɔkɔea hã nye Mawu, gake menye Mawu etɔ̃e li o, ke Mawu ɖeka koa?” Nyaa wɔ moya na srɔ̃a, eye wògblɔ be: “Ao, menye nu ma dzie mexɔ se o!” To esia dzi la, woɖo dze nyuie tso ame si tututu Mawu nye ŋu.
2 Kpɔɖeŋu ma ɖe vevienyenye si le nyabiase siwo ŋu wobu nyuie biabia ŋuɖɔɖotɔe ŋu la fia. Eɖe nu vevi bubu aɖe hã fia, si nye be: Mele be míana nufiafia siwo me ɖeɖe sesẽ, abe Mawuɖekaetɔ̃, dzo mavɔ alo Wɔlaa fe anyinɔnɔ ene naɖo vɔvɔ̃ na mí o. Ne míeɖo ŋu ɖe Yehowa ŋu hewɔ hehe si nam wòle mí ŋu dɔ nyuie la, zi geɖe la, míate ŋu ana ŋuɖoɖo siwo ana míafe nyaselawo nabu tame eye míaɖo wofe dzi gbɔ. (Kol. 4:6) Mina míadzro nu siwo gbefãɖela bibiwo wɔna ne wole nyati mawo me dzrom la me. Míadzro ale si (1) míazã nyabiasewo atsɔ ana amewo nagblɔ wofe susu, (2) míade ŋugble kple amewo le nya si Ŋɔŋlɔawo gblɔ ŋu, kple (3) míazã kpɔɖeŋuwo be amewo nase nyaa gɔme.
3, 4. Nu ka tae wòle vevie be míazã nyabiasewo be míanya nu si dzi amewo xɔ se? Gblɔ efe kpɔɖeŋu.
3 Nyabiasewo ate ŋu akpe ɖe mía ŋu míanya nu si dzi ame aɖe xɔ se. Nu ka tae esia le vevie? Lododowo 18:13 gblɔ be: “Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.” Nyatefee, hafi míadze nya si Biblia gblɔ tso nyati aɖe ŋu me dzodzro gɔme la, ele be míadze agbagba anya nu si tututu dzi amea xɔ se. Ne menye nenema o la, míagblẽ ɣeyiɣi anɔ agbagba dzem be amea nakpɔe be dzixɔse aɖe menye nyatefe o, evɔ ɖewohĩ mexɔ nufiafia ma dzi se kura gɔ̃ hã o!—1 Kor. 9:26.
4 Tsɔe be míele dzo mavɔ nufiafiaa me dzrom kple ame aɖe. Menye ame sia amee xɔe se be dzo mavɔ nye afi si wowɔa fu amewo le ŋutɔŋutɔ o. Ame aɖewo xɔe se be enye kaklã ɖa tso Mawu gbɔ fe nɔnɔme aɖe ko. Eya ta míate ŋu agblɔ be: “Susu vovovowoe le amewo si ku ɖe dzo mavɔ ŋu; nu kae nèsusu be dzo mavɔ nye?” Ŋuɖoɖo si amea na ye ana míanya ale si míakpe ɖe eŋu wòase nu si Biblia fia tso nya ma ŋu gɔme.
5. Aleke nyabiasewo ate ŋu akpe ɖe mía ŋu míanya nu si tae amea xɔ nufiafia aɖe dzi se ɖo?
5 Nya siwo míebia ŋuɖɔɖotɔe agate ŋu akpe ɖe mía ŋu míanya nu si tae amea xɔ nufiafia aɖe dzi se ɖo. Le kpɔɖeŋu me, nu kae míawɔ ne míedo go ame si gblɔ be yemexɔ Mawu dzi se o? Anɔ bɔbɔe be míafo nya ta be nufiafia totrowo abe amedzɔtsokeseme ene ye kpɔ ŋusẽ ɖe edzi. (Ps. 10:4) Gake ame aɖewo mexɔ Mawu dzi se o le fukpekpe siwo gbegbe tefe wokpɔ alo esiwo me woawo ŋutɔwo woto ta. Ðewohĩ asesẽ na wo ŋutɔ be woaxɔe ase be Wɔla lɔ̃ame aɖe li hafi yewole nɔnɔme mawo me tom. Eya ta ne afemenɔlaa ke ɖi Mawu fe anyinɔnɔ la, míate ŋu abiae be: “Nenema koe nèsena le ɖokuiwò me xoxoxoa?” Ne amea gblɔ be ao la, míate ŋu abiae nu si koŋ na be megava xɔ Mawu dzi se o. Efe ŋuɖoɖoa akpe ɖe mía ŋu míanya mɔ nyuitɔ si dzi míato akpe ɖe eŋu.—Mixlẽ Lododowo 20:5.
6. Nu kae wòle be míawɔ ne míebia nya aɖe vɔ?
6 Ne míebia nya aɖe vɔ la, ele be míaɖo to ase amea fe ŋuɖoɖoa nyuie, eye míase veve ɖe enu. Le kpɔɖeŋu me, ame aɖe ate ŋu agblɔ be afɔku aɖee na yemegava xɔe se tututu be Wɔla lɔ̃ame aɖe li o. Hafi míagblɔ nu siwo ɖo kpe edzi be Mawu li nɛ la, ele be míase veve ɖe enu, eye míana wòanya be naneke megblẽ le eŋu ne míebia nya tso susu si tae míele fu kpem ɖo ŋu o. (Hab. 1:2, 3) Ne míegbɔ dzi ɖi heɖe lɔlɔ̃ fiae la, esia aʋãe wòadi be yeanya nu geɖe.*
7. Zi geɖe la, nu ka gbɔe míafe dzidzedzekpɔkpɔ le gbefãɖeɖedɔa me tsona?
7 Azɔ mina míadzro ale si míate ŋu ade ŋugble kple amewo le nya si Ŋɔŋlɔawo gblɔ ŋu me. Bibliae nye míafe dɔwɔnu vevitɔ le gbefãɖeɖedɔa me. Ekpena ɖe mía ŋu be ‘míadze bliboe, eye míanɔ dzadzraɖoɖi keŋkeŋ na dɔ nyui sia dɔ nyui wɔwɔ.’ (2 Tim. 3:16, 17) Gake zi geɖe la, míafe dzidzedzekpɔkpɔ le gbeadzi metsoa ŋɔŋlɔ agbɔsɔsɔme si míexlẽ gbɔ o, ke boŋ etsoa ale si míede ŋugble kple amewo le ŋɔŋlɔ si míexlẽ ŋu kple ale si míeɖe emee gbɔ. (Mixlẽ Dɔwɔwɔwo 17:2, 3.) Mina míazã nudzɔdzɔ etɔ̃ siwo gbɔna atsɔ awɔ esia fe kpɔɖeŋui.
8, 9. (a) Mɔ ka dzie míate ŋu ato ade ŋugble kple ame si xɔe se be Yesu kple Mawu wosɔ? (b) Mɔ bubu ka dzie nètona dea ŋugble kple ame siwo xɔ nufiafia sia dzi se la dzidzedzetɔe?
8 Nudzɔdzɔ 1: Míedo go ame aɖe le gbeadzi si xɔe se be Yesu kple Mawu wosɔ. Ŋɔŋlɔ kawoe míate ŋu axlẽ atsɔ ade ŋugble kple amea le nya ma ŋu? Míate ŋu ana amea naxlẽ Yohanes 6:38, afi si Yesu ŋutɔ gblɔ le be: “Meɖi tso dzifo va, menye be mawɔ nye ŋutɔ nye lɔlɔ̃nu o, ke boŋ ame si dɔm ɖa la fe lɔlɔ̃nu.” Ne míexlẽ kpukpui ma vɔ la, míate ŋu abiae be: “Ne Yesu ŋutɔe ganye Mawu ɖe, ke ame kae dɔe ɖe anyigba dzi? Ðe Ame ma manye gã wu Yesu oa? Eme kɔ fãa be ame si dɔ ame aɖe la alolo wu ame si wòdɔ.”
9 Alo míate ŋu axlẽ Filipitɔwo 2:9, afi si apostolo Paulo fo nu tso nu si Mawu wɔ esi Yesu ku eye wofɔe ɖe tsitre megbe ŋu. Kpukpui ma gblɔ be: “Mawu [do Yesu] ɖe dzi wòle nɔfe kɔkɔ aɖe, eye wòlɔ̃ faa tsɔ ŋkɔ si fo ŋkɔ bubu ɖe sia ɖe ta la nɛ.” Be míakpe ɖe amea ŋu wòade ŋugble tso mawunyakpukpui ma ŋu la, míate ŋu abiae be: “Ne Yesu kple Mawu wosɔ hafi wòku, eye Mawu doe ɖe dzi wòle ɖofe si kɔkɔ wu la, ɖe esia mafia be Yesu va kɔ wu Mawu oa? Gake, ɖe ame aɖe ate ŋu akɔ wu Mawua?” Ne amea dea bubu Mawu fe Nya la ŋu eye dzi nyui le esi la, ŋugbledede kplii alea ana wòagbugbɔ ŋku alé ɖe nufiafia ma ŋu.—Dɔw. 17:11.
10. (a) Aleke míawɔ ade ŋugble kple ame si xɔ dzo mavɔ nufiafiaa dzi se? (b) Mɔ ka dzie nètona dea ŋugble kple ame siwo xɔ dzo mavɔ nufiafiaa dzi se la dzidzedzetɔe?
10 Nudzɔdzɔ 2 lia: Esesẽ na afemenɔla aɖe si doa vevie mawusubɔsubɔ be wòase egɔme be womawɔ fu ame vɔ̃ɖiwo le dzo mavɔ me o. Ðewohĩ nu si tae wòxɔ dzo mavɔ nufiafiaa dzi se lae nye be, edi vevie be ame vɔ̃ɖiwo naxɔ wofe nu gbegblẽ wɔwɔwo ŋuti tohehe. Aleke míate ŋu ade ŋugble kple ame sia tɔgbi? Gbã la, míate ŋu aka ɖe edzi nɛ be woahe to na ame vɔ̃ɖiwo godoo. (2 Tes. 1:9) Eyome míate ŋu ana wòaxlẽ 1 Mose 2:16, 17, afi si ɖee fia be nu vɔ̃ ŋuti tohehee nye ku. Míate ŋu aɖe eme nɛ be, Adam fe nu vɔ̃a tae wodzi amegbetɔwo katã ɖe nu vɔ̃ me ɖo. (Rom. 5:12) Gake míate ŋu ana wòakpɔe be Mawu megblɔ na wo be woawɔ fu wo le dzo mavɔ me o. Eyome míate ŋu abiae be, “Ne ɖe woawɔ fu Adam kple Xawa le dzo mavɔ me tegbee la, ke ɖe mele be Mawu naxlɔ̃ nu wo tso eŋu do ŋgɔ oa?” Azɔ míate ŋu axlẽ 1 Mose 3:19; le afi ma la, Mawu gblɔ wofe nu vɔ̃a me tsonu na wo, gake megblɔ nya aɖeke tso dzo mavɔ ŋu o. Ke boŋ egblɔ na Adam be agatrɔ azu anyi. Míate ŋu abiae azɔ be, “Ne dzo mavɔ mee Adam ayi nyatefe la, ɖe wòanye nu dzɔdzɔe wɔwɔ be Mawu nagblɔ nɛ be agatrɔ azu anyi si me woɖee tsoea?” Ne amea dea ŋugble le ame bubuwo hã fe susuwo ŋu la, nyabiase mawo tɔgbi ana wòabu nyaa ŋu ayi ŋgɔe.
11. (a) Aleke míate ŋu ade ŋugble kple ame si xɔe se be ame nyuiwo katã ayi dzifo? (b) Mɔ ka dzie nètona dea ŋugble kple amewo dzidzedzetɔe ku ɖe dzifoyiyi ŋu nya sia ŋu?
11 Nudzɔdzɔ 3 lia: Míedo go ame aɖe le gbeadzi si xɔe se be ame nyuiwo katã ayi dzifo. Dzixɔse ma ate ŋu akpɔ ŋusẽ ɖe ale si afemenɔlaa sea Biblia me nyawo gɔmee dzi. Le kpɔɖeŋu me, tsɔe be míexlẽ Nyaɖeɖefia 21:4 nɛ. (Mixlẽe.) Amea ate ŋu asusui be ale si agbea anɔ le dzifo ŋue nya mawo ku ɖo. Aleke míate ŋu akpe ɖe eŋu wòade ŋugble? Le esi míaxlẽ mawunyakpukpui bubuwo be míatsɔ akɔ eme tefe la, míate ŋu azã nya vevi aɖe si dze le ŋɔŋlɔ ma ke me atsɔ awɔ esia. Wogblɔ be “ku maganɔ anyi o.” Míate ŋu abia amea nenye be elɔ̃ ɖe edzi be, hafi nane maganɔ anyi o la, ke ɖe mefia be nua nɔ anyi kpɔ oa? Anɔ eme be alɔ̃ ɖe edzi. Eyome míagblɔ nɛ be, ku menɔ dzifo kpɔ o; anyigba dzi afi sia koe amewo kuna le. Eya ta susu le eme be míafo nya ta be yayra siwo ava anyigba dzi ŋu nya gblɔm Nyaɖeɖefia 21:4 le.—Ps. 37:29.
12. Nu ka tae Yesu wɔ kpɔɖeŋuwo?
12 To vovo na nyabiasewo la, Yesu zã kpɔɖeŋuwo le efe gbefãɖeɖedɔa me. (Mixlẽ Mateo 13:34, 35.) Kpɔɖeŋu siwo Yesu wɔ la na wòde dzesi nɔnɔme si le ame siwo nɔ to ɖomee la si. (Mat. 13:10-15) Kpɔɖeŋuawo gana Yesu fe nufiafiawo wɔ dɔ ɖe amewo dzi eye wòtsi susu me na wo. Aleke míate ŋu azã kpɔɖeŋuwo le míafe nufiafia me?
13. Kpɔɖeŋu kae míate ŋu awɔ atsɔ aɖe eme be Mawu kple Yesu mele tasɔsɔ me o?
13 Enyona wu ne míezã kpɔɖeŋu siwo gɔme sese le bɔbɔe. Ne míedi be míaɖe eme na amewo be Yesu mesɔ kple Mawu o la, míate ŋu awɔ kpɔɖeŋu sia. Mawu kple Yesu siaa zã fomekadodowo tsɔ ɖɔ fomedodo si le wo dome. Mawu yɔ Yesu be ye Vi, eye Yesu hã yɔ Mawu be ye Fofo. (Luka 3:21, 22; Yoh. 14:28) Azɔ míate ŋu abia afemenɔlaa be: “Tsɔe be èdi be yeafiam be ame eve aɖewo le tasɔsɔ me; fomekadodo kae nàtsɔ awɔ esia fe kpɔɖeŋui?” Amea ate ŋu ayɔ nɔviwo, alo venɔviwo gɔ̃ hã. Ne egblɔe alea la, ke míate ŋu agblɔ nɛ be efe kpɔɖeŋua sɔ nyuie. Eyome míate ŋu abiae be: “Ne míete ŋu wɔ kpɔɖeŋu nyui sia bɔbɔe la, ke ɖe kpɔɖeŋu sia mava susu me na Yesu, ame si nye Nufiala Gãtɔ oa? Gake Yesu mezã kpɔɖeŋu ma o, ke boŋ egblɔ be Mawu nye ye Fofo. Yesu to esia dzi ɖee fia be Mawu tsi boo wu ye, eye ŋusẽ hã le esi wu ye.”
14. Kpɔɖeŋu kae ɖee fia be susu manɔ eme be Mawu nana Abosam nawɔ fu amewo le dzo mavɔ me o?
14 Bu kpɔɖeŋu sia hã ŋu kpɔ. Ame aɖewo xɔe se be Satana ye wotsɔ ɖo dzo mavɔa nu be wòanɔ fu wɔm amewo. Kpɔɖeŋu aɖe akpe ɖe dzilawo ŋu woakpɔ nu si tae Mawu mate ŋu abia tso Abosam si be wòawɔ nu sia o. Míate ŋu agblɔ be: “Tsɔe be viwò dze aglã hele nu gbegblẽ geɖe wɔm. Nu kae nàwɔ?” Ðewohĩ dzilaa agblɔ be yeaɖɔ ye via ɖo. Anɔ eme dzilaa adze agbagba zi geɖe be yeakpe ɖe eŋu wòadzudzɔ nu gbegblẽwo wɔwɔ. (Lod. 22:15) Azɔ míate ŋu abia dzilaa be, nu kae wòawɔ ne via gbe tonusese kokoko. Dzila geɖe agblɔ be naneke megali yewoawɔ tsɔ wu be yewoahe to na ɖevia o. Míate ŋu abiae be, “Ke ne èva nya be ame vɔ̃ɖi aɖee ble viwòa wòdze aglã ya ɖe?” Ðikeke mele eme o be dzi aku dzilaa ɖe ame ma ŋu. Be míana dzilaa nase kpɔɖeŋu ma gɔme la, míagate ŋu abiae be, “Azɔ esi nènyae be ame vɔ̃ɖi gblẽku mae kpɔ ŋusẽ ɖe viwòa dzi la, ɖe nàbia tso ame ma si be wòahe to na viwòa na wòa?” Kakaɖedzitɔe la, aɖo eŋu be ao. Eme kɔ fãa be Mawu mabia tso Satana Abosam, ame si tututu le ŋusẽ kpɔm ɖe amewo dzi be woawɔ nu vɔ̃ɖiwo la, si be wòahe to na wo o!
15, 16. (a) Nu ka tae mele be míakpɔ mɔ be ame siwo katã míeɖea gbefã na lae axɔ Fiaɖufegbedeasia o? (b) Ðe wòle be ŋutete tɔxɛwo nanɔ mía si hafi míate ŋu afia nu dzidzedzetɔea? Ðe eme. (Kpɔ aɖaka si nye “Dɔwɔnu Aɖe Si Kpena Ðe Mía Ŋu Míeɖoa Nya Ŋu” hã.)
15 Míenya be menye ame sia ame si míeɖea gbefã na lae axɔ Fiaɖufegbedeasia o. (Mat. 10:11-14) Anɔ alea nenye be míebia nya siwo sɔ, míede ŋugble kple amewo le mɔ nyuitɔ nu, eye míewɔ kpɔɖeŋu nyuitɔwo kekeake gɔ̃ hã. Esia mewɔ nuku o, elabena ame ʋɛ aɖewo koe ɖo to Yesu gɔ̃ hã—togbɔ be eyae nye Nufiala gãtɔ si nɔ anyigba dzi kpɔ hã!—Yoh. 6:66; 7:45-48.
16 Ne ewɔ na mí be nufiafia fe ŋutete tɔxɛwo mele mía si o hã la, míate ŋu akpɔ dzidzedze le míafe subɔsubɔdɔa me. (Mixlẽ Dɔwɔwɔwo 4:13.) Mawu fe Nya la ka ɖe edzi na mí be, “ame siwo si dzi fe nɔnɔme nyui le hena agbe mavɔ kpɔkpɔ la” axɔ nya nyui la. (Dɔw. 13:48) Eya ta mina míada asɔ le ale si míebua mía ɖokuiwo kple ame siwo míegblɔa Fiaɖufe ŋuti nya nyuia na ŋu. Neva eme be míalɔ̃ awɔ hehe si Yehowa le mía nam la ŋuti dɔ bliboe, esi míeka ɖe edzi be aɖe vi na mía kple ame siwo ɖoa to mí la siaa ta. (1 Tim. 4:16) Yehowa ate ŋu akpe ɖe mía ŋu míanya ale si wòle be ‘míaɖo nya ŋu na ame sia ame.’ Abe ale si míakpɔe le nyati si kplɔe ɖo me ene la, mɔ bubu aɖe si dzi míato akpɔ dzidzedze le gbeadzi ye nye be míawɔ ɖe nu si míeyɔna be Sikasedede la dzi.
^ mm. 6 Kpɔ nyati si nye “Ðe Wòanya Wɔ Be Míaxɔ Edzi Ase Be Wɔla Aɖe Lia?” le October 1, 2009, fe Gbetakpɔxɔ me.
“Nu sia nu si miedina be amewo nawɔ na mi la, ele be miawo hã miawɔ nenema ke na wo.”—MAT. 7:12.
1. Ðe ale si míewɔa nu ɖe amewo ŋu le gbeadzi le veviea? Gblɔ efe kpɔɖeŋu. (Kpɔ nɔnɔmetata si le nyati sia tame.)
ƑE ƲƐ aɖewoe nye esi va yi la, atsu kple asi Kristotɔ aɖe siwo le Fiji nɔ amewo kpem na Kristo fe ku fe Ŋkuɖodzia. Esi wonɔ nu fom na nyɔnu aɖe le gota la, tsi te dzadza. Nɔviŋutsua tsɔ xexi ɖeka na nyɔnua eye eya kple srɔ̃a hã wonɔ ɖeka te. Dzi dzɔ atsu kple asia ŋutɔ esi nyɔnua va Ŋkuɖodzia. Nyɔnua gblɔ be yemeɖo ŋku nya siwo Ðasefoawo gblɔ esi wova ye gbɔ la fe akpa gãtɔ dzi o. Gake nu si koŋ wɔ dɔ ɖe edzie nye ale si wowɔ nu ɖe eŋu, eye esiae ʋãe wòva Ŋkuɖodzia. Nu kae na atsu kple asia wɔ nu nenema? Agbenɔnɔ ŋuti gɔmeɖose vevitɔ si míeyɔna be Sikasedede la dzie wowɔ ɖo.
2. Nu kae nye Sikasedede la? Aleke míate ŋu awɔ ɖe edzi?
2 Nu kae nye Sikasedede la? Eyae nye aɖaŋu si Yesu ɖo na mí be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mat. 7:12) Aleke míate ŋu awɔ ɖe Sikasedede ma dzi? Míate ŋu awɔ esia le mɔ vevi eve nu. Gbã la, ele be nàbia ɖokuiwò ɣesiaɣi be: ‘Nenye nyee ɖe, aleke madi be ame kemɛa nawɔ nu ɖe ŋunye?’ Evelia, dze agbagba ɖe sia ɖe nàwɔ nu ɖe amea hã ŋu nenema ke.—1 Kor. 10:24.
3, 4. (a) Ðe nu si tae menye nuwɔwɔ kple haxɔsetɔwo me koe míawɔ ɖe Sikasededea dzi le o la me. (b) Nu kawo mee míadzro le nyati sia me?
3 Zi geɖe la, míewɔna ɖe Sikasededea dzi le nuwɔwɔ kple haxɔsetɔwo me. Gake menye ame siwo do fome kpli mí le xɔse la me ŋu koe Yesu gblɔ be míawɔ nu ɖo alea o. Le nyatefe me la, esi wònɔ nu fom tso ale si wòle be míawɔ nu ɖe amewo katã—míafe futɔwo gɔ̃ hã—ŋu ye wòna mɔfiame vevi sia. (Mixlẽ Luka 6:27, 28, 31, 35.) Ne ele alea la, ke aleke gbegbe wòhiã be míawɔ ɖe Sikasededea dzi le nuwɔwɔ ɖe ame siwo míeɖia ɖase na, siwo dometɔ geɖe nye “ame siwo si dzi fe nɔnɔme nyui le hena agbe mavɔ kpɔkpɔ” la ŋue nye esi!—Dɔw. 13:48.
4 Azɔ mina míadzro biabia ene aɖewo siwo wòle be wòanɔ susu me na mí ne míele gbefã ɖem la me: Ame ka fomevie mele nu fom na? Afi kae meke ɖe eŋu le? Ɣeyiɣi kae nye nyuitɔ si mayi amewo gbɔ? Aleke wòle be mafo nu na wo? Abe ale si míakpɔe ene la, biabia siawo ate ŋu akpe ɖe mía ŋu míabu ame siwo míele gbefã ɖem na fe seselelãmewo ŋu ale be míanya ale si míawɔ nu ɖe wo ŋu.—1 Kor. 9:19-23.
5. Nya kawoe míate ŋu abia mía ɖokuiwo?
5 Zi geɖe la, ame ɖekaɖekawoe míefoa nu na le gbeadzi. Ame sia ame kple efe kuxie, eye nu siwo me ame sia ame to la le vovo. (2 Kron. 6:29) Ne èle tetem ɖe ame aɖe ŋu be yeaɖe gbefã nɛ la, bia ɖokuiwò be: ‘Ne nyee nye afemenɔlaa la, aleke madi be wòawɔ nu ɖe ŋunye? Ðe wòavivi nam ne ebum abe nutoa me tɔ ɖe sia ɖe ko enea? Alo ɖe wòadzɔ dzi nam wu ne edi be yeanya ame si fomevi menyea?’ Ŋugbledede le biabia siawo tɔgbi ŋu akpe ɖe mía ŋu míawɔ nu ɖe afemenɔla ɖe sia ɖe ŋu le efe nɔnɔme nu.
6, 7. Ne afemenɔla aɖe do dziku alo da gbe ɖe mía gbɔ la, nu kae wòle be míawɔ?
6 Ame aɖeke madi be amewo nabu susu vɔ̃ ɖe ye ŋu o. Le kpɔɖeŋu me, esi míenye Kristotɔwo ta la, míedzea agbagba wɔna ɖe aɖaŋu si Biblia ɖo be ‘míana míafe nya nadze to ɣesiaɣi’ la dzi. (Kol. 4:6) Gake esi míede blibo o ta la, míegblɔa nya aɖewo ɣeaɖewoɣi siwo va vea mí emegbe. (Yak. 3:2) Ne edzɔ be míefo nu na ame aɖe nyuie o le esi nuwo meyi na mí nyuie le ŋkekea me o ta la, mímadi be amea nabu mí be míenye “ame mabuame” alo “ameŋumabula” o. Míanɔ mɔ kpɔm be amea nase nu gɔme na mí. Ke ɖe mele be míawo hã míase nu gɔme na amewo nenema ke oa?
7 Ne afemenɔla aɖe do dziku alo da gbe ɖe mía gbɔ la, ɖe manyo be míatsɔe be ɖewohĩ esi nuwo meyi nɛ nyuie le ŋkekea me o tae oa? Ðe wòanye be ele nɔnɔme sesẽwo me tom le dɔme alo le sukua? Ðe lãmegbegblẽ le fu ɖem nɛa? Edzɔ zi geɖe be afemenɔla siwo do dziku ɖe mía ŋu zi gbãtɔ la dometɔ geɖe xɔ nya la emegbe le esi Yehowa fe amewo wɔ nu ɖe wo ŋu tufafatɔe hede bubu wo ŋu ta.—Lod. 15:1; 1 Pet. 3:15.
8. Nu ka tae wòle be míagblɔ Fiaɖufegbedeasia na ‘amewo katã fomevi’?
8 Míeɖea gbefã na ame ɖe sia ɖe fomevi. Le kpɔɖeŋu me, le fe ʋɛ siwo va yi me la, wota ame 60 kple edzivɔ fe nutefekpɔkpɔwo ɖe Gbetakpɔxɔ fe nyati si nye “Biblia Le Amewo Ƒe Agbenɔnɔ Trɔm” me. Ame siwo ŋu nya wogblɔ le nyati mawo me la dometɔ aɖewo nye fiafiwo, ahamulawo, nu vlo wɔha me tɔwo, alo atike vɔ̃ɖi zãlawo tsã. Bubuwo nye dunyahelawo, subɔsubɔhakplɔlawo kple ame siwo vuna ɖe wofe dɔwɔɖuiwo ko ŋu tsã. Wo dometɔ aɖewo hã nye agbe baɖa nɔlawo. Gake wo katã woɖo to nya nyuia, wolɔ̃ wosrɔ̃ Biblia kpli wo, wotrɔ wofe agbenɔnɔ, eye wova xɔ nyatefea. Eya ta mele be míasusu be ame aɖewo ya mate ŋu axɔ Fiaɖufegbedeasia gbeɖe o. (Mixlẽ 1 Korintotɔwo 6:9-11.) Ke boŋ ele be míanyae be ‘amewo katã fomevi’ ate ŋu aɖo to nya nyui la.—1 Kor. 9:22.
9. Ne míeyi amewo fe afewo me la, nu ka tae wòle be míaɖɔ ŋu ɖo?
9 Zi geɖe la, amewo fe afewo mee míeyina ɖaɖea gbefã na wo le. (Mat. 10:11-13) Esi míafe afewo kple nunɔamesiwo le vevie na mí ta la, míedina be amewo nade bubu nu siawo ŋu. Míedina be míanɔ dedie le míafe afewo me. Eya ta ne míele tso afe me yi afe me dɔa wɔm la, anyo be míaɖɔ ŋu ɖo ale be míagawɔ naneke si aɖe fu na amewo le wofe afewo me o.—Dɔw. 5:42.
10. Aleke míafo asa na nu siwo aɖe fu na amewo le gbeadzi?
10 Le egbexexe si me nu vlo wɔwɔ xɔ afe ɖo me la, ame geɖe vɔ̃na na ame siwo womenya o. (2 Tim. 3:1-5) Eya ta ne míege ɖe afe aɖe me la, mele be míawɔ naneke si ana woabu susu vɔ̃ ɖe mía ŋu o. Le kpɔɖeŋu me, tsɔe be míege ɖe afe aɖe me hefo ʋɔa. Ne ame aɖeke meʋui o la, ɖewohĩ míadi be míado mo ɖe fesrea nu, alo atsa le afea me kpɔ be míakpɔ afemenɔlaa mahã. Le miafe nutoa me la, ɖe esia maɖe fu na afemenɔlaa oa? Nu kae afelikawo asusu? Ele eme be ehiã be míawɔ gbefãɖeɖedɔa tsitotsito ya. (Dɔw. 10:42) Míedi vevie be amewo nase nya nyuia. (Rom. 1:14, 15) Ke hã, nunya anɔ eme be míatsri nu sia nu si ate ŋu aɖe fu na amewo le míafe anyigbamama me. Apostolo Paulo gblɔ be: “Míewɔa naneke si azu nukikli le mɔ aɖeke nu o, bene woagakpɔ vodada le míafe subɔsubɔdɔ la ŋu o.” (2 Kor. 6:3) Ne míeɖoa ŋku edzi be amewo fe afewo kple nunɔamesiwo le vevie na wo eye míedea bubu wo ŋu la, esia ate ŋu ahe wo dometɔ aɖewo ɖe nyatefea ŋu.—Mixlẽ 1 Petro 2:12.
11. Nu ka tae wòdzɔa dzi na mí ne amewo de bubu míafe ɖoɖowɔɖiwo ŋu?
11 Vovo menɔa mí Kristotɔwo ŋu kura o. Be míawɔ nu siwo míeɖo be míawɔ la, míewɔa ɖoɖo nyuie ɖe ale si míazã míafe ɣeyiɣi ŋu hetsɔa nu siwo le vevie wu la ɖoa nɔfe gbãtɔ. (Ef. 5:16; Flp. 1:10) Ne nane va gblẽ míafe ɖoɖoa me na mí la, etena ɖe mía dzi. Eya ta edzɔa dzi na mí ne amewo de bubu ɖoɖo si míewɔ ɖe míafe ɣeyiɣi ŋu la ŋuti, wosea nu gɔme na mí, eye womegblẽa ɣeyiɣi na mí o. Esi Sikasededea le susu me na mí la, aleke míaɖee afia be míedea bubu ame siwo míeɖia ɖase na fe ɖoɖowɔɖiwo ŋu?
12. Aleke míawɔ anya ɣeyiɣi nyuitɔ si míayi amewo gbɔ le míafe anyigbamama me?
12 Ele be míadze agbagba ade dzesi ɣeyiɣi nyuitɔ si míayi amewo gbɔ. Le míafe anyigbamama me la, ɣekaɣie amewo nɔa afe me zi geɖe? Ɣekaɣie woalɔ̃ be yewoaɖo to mí? Anyo be míatrɔ asi le míafe gbeadziyiɖoɖowo ŋu be míayi wo gbɔ le ɣeyiɣi mawo dzi. Le tefe aɖewo la, tso afe me yi afe me dɔa ɖea vi wu ne míewɔe le ɣetrɔ alo fiẽ me. Ne nenemae nɔnɔmea le le miafe nutoa me la, ɖe manyo be nàwɔ ɖoɖo awɔ tso afe me yi afe me dɔa le ŋkekea fe gafofo mawo me oa? (Mixlẽ 1 Korintotɔwo 10:24.) Míate ŋu aka ɖe edzi be Yehowa ayra ɖe nu sia nu si míatsɔ asa vɔe be míaɖe gbefã le míafe anyigbamamawo me le ɣeyiɣi si sɔ na amewo dzi la dzi.
13. Aleke míade bubu afemenɔlawo ŋu?
13 Mɔ bubu ka dzie míate ŋu ato ade bubu afemenɔlawo ŋu? Ne afemenɔla aɖe xɔ mí la, ele be míaɖi ɖase nɛ nyuie, gake mele be míanɔ egbɔ wòadidi fũu akpa o. Ðewohĩ amea ɖo ɣeyiɣi ma ɖi na nu bubu aɖe si le vevie nɛ wɔwɔ. Ne afemenɔlaa gblɔ be yemevo o la, míate ŋu ana wòanya be nya kpui aɖe koe míedi be míagblɔ nɛ, eye míawɔ míafe ŋugbedodoa dzi. (Mat. 5:37) Hafi míawu dzeɖoɖoa nu la, anyo be míabia amea be ɣekaɣie wòadi be míagava egbɔ ake mahã. Gbefãɖela aɖewo kpɔe be eɖea vi ne yewogblɔ be: “Madi vevie be magava gbɔwò. Ðe wòadzɔ dzi na wò be mafo ka na wò alo aɖo message ɖe wò hafi avaa?” Ne míetrɔ míafe ɖoɖowo wòsɔ ɖe amewo fe ɖoɖowɔɖiwo nu la, ke míele Paulo, ame si ‘media eya ŋutɔ fe nyonyo o, ke boŋ ame geɖewo tɔ, bene woakpɔ ɖeɖe’ la, fe kpɔɖeŋu srɔ̃m.—1 Kor. 10:33.
14-16. (a) Nu ka tae wòhiã be míagblɔ susu si tae míeva afemenɔlaa gbɔ eme nakɔ? Gblɔ efe kpɔɖeŋu. (b) Mɔnu kae dzikpɔla mɔzɔla aɖe kpɔ be eɖea vi?
14 Tsɔe be gbe ɖeka la, ame aɖe fo ka na wò. Esi nèse efe gbe la, èkpɔe be yemenya amea o. Gake amea le nya biam wò ku ɖe nuɖuɖu si dzɔa dzi na wò ŋu. Àtsi dzi le ɖokuiwò me le ame si le kaa fom kple nu si tututu dim wòle ŋu. Anɔ eme be esi nèdi be yeade bubu eŋu ta la, àfo nu kplii vie, gake ɖewohĩ àtso dzeɖoɖoa dzi kaba. Ke hã tsɔe be ame si fo ka na wò la ɖe eɖokui nu enumake be nuɖuɖuŋutinunyalae yenye, eye be aɖaŋu nyui aɖewo le ye si yedi be yeaɖo na wò. Anɔ eme be àlɔ̃ aɖo toe. Le nyatefe me la, edzɔa dzi na mí ne amewo meɣla ame siwo wonye ɖe mí o eye wofo nu na mí ŋuɖɔɖotɔe. Aleke míate ŋu ade bubu amewo ŋu nenema le gbeadzi?
15 Le nuto geɖe me la, ehiã be míagblɔ susu si tae míeva afemenɔlaa gbɔ la eme nakɔ. Enye nyatefe be nya vevi aɖewo le mía si si ŋu afemenɔlaa menya nu tsoe o, gake tsɔe be míeɖe ame siwo míenye fia afemenɔlaa o, ɖeko míebia nya sia enumake tsɔ dze dzeɖoɖoa gɔmee, be: “Ne àte ŋu aɖɔ kuxi siwo le xexea me ɖo la, wo dometɔ kae nàɖɔ ɖo?” Míenyae be susu si tae míebia nya ma ɖoe nye be míanya amea fe susu le nya ma ŋu eye eyome míazã Biblia atsɔ aɖo nyaa ŋu nɛ. Ke hã afemenɔlaa abia eɖokui be: ‘Ame kae ame sia nye, eye nu ka tae wòle nya sia biamem? Nya sia gɔme ɖe?’ Eya ta ele be míadze agbagba be míana afemenɔlaa navo le eɖokui me. (Flp. 2:3, 4) Aleke míate ŋu awɔ esia?
16 Dzikpɔla mɔzɔla aɖe kpɔe be mɔnu si gbɔna ɖea vi. Ne edo gbe na afemenɔlaa vɔ la, etsɔa trakt si nye Àdi Be Yeanya Nyatefe Laa? nanɛ hegblɔna be: “Míele agbalẽvi sia nam ame sia ame le nutoa me egbea. Edzro nyabiase ade siwo amewo lɔ̃a biabia la me. Tɔwòe nye esia.” Nɔviŋutsua gblɔ be ame geɖe ɖea dzi ɖi vie ne wonya susu si tae míeva wo gbɔ ɖo. Le esia megbe la, enɔa bɔbɔe be woayi dzeɖoɖoa dzi. Eyome dzikpɔla mɔzɔlaa biaa afemenɔlaa be: “Ède ŋugble le biabia siawo dometɔ aɖe ŋu kpɔa?” Ne afemenɔlaa tɔ asi wo dometɔ aɖe dzi la, nɔviŋutsua ʋua trakt la eye wodzroa nu si Biblia gblɔ tsɔ ɖo nya ma ŋu me. Ne metia nyabiaseawo dometɔ aɖeke o la, dzikpɔlaa ŋutɔ tiaa ɖeka heyia dzeɖoɖoa dzi be afemenɔlaa nagatsi dzimaɖi o. Ke hã mɔ bubu geɖewo li siwo dzi míato adze dzeɖoɖo gɔme kple amewo. Le nuto aɖewo me la, afemenɔlawo kpɔa mɔ be míawɔ nanewo siwo wofe dekɔnuwo bia hafi agblɔ susu si tae míeva ɖo. Nu vevitɔa ye nye be, míatrɔ asi le míafe ŋgɔdonyawo ŋu wòasɔ ɖe ale si nutoa me tɔwo kpɔa mɔ be amewo nafo nu na yewo la nu.
17. Mɔ kawo dzie míate ŋu ato awɔ ɖe Sikasededea dzi le míafe gbefãɖeɖedɔa me?
17 Va se ɖe afi sia la, mɔ kawo dzie míetona wɔna ɖe agbenɔnɔ ŋuti gɔmeɖose vevitɔ, alo Sikasededea, dzi le míafe gbefãɖeɖedɔa me? Míewɔa nu ɖe afemenɔla ɖe sia ɖe ŋu le efe nɔnɔme nu. Míeɖoa ŋku edzi be amewo fe afewo kple nunɔamesiwo le vevie na wo eye míedea bubu wo ŋu. Míedzea agbagba be míayi amewo gbɔ le ɣeyiɣi nyuitɔ si míatu wo eye woalɔ̃ be yewoaɖo to mí la dzi. Míetrɔa asi le míafe ŋgɔdonyawo ŋu be wòasɔ ɖe ale si nutoa me tɔwo kpɔa mɔ be amewo nafo nu na yewo la nu.
18. Nu nyui kawoe dona tsoa eme ne míewɔ nu ɖe amewo ŋu abe ale si míadi be woawɔ nu ɖe mía ŋu ene?
18 Nu nyui geɖe dona tsoa eme ne míewɔ nu ɖe amewo ŋu abe ale si míadi be woawɔ nu ɖe mía ŋu ene. Ne míewɔa nu ɖe amewo ŋu nyuie ameŋububutɔe la, ke míena míafe kekeli le keklẽm, míele eɖem fia be míewɔna ɖe Ŋɔŋlɔawo me gɔmeɖosewo dzi, eye míele ŋutikɔkɔe tsɔm na mía Fofo si le dzifo. (Mat. 5:16) Neva eme be ale si míefoa nu na amewo le gbeadzi nahe wo ɖe nyatefea ŋu. (1 Tim. 4:16) Amewo ɖaxɔ Fiaɖufegbedeasia loo alo womeɖaxɔe o, míafe dzi dzea eme esi míenyae be míele mía tɔ sinua wɔm be míawɔ míafe subɔsubɔdɔa ade goe. (2 Tim. 4:5) Mina mía dometɔ ɖe sia ɖe nasrɔ̃ apostolo Paulo, ame si gblɔ be: ‘Nya nyui la tae mewɔa nuwo katã ɖo, ale be mate ŋu agblɔe na amewo.’ (1 Kor. 9:23) Eya ta mina mí katã míawɔ ɖe Sikasededea dzi le gbefãɖeɖedɔa me ɣesiaɣi.
AGBEMEŊUTINYA
Nye kple srɔ̃nye Evelyn, si meɖe yeyee, míeɖi le keteke me le Hornepayne si nye kɔfedu aɖe si le Ontario fe dziehe, le Canada. Vuvɔ nɔ wɔwɔm vevie ŋdi kanya ma. Nɔviŋutsu aɖe va kɔ mí yi afe me, eye esi míeɖu ŋdinu kple eya kple srɔ̃a kpakple viaŋutsu vɔ la, míezɔ to sno me ɖi ɖase tso afe me yi afe me. Le ɣetrɔ me la, mefo dutofonufo gbãtɔ, eye mí ame atɔ̃a koe nye vavalawo. Aleae medze nutome sue dzikpɔkpɔdɔa gɔme!
LE NYATEƑE me la, meɖe fu nam kura be ame ʋɛ mawo koe va se nye nufo ma le fe 1957 me o. Nu si tae nye be, menye ame si ŋu kpena vevie. Le nye ɖevime ne amedzrowo va míafe afe me la, mesina bena zi geɖe, ne medze si amedzroawo gɔ̃ hã.
Gake awɔ nuku na wò be nàse be dɔ siwo wode asi nam le Yehowa fe habɔbɔa me la dometɔ akpa gãtɔ bia be mafo nu kple ame gbogbowo—ame siwo menya nyuie kple ame siwo nyemenya kura o. Ke hã mekpɔtɔ le akɔ kpem kple ŋukpe kple kakaɖedzimanɔamesi va se ɖe fifia, eya ta nyemate ŋu afu asi akɔ le dɔdeasi siwo katã mewɔ dzidzedzetɔe la ta o. Ke boŋ mekpɔe be Yehowa fe ŋugbedodo sia va eme nam, be: “Mali ke wò, makpe ɖe ŋuwò, eye matsɔ nye xɔname fe nuɖusi alé wò.” (Yes. 41:10) Mɔ siwo dzi Yehowa to kpe ɖe ŋunye dometɔ vevi aɖee nye be, ezã hati Kristotɔwo wodo ŋusẽm. Mina magblɔ esia fe kpɔɖeŋu aɖewo na mi. Madze egɔme tso nye ɖevime.
Le fe 1940-awo me le Kwasiɖagbe ŋdi aɖe si ŋdɔ nɔ ʋuʋum nyuie la, Nɔvinyɔnu Elsie Huntingford va míafe agblekɔfe le Ontario fe anyieheɣetoɖofe. Nɔnyee do yi egbɔ le ʋɔtrua nu esime nye kple tɔnye, si hã kpea ŋu vevie, míenɔ xɔa me nɔ to ɖom. Esi Papa susu be nane dzram Nɔvinyɔnu Huntingford le eye medi be Dada nafle naneke si mehiã mí o ta la, etso yi ʋɔtrua nu ɖagblɔ be míele nu si wòtsɔ vɛ dim o. Nɔvinyɔnu Huntingford biae be: “Ta miele Biblia nusɔsrɔ̃ dim oa?” Papa ɖo eŋu be: “Ema ya, míedii.”
Ɣeyiɣi si Nɔvinyɔnu Huntingford va mía gbɔ la sɔ nyuie ŋutɔ. Do ŋgɔ la, dzinyelawo nye Canada fe Ðekawɔwɔ Sɔleha me tɔ dovevienuwo, gake wodo le haa me tetie nye ema. Nu ka ta? Elabe nunɔlaa ɖo sɔlemeviwo fe ŋkɔwo ɖe ɖoɖo nu heklãe ɖe sɔlexɔa fe mɔnu, tso ame siwo dzɔ ga gã dzi, va se ɖe suetɔwo dzi. Esi dzinyelawo da ahe ta la, wofe ŋkɔ nɔa ete ɖaa lɔfo zi geɖe, eye hamemegãwo nɔa efom ɖe wo nu be woadzɔ ga geɖe. Nunɔla aɖe ʋu eme be yemexɔ nu siwo yefiana dzi se o gake esi yemedi be dɔ nage le ye si o tae yefiaa wo ɖo. Esiawoe na míedo le haa me. Gake míekpɔtɔ nɔ ale si míasubɔ Mawui la dim.
Esi woxe mɔ ɖe Yehowa Ðasefowo fe dɔa nu le Canada ɣemaɣi ta la, Biblia kple agbalẽvi yibɔ aɖe si me Nɔvinyɔnu Huntingford ŋlɔ nya ʋɛ aɖewo ɖo koe wòzãna tsɔ srɔ̃a nu kple míafe fomea. Emegbe esi wòva ka ɖe edzi be míatsɔ ye ade asi na dziɖuɖumegãwo o ko hafi wòna Biblia-srɔ̃gbalẽwo mí. Míeɣlaa agbalẽawo nyuie le nusɔsrɔ̃ ɖe sia ɖe megbe.*
Nɔvinyɔnu Huntingford ɖe gbefã nya nyuia dzonɔamemetɔe togbɔ be tsitretsiɖeŋu kple kplamatsɛdonuwo nɔ anyi hã. Efe dzonɔamemea ʋãm be nye hã mawɔ nyatefea tɔnyee. Esi dzinyelawo xɔ nyɔnyrɔ zu Yehowa Ðasefowo fe ɖeka megbe la, nye hã meɖe adzɔgbe na Mawu hexɔ nyɔnyrɔ le February fe ŋkeke 27 lia dzi le fe 1949 me. Gagba gã aɖe si lãnyilawo zãna abe lãto ene la mee wonyrɔm le, esime mexɔ fe 17. Tso ekema dzi la, meɖoe be mawɔ ɣeyiɣiawo katã fe subɔsubɔdɔa.
Nyemedze mɔɖeɖedɔa gɔme enumake o. Megblɔ na ɖokuinye be ele be mawɔ dɔ akpɔ ga vie ale be mate ŋu akpɔ ɖokuinye dzi le mɔɖeɖedɔa wɔwɔ me, eya ta mewɔ dɔ le gadzraɖofe kple ɔfis aɖe hena ɣeyiɣi aɖe. Gake esi menye ɖekakpui si si nutefekpɔkpɔ mesu o ta la, kaka maxɔ fetu ko meɖu gaa vɔ xoxo. Eya ta nɔviŋutsu aɖe si ŋkɔe nye Ted Sargent ɖo aɖaŋu nam be malé dzi ɖe fo eye maɖo ŋu ɖe Yehowa ŋu. (1 Kron. 28:10) Efe dzidefonya mawo kpe ɖe ŋunye medze mɔɖeɖedɔa gɔme le November 1951 me. Ɣemaɣi la, dɔlar 40, gasɔ xoxo ɖeka, kple akpete yeye ɖeka koe nɔ asinye. Gake Yehowa kpɔa egbɔ ɣesiaɣi be nu siwo mehiã la sua asinye. Aleke gbegbe medaa akpee nye esi be Nɔviŋutsu Ted de dzi fo nam medze mɔɖeɖedɔa gɔme! Esia na mekpɔ yayra geɖe.
Gbe ɖeka fiẽ le August 1952 me la, wofo ka nam tso Yehowa Ðasefowo fe alɔdzedɔwɔfe si le Toronto, Canada, be mava subɔ le Betel tso September me. Togbɔ be ŋu kpeam, eye nyemeɖi tsa yi alɔdzedɔwɔfea kpɔ o hã la, mekpɔ dzidzɔ ŋutɔ, elabe mɔɖela bubuwo ɖo dze nam tso ale si Betel nye tefe nyui aɖee ŋu. Esia na meɖe dzi ɖi enumake.
Esi meva ɖo Betel fe eve megbe la, wotiam be maxɔ ɖe Nɔviŋutsu Bill Yacos tefe anye hamesubɔla (si woyɔna fifia be hamemetsitsiwo fe ha fe ɖoɖowo gbɔ kpɔla) le Toronto hameawo dometɔ ɖeka me. Ƒe 23 koe mexɔ, eye mese le ɖokuinye me be kɔfetɔ si mele ɖeke me nyam o koe menye. Gake Nɔviŋutsu Yacos fia ale si mawɔ dɔae lam ɖokuibɔbɔtɔe le lɔlɔ̃ me. Eye Yehowa hã kpe ɖe ŋunye vavã.
Nɔviŋutsu Yacos, si nye ame titri si koa alɔgbɔnu ɣesiaɣi la, tsɔa ɖe le eme na amewo ŋutɔ. Elɔ̃ nɔviawo, eye woawo hã wolɔ̃e. Eyia wo gbɔ le wofe afewo me enuenu, menye ne wole kuxiwo me tom ko o. Bill Yacos de dzi fo nam be mawɔ nenema ke, eye made gbeadzi kple nɔvi vovovowo. Egblɔ nam be: “Ken, na nɔviawo nakpɔe be nètsɔa ɖe le eme na yewo. Esia atsyɔ vodada geɖe dzi.”
Yehowa gakpe ɖe ŋunye le mɔ tɔxɛ aɖe nu tso January 1957 me. Ɣleti ma mee meɖe Evelyn, si do le Gilead Sukua fe klass 14 lia. Do ŋgɔ na míafe srɔ̃ɖeɖea la, enɔ subɔsubɔm le Fransegbedolawo fe nuto aɖe me le Quebec. Ɣemaɣiwo la, Roma Katolikoha la kpɔ ŋusẽ ɖe Quebec nutoa dzi vevie. Eya ta gbefãɖeɖedɔa wɔwɔ le afi ma menɔ bɔbɔe na Evelyn o, gake elé eme ɖe asi nutefewɔwɔtɔe, eye wòku ɖe Yehowa hã ŋu.
Evelyn ku ɖe nye hã ŋunye nutefewɔwɔtɔe. (Ef. 5:31) Le nyatefe me la, wodo efe nutefewɔwɔ kpɔ esi míenya ɖe srɔ̃ teti ko! Míeɖoe be míazɔ mɔ ayi aɖaɖu mɔkeke le Florida, Amerika, gake le míafe srɔ̃kpegbe fe ŋufɔke la, alɔdzedɔwɔfea bia tso asinye be made kwasiɖa ɖeka fe kpekpe tɔxɛ si woawɔ le Canada Betel. Togbɔ be kpekpe sia gblẽ ɖoɖo si míewɔ ɖe mɔkekeyiyi ŋu me hã la, míafe didie nye be míawɔ nu sia nu si Yehowa bia tso mía si. Eya ta míete fli ɖe srɔ̃ɖemɔkekea yiyi me. Kwasiɖa ma me la, Evelyn nɔ gbefãɖeɖedɔa wɔm le alɔdzedɔwɔfea gbɔ lɔfo. Togbɔ be anyigbamama ma to vovo kura na Quebec hã la, ewɔ etɔ sinua.
Le kwasiɖa ma fe nuwuwu la, wode dɔ yeye asi nam—si nyemenɔ mɔ kpɔm na kura o—be mawɔ nutome sue dzikpɔkpɔdɔa le Ontario fe dziehe. Ðeko meɖe srɔ̃ tetie nye ema, fe 25 koe mexɔ, eye nutefekpɔkpɔ boo mesu asinye o, gake míedze mɔ heɖo ŋu ɖe Yehowa ŋu bliboe. Ɣemaɣi la, vuvɔŋɔli ɖo efe sesẽafe le Canada esi mía kple dzikpɔla mɔzɔla bibi siwo trɔ yina wofe dɔdeasiwo gbɔ la míeɖo keteke si azɔ mɔ zã bliboa. Nɔvi mawo de dzi fo na mí ale gbegbe! Nɔviŋutsu ɖeka si xe fe ɖe xɔdɔme ta le ketekea me la tsɔ efe xɔdɔmea na mí ale be míaganɔ zikpui me zã bliboa o. Le ŋufɔke, si nye ŋkeke 15 pɛ ko tso esime míeɖe srɔ̃ la, míeɖo fufofo sue si le Hornepayne la gbɔ hedze nutome sue dzikpɔkpɔdɔa gɔme, abe ale si megblɔe le ŋgɔdonyaa me ene.
Tɔtrɔ geɖe ganɔ ŋgɔ na nye kple Evelyn. Esi míenɔ nutome gã dzikpɔkpɔdɔa wɔm le fe 1960-awo fe nuwuwu lɔfo la, wokpem be made Gilead Sukua fe klass 36 lia. Suku sia axɔ ɣleti ewo eye woadze egɔme le fe 1961 fe February fe gɔmedzedze le Brooklyn, New York. Dzi dzɔm ya, gake nyatefe si wònye be womekpe Evelyn hã o la te ɖe dzinye. Abe ale si srɔ̃nyɔnu siwo srɔ̃wo wokpe be woade sukua wɔnɛ ene la, wobia tso Evelyn si be wòaŋlɔ lɛta ana yewoanya nenye be eda asi ɖe edzi be ye srɔ̃ nadzo le ye gbɔ ɣleti ewo ya teti. Evelyn fa avi, gake míeda asi ɖe edzi be made sukua, eye ekpɔ dzidzɔ be maxɔ hehe siwo aɖe vi na mí la le Gilead.
Le ɣeyiɣi mawo me la, Evelyn nɔ dɔ wɔm le Canada alɔdzedɔwɔfea. Mɔnukpɔkpɔ tɔxɛ su esi be eya kple nɔvinyɔnu lɔlɔ̃a Margaret Lovell si nye amesiamina wonɔ xɔ ɖeka me. Le nyatefe me la, Evelyn susuam vevie eye nye hã mesusunɛ. Gake to Yehowa fe kpekpeɖeŋu me la, míafe susu trɔ ɖe dɔdeasi yeyeawo ŋu eye míeɖe dzi ɖi. Ale si wòlɔ̃ faa be yeatsɔ ɣeyiɣi siwo míatsɔ anɔ anyi ɖekae asa vɔe ale be Yehowa kple efe habɔbɔa nazã mí geɖe wu la wɔ dɔ ɖe dzinye ŋutɔ.
Ɣleti etɔ̃ le Gilead Sukua fe gɔmedzedze megbe la, Nɔviŋutsu Nathan Knorr si nɔ ŋgɔ xɔm na xexea me katã fe gbefãɖeɖedɔa ɣemaɣi la tsɔ amekpekpe wɔmoya aɖe ɖo ŋkunyeme. Ebiam be, malɔ̃ adzudzɔ Gilead Sukua atrɔ ayi Canada fe alɔdzedɔwɔfea aɖafia nu le Fiaɖufe Subɔsubɔ Sukua hena ɣeyiɣi aɖe mahã. Nɔviŋutsu Knorr gblɔ nam hã be menye dzizizi wònye nam be malɔ̃ o. Ne medii la, mate ŋu ayi Gilead Sukua dzi awu enu eye ɖewohĩ eyome woaɖom dutanyanyuigblɔla. Egagblɔ nam hã be ne metiae be matrɔ ayi Canada la, ke ɖewohĩ mɔnukpɔkpɔ magasu asinye be made Gilead o, eye emegbe la, anɔ eme be woana mayi ɣeyiɣiawo katã fe gbefãɖeɖedɔa dzi le Canada. Egblɔ hã be maɖo dze tso eŋu na srɔ̃nye eye emegbe matso nya me.
Esi Evelyn gblɔ ale si wòbua teokrasi dɔdeasiwoe nam xoxo ta la, megblɔ na Nɔviŋutsu Knorr enumake be: “Míele klalo awɔ dɔ sia dɔ si Yehowa fe habɔbɔa adi be míawɔ la kple dzidzɔ.” Míegblɔna na mía ɖokuiwo ɣesiaɣi be, ele be míaɖe asi le míawo ŋutɔwo fe didiwo ŋu alɔ̃ axɔ dɔ ɖe sia ɖe si Yehowa fe habɔbɔ de asi na mí.
Eya ta le April 1961 me la, medzo le Brooklyn eye metrɔ yi Canada ɖafia nu le Fiaɖufe Subɔsubɔ Sukua. Emegbe míezu Betel-fomea me tɔwo le afi ma. Eyome ewɔ nuku na mí ŋutɔ esi wokpem be mava de Gilead Suku fe klass 40 lia, si gɔme woadze le fe 1965 me. Ele be Evelyn nagaŋlɔ lɛta ake ana woanya ne eda asi ɖe edzi be ye srɔ̃ nadzo le ye gbɔ. Gake le kwasiɖa ʋɛ aɖewo megbe la, wokpe eya hã be wòade sukua kplim, si na míekpɔ dzidzɔ ale gbegbe.
Esi míeva ɖo Gilead Sukua la, Nɔviŋutsu Knorr gblɔ na mí be woaɖo mí sukuvi siwo le sukua dem le Fransegbe me la ɖe Afrika. Gake le míafe sukunuwuwu fe wɔnaa me la, wogblɔ be wogbugbɔ ɖo mí ɖe Canada! Wotiam be manye alɔdzedɔwɔfea dzikpɔla (si woyɔna fifia be Alɔdzekɔmitia fe ɖoɖowo gbɔ kpɔla). Ƒe 34 koe mexɔ ɣemaɣi, eya ta megblɔ na Nɔviŋutsu Knorr be, “ɖekakpuivi ko menye.” Gake ede dzi fo nam. Eye tso ɣemaɣi la, medzea agbagba dea adaŋu kple nɔviŋutsu tsitsi siwo le Betel, siwo si nutefekpɔkpɔ le wum, hafi wɔa nyametsotso veviwo.
Subɔsubɔ le Betel ʋu mɔ nam mesrɔ̃ nu geɖe tso ame bubuwo gbɔ. Medea bubu Alɔdzekɔmitia me tɔ mamlɛawo ŋu eye mekpɔa dzidzɔ ɖe dɔ si wɔm wole ŋu ŋutɔ. Mesrɔ̃ nu geɖe tso Kristotɔ ŋutsu kple nyɔnu akpe geɖe—tsitsiawo kple sɔhɛwo siaa—siwo le alɔdzedɔwɔfe afi sia kple hame vovovo siwo me míenɔ me la gbɔ.
Subɔsubɔ le Betel na mɔnukpɔkpɔm hã be mafia nu amewo ahado ŋusẽ wofe xɔse. Apostolo Paulo gblɔ na Timoteo be: “Yi edzi nànɔ nu siwo nèsrɔ̃ . . . la me.” Egblɔ kpee be: “Nu siwo nèse le gbɔnye, siwo dzi ɖasefo geɖewo hã ɖo kpee la, tsɔ nu siawo de asi na nutefewɔlawo, ekema woawo hã woadze nyuie afia nu ame bubuwo.” (2 Tim. 2:2; 3:14) Ɣeaɖewoɣi la, hati Kristotɔwo biaam be, nu kae mesrɔ̃ le fe 57 siwo mesubɔ le Betel la me mahã. Meɖoa eŋu na wo kpuie be, “Lɔ̃ faa nàwɔ nu sia nu si Yehowa fe habɔbɔa bia tso asiwò la kaba, eye nàka ɖe edzi be Yehowa akpe ɖe ŋuwò.”
Ewɔna nam abe etsɔ ɖeka koe meva ɖo Betel abe ɖekakpuivi si ŋu kpena, si si nutefekpɔkpɔ boo mesu o la ene. Gake le fe siawo katã me la, Yehowa ‘lé nye nuɖusi ɖe asi.’ Ewɔ esia vevietɔ to haxɔsetɔwo fe beléname kple kpekpeɖeŋu si wonana ɖe ɣeyiɣi dzi la dzi hele gbɔgblɔm nam be: “Mègavɔ̃ o, makpe ɖe ŋuwò.”—Yes. 41:13
^ mm. 10 Canada dziɖuɖua ɖe mɔxeɖenua ɖa le May 22 lia dzi le fe 1945 me.
“Mawu menye nyamanyamawɔwɔ fe Mawu o, ke ŋutifafa fe Mawu boŋ.”—1 KOR. 14:33.
1, 2. (a) Ame kae nye Mawu fe nuwɔwɔ gbãtɔ, eye aleke Yehowa zãe? (b) Nu kae ɖee fia be mawudɔlawo le ɖoɖo nu?
YEHOWA, si nye dzifo kple anyigba Wɔla la wɔa nu le ɖoɖo nu. Gbã la, ewɔ Yesu, si nye Via ɖekɛ la. Biblia yɔ Mawu fe gbɔgbɔmevi sia be “Nya la” elabena eyae nye Mawu fe nyanuɖela vevitɔ. Nya la subɔ Yehowa fe gbogbo manyaxlẽwo. Biblia gblɔ be: “Le gɔmedzedzea me la, Nya la nɔ anyi, eye Nya la nɔ anyi kple Mawu.” Egblɔ kpee be: “Eya [Nya la] dzi nuwo katã to va dzɔ, eye eya manɔmee la, nu ɖeka pɛ hã meva dzɔ o.” Ƒe 2,000 kple edzivɔe nye esi va yi la, Mawu dɔ Nya la, si nye ame deblibo Yesu Kristo, ɖo ɖe anyigba dzi eye wòwɔ Fofoa fe lɔlɔ̃nu nutefewɔwɔtɔe.—Yoh. 1:1-3, 14.
2 Hafi Vi la nava anyigba dzi la, enye Mawu fe “dɔnunɔla” bibi aɖe si subɔ nutefewɔwɔtɔe. (Lod. 8:30) Yehowa to edzi wɔ mawudɔla akpe tefe akpe geɖewo le dzifo. (Kol. 1:16) Biblia gblɔ tso mawudɔlawo ŋu be: “Ame akpe tefe akpe le [Yehowa subɔm], eye ame akpe ewo tefe akpe ewo tsi tre ɖe egbɔ.” (Dan. 7:10) Woɖɔ mawudɔla gbogboawo be wonye Yehowa fe “aʋakɔwo,” si ɖee fia be woɖo wo ɖe ɖoɖo nyui aɖe nu.—Ps. 103:21.
3. Ɣletivi kple ɣletinyigba nenie li, eye ɖoɖo ka nue wole?
3 Esi Yehowa wɔ dzifo gbahooa la, ewɔ ɣletivi kple ɣletinyigba gbogbo manyaxlẽwo. Ɣletivi nenie li? Nyadzɔdzɔgbalẽ aɖe si wotana le Houston, Texas, (Chronicle) gblɔ be, esi dzɔdzɔmeŋutinunyalawo wɔ numekuku yeye aɖe vɔ la, wogblɔ be ɣletivi kple ɣletinyigba miliɔn akpe tefe miliɔn akpe tefe akpe alafa etɔ̃ ye le dzifo gbahoo la, si nye agbɔsɔsɔ si wosusu tsã la fe tefe etɔ̃. (300,000,000,000,000,000,000,000) Ðe ɣletivi gbogbo mawo le ɖoɖo aɖe nua? Ɛ̃, woɖo ɣletiviwo ɖe ɣletivihatsotsowo me. Eye ɣletinyigba gbogbo aɖewo kple ɣletivi miliɔn akpewo, alo miliɔn tefe miliɔn geɖewo gɔ̃ hã, ye le ɣletivihatsotso ɖeka me. Azɔ wogaɖo ɣletivihatsotsoawo hã ɖe ɣletivihatsotso fokpliwo me, eye esiawo hã gale ɣletivihatsotso fe fufofo gã nyadriwo me.
4. Nu ka tae míate ŋu aka ɖe edzi be Mawu aɖo esubɔla siwo le anyigba dzi ɖe ɖoɖo nu?
4 Mawudɔlawo kple dzifoŋunuwo siaa le ɖoɖo nyui wɔnuku aɖe nu. (Yes. 40:26) Eya ta míate ŋu aka ɖe edzi be Yehowa aɖo esubɔla siwo le anyigba dzi hã ɖe ɖoɖo nu. Eye edi be woawɔ nu ɖe ɖoɖo nyui nu elabena dɔ vevi aɖe li wòle be woawɔ. Ale si Yehowa subɔla wɔnutefe siwo nɔ anyi le blema kple esiwo li egbea siaa wɔa nu ɖe ɖoɖo nu la ɖo kpe edzi be ele megbe na efe amewo, eye be “menye nyamanyamawɔwɔ fe Mawu o, ke ŋutifafa fe Mawu boŋ.”—Mixlẽ 1 Korintotɔwo 14:33, 40.
5. Nu kae na tame si Mawu ɖo ɖe amegbetɔwo ŋu meva eme enumake o?
5 Esi Yehowa wɔ amegbetɔ gbãtɔwo la, egblɔ na wo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu fumelãwo kple dzifoxe dzodzoewo kple lã, siwo katã zɔna le anyigba dzi la dzi!” (1 Mose 1:28) Yehowa di be amegbetɔwo nanɔ dzidzim ɖe edzi ɖe ɖoɖo nu ale be woanɔ Paradisoa kekem ɖe enu vivivi va se ɖe esime wòaxɔ anyigba bliboa dzi. Adam kple Xawa fe tomaɖomaɖo na be Mawu fe tameɖoɖo sia meva eme enumake o. (1 Mose 3:1-6) Le ɣeyiɣi aɖe megbe la, “Yehowa kpɔ bena, amegbetɔwo fe vɔ̃ɖivɔ̃ɖi va sɔ gbɔ le anyigba dzi, eye wofe tamesusuwo kple dzimedidiwo nye vɔ̃ ko ɖaa.” Esia na “xexea me gblẽ le Mawu fe ŋku me, eye nu vlo wɔwɔ xɔ anyigba la dzi.” Eya ta Mawu ɖoe be yeatsɔ tsiɖɔɖɔ atsrɔ̃ ame mavɔ̃mawuwo katã.—1 Mose 6:5, 11-13, 17.
6, 7. (a) Nu ka tae Yehowa ve Noa nu? (Kpɔ nɔnɔmetata si le nyati sia fe gɔmedzedze.) (b) Nu kae dzɔ ɖe Noa ŋɔlimetɔ mawɔnutefeawo dzi?
6 Gake “Yehowa ve Noa nu” elabena “Noa nye ame dzɔdzɔe kple ame maɖifɔ le eŋɔlimetɔwo dome.” Esi “Noa zɔ kple Mawu” ta la, Yehowa gblɔ nɛ be wòakpa aɖakaʋu gã aɖe. (1 Mose 6:8, 9, 14-16) Woakpae be wòate ŋu aho ɖe tsi dzi ale be wòate ŋu akpɔ amegbetɔwo kple lãwo siaa fe agbe ta. “Noa wɔe, abe ale si Mawu de se nɛ ene,” eye efe fomea kpe asi ɖe eŋu ale be wowu dɔa nu ɖe ɖoɖo nu. Esi wokplɔ lãwo yi aɖakaʋua me vɔ la, “Yehowa do ʋɔ” la.—1 Mose 7:5, 16.
7 Le fe 2370 D.M.Ŋ. me la, Yehowa he Tsiɖɔɖɔa vɛ, eye ‘wòtsrɔ̃ nu sia nu si nɔ anyigba dzi,’ gake ekpɔ nutefewɔla Noa kple efe fomea ya ta le aɖakaʋua me. (1 Mose 7:23) Noa kple viaŋutsuwo kpakple wo srɔ̃wo mee ame sia ame si le anyigba dzi egbea dzɔ tso. Gake xɔsemanɔsitɔ siwo meyi ɖe aɖakaʋua me o la katã tsrɔ̃ le esi wogbe toɖoɖo Noa, “dzɔdzɔenyenye fe gbefãɖela” la ta.—2 Pet. 2:5.
8. Esime Mawu gblɔ na blema Israel viwo be woayi Ŋugbedodonyigbaa dzi la, nu kae ɖee fia be ewɔ ɖoɖo nyuiwo na wo?
8 Ƒe 800 kple edzivɔ le Tsiɖɔɖɔa megbe la, Mawu ɖo Israel-dukɔa anyi. Ena mɔfiamewo wo le wofe agbenɔnɔ fe akpa sia akpa, vevietɔ ku ɖe wofe tadedeagu, ŋu. Le kpɔɖeŋu me, eɖo nunɔlawo kple Lewi viwo kpakple “nyɔnu, siwo subɔna le Mawu fe agbadɔa nu.” (2 Mose 38:8) Gake esime Yehowa Mawu gblɔ na Israel viwo be woayi Kanaan-nyigba dzi la, dzidzime ma mewɔ nutefe o, eya ta Mawu gblɔ na wo be, “Miade anyigba, si ŋu meka atam ɖo na mi be, mianɔ edzi la dzi o, negbe Kaleb, Yefune vi, kple Yosua, Nun vi ko,” elabena woawoe he du nyui gbɔe esi woyi ɖatsa ŋku le Ŋugbedodonyigbaa dzi. (4 Mose 14:30, 37, 38) Emegbe Mawu gblɔ na Mose be wòade dɔ asi na Yosua be wòaxɔ ɖe etefe. (4 Mose 27:18-23) Hafi Yosua nakplɔ Israel viwo ayi Kanaan-nyigba dzi la, Mawu gblɔ nɛ be: ‘Lé dzi ɖe fo, eye nàsẽ ŋu, ŋɔ megadzi wò o, eye dzidzi megafo wò o. Elabena Yehowa, wò Mawu la, li kpli wò le afi sia afi, si nàyi ɖo.’—Yos. 1:9.
9. Aleke Raxab bu Yehowa kple efe dukɔ lae?
9 Yehowa Mawu nɔ kple Yosua le afi sia afi si wòyi vavã. Le kpɔɖeŋu me, bu nu si dzɔ le fe 1473 D.M.Ŋ. esime Israel viwo gogo Kanaanitɔwo fe du Yerixo ŋu kpɔ. Yosua dɔ ŋkutsala eve ɖo ɖe Yerixo, eye ŋutsuawo yi ɖadze Raxab gbolo la gbɔ. Esi Yerixo-fia la dɔ amewo be woayi aɖalé ŋkutsalaawo vɛ la, Raxab tsɔ wo ɣla ɖe efe xɔta. Eyome Raxab gblɔ na Israel ŋkutsalaawo be: “Menyae bena, Yehowa le anyigba la tsɔ ge na mi . . . Elabena míese ale si Yehowa na Avafu la mie le mia ŋgɔ, . . . kpakple nu si miewɔ Amoritɔwo fe fia eveawo.” Egblɔ kpee be: “Yehowa, mia Mawu, enye Mawu le dzifo afi mɛ kple anyigba dzi afii.” (Yos. 2:9-11) Esi Raxab kpe asi ɖe Yehowa fe dukɔ tiatiaa ŋu ta la, Yehowa kpɔ eya kple efe fomea ta esime Israel viwo tsrɔ̃ Yerixo-dua. (Yos. 6:25) Raxab xɔ Yehowa dzi se, evɔ̃ Yehowa, eye wòde bubu efe dukɔ la ŋu.
10. Nya kae Yesu gblɔ na Yuda-subɔsubɔhakplɔla siwo nɔ anyi le eŋɔli, eye nu ka tae?
10 Yosua nɔ ŋgɔ na Israel viwo woɖu du vovovowo dzi eye woxɔ Kanaan-nyigba la. Gake nu kae va dzɔ emegbe? Le fe 1,500 siwo kplɔe ɖo me la, Israel viwo gbe toɖoɖo Mawu enuenu. Kaka Yehowa nadɔ Via ɖe anyigba dzi la, wofe tomaɖomaɖo Mawu kple efe nyagblɔɖilawo do fievo ale gbegbe be Yesu yɔ Yerusalemtɔwo be ame siwo “wu nyagblɔɖilawo.” (Mixlẽ Mateo 23:37, 38.) Mawu gbe Yuda-subɔsubɔhakplɔlawo le esi womewɔ nutefe nɛ o ta. Eya ta Yesu gblɔ na wo be: “Woaxɔ Mawu fiaɖufe la le mia si, eye woatsɔe ana dukɔ si tsea efe ku la.”—Mat. 21:43.
11, 12. (a) Nu kae ɖo kpe edzi be Yehowa gbe Israel-dukɔa heɖo habɔbɔ yeye aɖe? (b) Ame kawoe nye habɔbɔ yeye si ŋu Mawu kpɔ ŋudzedze ɖo la me tɔwo?
11 Le fe alafa gbãtɔ M.Ŋ. me la, Yehowa gbe Israel-dukɔ mawɔnutefe la. Gake ema mefia be habɔbɔ si me esubɔla wɔnutefewo le maganɔ esi le anyigba dzi o. Tso fe 33 M.Ŋ. fe Pentekoste ŋkekea dzi la, Yehowa ɖo habɔbɔ yeye aɖe si me tɔwo ɖoa to Yesu Kristo fe nufiafiawo. Le ŋkeke ma dzi la, Yesu fe nusrɔ̃la siwo anɔ 120 fo fu ɖe dzifoxɔ aɖe dzi le Yerusalem, ‘kasia wose nane fe ɖiɖi tso dzifo abe yafofo sesẽ aɖe ene, eye wòxɔ afe si me wole la katã. Eye wokpɔ nane si le abe dzofaɖewo ene la va dze ɖe wo dometɔ ɖe sia ɖe dzi ɖekaɖeka, eye gbɔgbɔ kɔkɔe yɔ wo katã taŋ, eye wode asi gbe vovovowo dodo me, abe ale si gbɔgbɔ la dee nu na wo ene.’ (Dɔw. 2:1-4) Nu wɔnuku sia ɖo kpe edzi kɔtɛ be Yehowa le megbe na habɔbɔ yeye, si me tɔwo nye Kristo fe nusrɔ̃lawo.
12 Gbe ma gbe la, ‘wotsɔ ame abe akpe etɔ̃ ene kpe’ ɖe Yesu yomedzelawo ŋu. Azɔ hã, “Yehowa yi edzi tsɔ ame siwo ɖem wonɔ la nɔ kpekpem ɖe wo ŋu tso ŋkeke yi ŋkeke.” (Dɔw. 2:41, 47) Yesu fe nusrɔ̃la gbãtɔ mawo fe gbefãɖeɖedɔa kpɔ dzidzedze ale gbegbe be “Mawu fe nya la yi edzi nɔ ta kekem, eye nusrɔ̃lawo fe xexlẽme yi edzi nɔ dzidzim ɖe edzi ŋutɔ le Yerusalem.” ‘Nunɔlawo fe ha gã aɖe gɔ̃ hã va zu xɔsetɔwo.’ (Dɔw. 6:7) Eya ta dzianukwaretɔ geɖewo va xɔ nyatefe si fe gbefã ɖem habɔbɔ yeye sia me tɔwo le. Emegbe Yehowa gaɖo kpe edzi be yele megbe na wo esime wòte “dukɔwo me tɔwo” kpɔkplɔ va Kristo hamea me.—Mixlẽ Dɔwɔwɔwo 10:44, 45.
13. Dɔ kae Mawu de asi na efe amewo?
13 Dɔ si Mawu de asi na Kristo yomedzelawo la dze fãa. Yesu ŋutɔ ɖo kpɔɖeŋu ɖi na wo, elabena tso esime wonyrɔe ɖe tsi me teti koe wòdze gbefãɖeɖe tso “dzifofiaɖufe” la ŋu gɔme. (Mat. 4:17) Efia eyomedzelawo be woawɔ dɔ ma ke. Egblɔ na wo be: “Mianye nye ɖasefowo le Yerusalem kple Yudea blibo la katã kple Samaria, eye va se ɖe anyigba fe sefe ke.” (Dɔw. 1:8) Kristo yomedzela gbãtɔ mawo se nu si tututu wòle be woawɔ gɔme. Le kpɔɖeŋu me, le Antioxia si le Pisidia la, Paulo kple Barnaba gblɔ na Yudatɔ siwo tsi tre ɖe wo ŋu la vɔvɔ̃manɔmee be: “Ehiã be woagblɔ Mawu fe nya la na mi gbã. Gake esi miele asi tumee ɖa tso mia gbɔ, eye miebu mia ɖokui be yewodze na agbe mavɔ o ta la, kpɔ ɖa! Míele tɔtrɔm ɖe dukɔwo ŋu. Le nyatefe me la, Yehowa de se na mí gblɔ be: ‘Meɖo wò abe dukɔwo fe kekeli ene, be nànye xɔxɔ na amewo va se ɖe anyigba fe sefe ke.’” (Dɔw. 13:14, 45-47) Tso fe alafa gbãtɔ me ke la, Mawu fe habɔbɔa fe akpa si le anyigba dzi la yi edzi le nu si Mawu wɔ hena amegbetɔfomea fe ɖeɖekpɔkpɔ la ŋu nya gblɔm na amewo.
14. Nu kae dzɔ ɖe Yerusalem dzi le fe alafa gbãtɔ me, gake ame kawoe tsi agbe?
14 Yudatɔ akpa gãtɔ mexɔ nya nyuia o, eya ta afɔku gã aɖe nɔ ŋgɔ na wo, elabena Yesu xlɔ̃ nu efe nusrɔ̃lawo be: “Ne miekpɔ aʋakɔwo fu asaɖa anyi heɖe to ɖe Yerusalem ŋu la, ekema minyae be efe afedozuɣi gogo. Ekema ame siwo le Yudea nate sisi ayi towo dzi, eye ame siwo le dua me la nadzo, eye ame siwo le agbletawo la nagatrɔ ayi eme o.” (Luka 21:20, 21) Nya si Yesu gblɔ ɖi la va eme. Esi Yudatɔwo dze aglã ta la, Cestius Gallus nɔ ŋgɔ na Roma-srafowo woho va ɖe to ɖe Yerusalem le fe 66 M.Ŋ. me. Gake Roma-srafoawo trɔ dzo kpata, eye ema ʋu mɔ na Yesu yomedzelawo wosi dzo le Yerusalem kple Yudea. Ŋutinyaŋlɔla Eusebius gblɔ be, wo dometɔ geɖe tsò Yordan Tɔsisia hesi yi Pella, le Perea. Le fe 70 M.Ŋ. me la, Aʋafia Tito nɔ ŋgɔ na Roma-srafowo wotrɔ gbɔ va tsrɔ̃ Yerusalem. Gake Kristotɔ wɔnutefewo tsi agbe le esi wowɔ ɖe Yesu fe nuxlɔ̃amea dzi ta.
15. Esi nuwo nɔ bɔbɔe na Kristotɔwo tae wofe dɔa kpɔ dzidzedze ɖoa? Ðe eme.
15 Togbɔ be woti Kristotɔwo yome eye woto xɔse fe dodokpɔ geɖewo me le fe alafa gbãtɔ me hã la, wofe dɔa kpɔ dzidzedze eye ame geɖe va zu Kristotɔwo. (Dɔw. 11:19-21; 19:1, 19, 20) Nu ka tae? Elabena Mawu kpɔ ŋudzedze ɖe Kristo hamea ŋu henɔ eyram.—Lod. 10:22.
16. Nu kae wòhiã be Kristotɔawo nawɔ be nuwo nadze edzi na wo?
16 Be nuwo nadze edzi na Kristotɔawo le mawusubɔsubɔ me la, ele be woado vevie nu. Ehiã vevie be woasrɔ̃ Ŋɔŋlɔawo moveviɖoɖotɔe, woade hame fe kpekpewo edziedzi ahatsɔ dzo ɖe Fiaɖufegbefãɖeɖedɔa ŋu. Nu siawo wɔwɔ na be Yehowa fe amewo sẽ ŋu le xɔse me eye wowɔ ɖeka ɣemaɣi, abe ale si wògale egbea hã ene. Ðoɖo nyui nɔ hame gbãtɔ mawo me. Eye dɔ sesẽ siwo dzikpɔlawo kple subɔsubɔdɔwɔlawo wɔ kple dzi faa la ɖe vi na hamea me tɔwo katã. (Flp. 1:1; 1 Pet. 5:1-4) Dzidzɔ ka gbegbee nye esi wònyena na wo ne dzikpɔla mɔzɔlawo, abe Paulo ene, va kpɔ hameawo ɖa! (Dɔw. 15:36, 40, 41) Ale si gbegbe nu siwo míewɔna egbea le hameawo me la sɔ kple fe alafa gbãtɔ me Kristotɔwo tɔ la ɖe dzesi ŋutɔ. Dzi dzɔa mí ŋutɔ be Yehowa na esubɔlawo wɔ nu le ɖoɖo nu ɣemaɣi, eye wògale nenema egbea hã!*
17. Nu ka mee míadzro le nyati si kplɔ esia ɖo me?
17 Le ŋkeke mamlɛ siawo me esi Satana fe xexea fe nuwuwu le afe tum la, Yehowa fe habɔbɔ gã la fe akpa si le anyigba dzi le ŋgɔ yim kabakaba wu tsã. Ðe nèle zɔzɔm aduadu kpliia? Wò hã èle ŋgɔyiyi wɔm le wò subɔsubɔ mea? Nyati si kplɔ esia ɖo afia ale si nàte ŋu awɔ esiae la wò.
^ mm. 16 Kpɔ nyati siwo nye “Kristotɔwo Dea Ta Agu Le Gbɔgbɔ Kple Nyatefe Me” kple “Woyia Edzi Zɔna Le Nyatefea Me” le July 15, 2002 fe Gbetakpɔxɔ me. Wodzro ɖoɖo si nu Mawu fe habɔbɔa fe akpa si le anyigba dzi le egbea me tsitotsito le Jehovah’s Witnesses—Proclaimers of God’s Kingdom (Les Témoins de Jéhovah: Prédicateurs du Royaume de Dieu). Kpɔ Alesi Amefomea Le Mawu Dimee, ta 15, kple Gbetakpɔxɔ, March 15, 2011, axa 17-20 hã.
“Yehowa fe ŋkuwo le ame dzɔdzɔewo ŋu.”—1 PET. 3:12.
1. Habɔbɔ kae Yehowa tia wòva xɔ ɖe Israel-dukɔ gbexɔse la tefe? (Kpɔ nɔnɔmetata si le nyati sia tame.)
YEHOWA fe ame siwo le anyigba dzi egbea la subɔnɛ le mɔ si dzea eŋu nu. Le blema la, Israel viwoe nye Mawu fe dukɔ tiatia. Gake emegbe Yehowa tia dukɔ yeye si me tɔwo nye Kristo yomedzelawo wova xɔ ɖe Israel-dukɔ gbexɔse la tefe. Dukɔ yeye siae va zu habɔbɔ si zãm Yehowa le. Esi wotsrɔ̃ Yerusalem le fe 70 M.Ŋ. me la, habɔbɔ ma ya metsrɔ̃ o. (Luka 21:20, 21) Le ŋkeke mamlɛ siawo me la, habɔbɔ ma si wɔa nu le ɖoɖo nu la ŋue Yehowa kpɔ ŋudzedze ɖo. Habɔbɔ mae akpɔtɔ anɔ anyi nenye be wotsrɔ̃ Satana fe xexea keŋkeŋ. (2 Tim. 3:1) Aleke míawɔ aka ɖe esia dzi?
2. Nya kae Yesu gblɔ tso “xaxa gã” la ŋu, eye aleke wòadze egɔmee?
2 Yesu gblɔ le efe anyinɔɣi si ŋku makpɔ o kple nuɖoanyi sia fe nuwuɣi ŋu be: “Xaxa gã ava, si tɔgbi meva kpɔ o, ao, meva kpɔ tso xexea fe gɔmedzedze va se ɖe fifia o, eye magava ake o.” (Mat. 24:3, 21) Xaxa gã sia si tɔgbi meva kpɔ o la adze egɔme ne Yehowa tsrɔ̃ “Babilon Gã” si nye alakpasubɔsubɔhawo katã fe fufofo la. Amegbetɔwo fe dziɖuɖuwoe Yehowa azã atsɔ atsrɔ̃e. (Nyaɖ. 17:3-5, 16) Nu kae akplɔ esia ɖo?
3. Ne wotsrɔ̃ alakpasubɔsubɔhawo vɔ la, nu kae adzɔ ɖe Yehowa fe amewo dzi?
3 Ne wotsrɔ̃ alakpasubɔsubɔhawo vɔ la, Satana kple efe nuɖoanyia fe akpa vovovoawo adze Yehowa fe amewo dzi. Le kpɔɖeŋu me, Ŋɔŋlɔawo gblɔ le ‘Gog si tso Magog-nyigba dzi’ ŋu be: “Àho ava abe ahom ene, eye àva abe alilikpo ene, ànyè atsyɔ anyigba la, mia kple wò aʋakɔ blibo la, eye dukɔ geɖewo akpe ɖe ŋuwò.” Esi Yehowa Ðasefowo nye ŋutifafamewo eye asrafo siwo bla aʋakpa mele wo si o ta la, adze abe woate ŋu atsrɔ̃ wo bɔbɔe ene. Gake amedzidzela mawo kui wòɖuɖu!—Eze. 38:1, 2, 9-12.
4, 5. Nu kae Yehowa awɔ ne Satana dze Efe amewo dzi?
4 Nu kae Mawu awɔ ne Satana dze Efe amewo dzi? Yehowa si nye Xexea Me Katã Ƒe Dziɖulagã axɔ na wo. Ne futɔwo ho ɖe Yehowa subɔlawo ŋu la, anɔ ko abe Yehowa ŋue wotso ɖo ene. (Mixlẽ Zaxarya 2:12.) Eya ta mía Fofo si le dzifo la atso kpla axɔ na mí. Ɣemaɣi atsrɔ̃ Satana fe xexea le Harmagedon, si nye “Mawu Ŋusẽkatãtɔ la fe ŋkeke gã la fe aʋawɔwɔ” la me.—Nyaɖ. 16:14, 16.
5 Biblia fe nyagblɔɖi aɖe gblɔ le Harmagedon ŋu be: “Yehowa le avu wɔm kple dukɔwo, ele ʋɔnu drɔ̃m ŋutilãwo katã, eye wòatsɔ ame vɔ̃ɖiwo ade asi na yi, Yehowa ye gblɔe. Ale Yehowa Zebaot gblɔ esi: Kpɔ ɖa, dzɔgbevɔ̃e tso dukɔ gbɔ yi dukɔ gbɔ, eye wode zi ahom gã me le anyigba fe mlɔenu. Yehowa fe ame siwo wòwu le ŋkeke ma me la, woanɔ anyi tso anyigba fe mlɔenu ɖase ɖe anyigba fe mlɔenu; womafa na wo o, womafo wo nu fu o, eye womaɖi wo o, eye woazu [aɖu] le agble me.” (Yer. 25:31-33) Harmagedon ahe nuɖoanyi vɔ̃ɖi sia va nuwuwu. Satana fe xexea nu ayi, gake Yehowa fe habɔbɔa fe akpa si le anyigba dzi akpɔtɔ anɔ anyi.
6, 7. (a) Afi kae “ameha gã” la me tɔwo tso? (b) Dzidziɖedzi ka kpɔm míele le ŋkeke siawo me?
6 Mawu fe habɔbɔa akpɔtɔ anɔ anyi eye wòakeke ta le anyigba dzi le esi Mawu kpɔ ŋudzedze ɖe emenɔlawo ŋu ta. Biblia ka ɖe edzi na mí be: “Yehowa fe ŋkuwo le ame dzɔdzɔewo ŋu, eye efe towo le wofe kokofofo ŋu.” (1 Pet. 3:12) Ame dzɔdzɔe siawoe nye “ameha gã” siwo “do go tso xaxa gã la me.” (Nyaɖ. 7:9, 14) Menye “ameha” koe agbetsilawo nye o. Wonye “ameha gã” aɖe, si fia be wosɔ gbɔ ŋutɔ. Ðe nèkpɔa ɖokuiwò le ame siwo tsi agbe le “xaxa gã” la me domea?
7 Afi kae ameha gã la me tɔwo tso? Gbefãɖeɖedɔ si wɔm wole egbea dzi tom wole le wo nu fom fu. Yesu gblɔe ɖi be: “Woaɖe gbefã fiaɖufe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.” (Mat. 24:14) Esiae nye dɔ vevitɔ si wɔm Mawu fe habɔbɔa le le ŋkeke mamlɛ siawo me. Gbefãɖeɖe kple nufiafia dɔ si wɔm Yehowa Ðasefowo le la le kpekpem ɖe ame miliɔn geɖewo ŋu be woade ta agu na Mawu “le gbɔgbɔ kple nyatefe me.” (Yoh. 4:23, 24) Le kpɔɖeŋu me, le fe ewo ko me, si nye tso fe 2003 va se ɖe 2012 me la, ame siwo wu 2,707,000 sɔŋ ye xɔ nyɔnyrɔ tsɔ ɖo kpe wofe adzɔgbeɖeɖe na Mawu dzi. Egbea Ðasefo siwo wu 7,900,000 ye le xexea me, eye ame miliɔn bubu geɖe dea ha kpli wo fe sia fe, vevietɔ le Kristo fe ku fe Ŋkuɖodzia ɖuɣi. Míetsɔa dzidziɖedzi sia foa adegbee o, elabena ‘Mawue nana wòtsina.’ (1 Kor. 3:5-7) Dzi dzɔa mí ŋutɔ be ameha gã la me tɔwo le dzidzim ɖe edzi fe sia fe.
8. Nu ka gbɔe Yehowa fe habɔbɔa me tɔwo fe dzidziɖedzia tso?
8 Mawu subɔlawo fe xexlẽme le dzidzim ɖe edzi nukutɔe elabena Yehowa ŋutɔe le megbe na efe Ðasefowo. (Mixlẽ Yesaya 43:10-12.) Wogblɔ dzidziɖedzi sia ŋu nya ɖi le Biblia me be: “Ame suewo azu akpe, eye ame ʋɛwo azu dukɔ sesẽ. Nye Yehowa, nye asi matsɔ awɔe le ewɔɣi.” (Yes. 60:22) Ɣeaɖeɣi va yi la, amesiamina susɔeawo nye “ame suewo,” gake wofe xexlẽme va dzi ɖe edzi esime Mawu kplɔ gbɔgbɔ me Israel vi bubu geɖewo va efe habɔbɔa me. (Gal. 6:16) Esi feawo va nɔ yiyim la, Yehowa yi edzi le wo yram esi wòle ameha gã la me tɔwo nu fom fu.
9. Nu kae wòle be míawɔ be etsɔme nyui si ŋugbe Mawu do le efe Nya la me nasu mía si?
9 Míeɖanye Kristotɔ amesiaminawo alo ameha gã la me tɔwo o, etsɔme nyui si ŋugbe Mawu do le efe Nya la me ate ŋu asu mía si. Gake ele be míawɔ nu si Yehowa di tso mía si hafi esia nate ŋu asu mía si. (Yes. 48:17, 18) Le kpɔɖeŋu me, Yehowa bia tso Israel viwo si be woawɔ ɖe Mose fe Sea dzi. Sea fe taɖodzinu aɖee nye be wòakpɔ Israel viwo ta ahafia ale si woawɔ nutefe le srɔ̃ɖeɖe kple dɔwɔnyawo me, ale si woahe wo viwo, ale si woawɔ nu ɖe wo haviwo ŋu, kple bubuawo la wo. (2 Mose 20:14; 3 Mose 19:18, 35-37; 5 Mose 6:6-9) Mawu fe sewo dzi wɔwɔ ɖea vi na míawo hã egbea, eye míebunɛ be efe seawo nye agba o. (Mixlẽ 1 Yohanes 5:3.) Le nyatefe me la, abe ale si Sea kpɔ Israel viwo ta ene la, Yehowa Mawu fe sewo kple gɔmeɖosewo dzi wɔwɔ kpɔa míawo hã mía ta nenema ke, eye wònana ‘míenɔa te sesĩe le xɔse la me.’—Tito 1:13.
10. Nu ka tae wòle vevie be míaɖo ɣeyiɣi ɖi koŋ na Biblia sɔsrɔ̃ kple Ƒometadedeagu?
10 Yehowa fe habɔbɔa fe akpa si le anyigba dzi le ŋgɔ yim le mɔ geɖe nu. Le kpɔɖeŋu me, ale si míese Biblia me nyatefea gɔmee la me le kɔkɔm ɖe edzi ɣesiaɣi. Míekpɔa mɔ na esia, elabena “ame dzɔdzɔe fe tofe le abe agudzedze fe kekeli, si nɔa kɔkɔm ɖe edzi, va se ɖe esime ŋu kena keŋ ene.” (Lod. 4:18) Gake ele be míabia mía ɖokuiwo be: ‘Ðe mese numekɔkɔ yeye siwo wona mí ku ɖe Ŋɔŋlɔawo me nyatefe aɖewo ŋu la gɔme nyuiea? Ðe Biblia xexlẽ gbe sia gbe zu numame nama? Ðe agbalẽ yeye ɖe sia ɖe si wota na mí la xexlẽ doa dzidzɔ nam veviea? Ðe nye kple nye fomea míeléa kwasiɖa sia kwasiɖa Ƒometadedeagu fiẽsi fe ɖoɖoa me ɖe asia?’ Mía dometɔ akpa gãtɔ alɔ̃ ɖe edzi be nu siawo wɔwɔ menye nu sesẽ o. Zi geɖe la, ɣeyiɣi ɖoɖo ɖi kple emeléle ɖe asi koe hiã. Esi xaxa gã la tu afe alea la, aleke gbegbe wòle vevie ŋutɔ be Ŋɔŋlɔawo me sidzedze vavãtɔ nanɔ mía si sum, míanɔ wo dzi wɔm ahanɔ zɔzɔm aduadu kple Mawu fe habɔbɔa ye nye esi!
11. Nu ka tae Yehowa fe amewo dea kpekpewo, takpekpe suewo kple gãwo?
11 Míafe nyonyo tae Yehowa fe habɔbɔa dea dzi fo na mí be míawɔ ɖe apostolo Paulo fe aɖaŋuɖoɖo sia dzi be: “Mina míanɔ mía nɔewo ŋu bum, bene míado ŋusẽ mía nɔewo hena lɔlɔ̃ kple dɔ nyuiwo wɔwɔ, eye míaganɔ míafe fufofewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem fo na mía nɔewo, eye míawɔe geɖe wu, esi miekpɔ be ŋkeke la le ɖoɖom ta.” (Heb. 10:24, 25) Ŋkekenyui siwo Israel viwo ɖuna kple takpekpe bubu siwo wowɔna fe sia fe la tua wofe xɔse ɖo. Gawu la, wɔna tɔxɛ mawo, abe Agbadɔŋkekenyui si woɖu le Nexemiya fe ŋkekea me ene la, nyea dzidzɔɣiwo na wo. (2 Mose 23:15, 16; Neh. 8:9-18) Wowɔ kpekpewo, takpekpe suewo kple gãwo fe ɖoɖowo na míawo hã egbea. Ele be míadze agbagba ɖe sia ɖe be woagato mía ŋu o, elabena wokpena ɖe mía ŋu míegaxɔa Yehowa dzi sena geɖe wu, eye wonana míekpɔa dzidzɔ le mawusubɔsubɔ me.—Tito 2:2.
12. Aleke wòle be míase le mía ɖokui me ɖe Fiaɖufegbefãɖeɖedɔa ŋu?
12 Mɔnukpɔkpɔ su mí Mawu fe habɔbɔa me tɔwo si míekpɔa gome le “Mawu fe nya nyui la fe dɔ kɔkɔe la” me. (Rom. 15:16) “Dɔ kɔkɔe” sia wɔwɔ nana míezua Yehowa, “Kɔkɔetɔ” la, fe “hadɔwɔlawo.” (1 Kor. 3:9; 1 Pet. 1:15) Gbefãɖeɖedɔ si míewɔna wɔa akpa aɖe le Yehowa fe ŋkɔ kɔkɔe la ŋuti kɔkɔ me. Vavãe, mɔnukpɔkpɔ gã aɖe wònye be wotsɔ “Mawu dzidzɔtɔ la fe ŋutikɔkɔe nya nyui” la de asi na mí!—1 Tim. 1:11.
13. Nu kae ana míanɔ te sesĩe le xɔse me ahakpɔ agbe?
13 Mawu di be míaku ɖe ye ŋu goŋgoŋ ahakpe asi ɖe yefe habɔbɔa ŋu le nu sia nu me, ale be míanɔ te sesĩe le xɔse me. Mose gblɔ na Israel viwo be: “Meta dzifo kple anyigba na mi be: Metsɔ agbe kple ku, yayra kple fifode le mia ŋku me ɖom. Eya ta mitia agbe, be mia kple wò dzidzimeviwo mianɔ agbe, eye nàlɔ̃ Yehowa, wò Mawu la, ɖo to efe gbe, eye nàku ɖe eŋu, elabena eya nye wò agbe, bena nànɔ agbe didie le anyigba, si ŋu Yehowa ka atam ɖo be, yeatsɔ na fofowòwo, Abraham, Isak kple Yakob la dzi.” (5 Mose 30:19, 20) Míafe agbekpɔkpɔ nɔ te ɖe Yehowa fe lɔlɔ̃nu wɔwɔ, eyama lɔlɔ̃ kple dzi blibo, toɖoɖoe le nu sia nu me kple kuku ɖe eŋu goŋgoŋ dzi.
14. Nya kae nɔviŋutsu aɖe gblɔ tso Mawu fe habɔbɔa fe akpa si wokpɔna ŋu?
14 Nɔviŋutsu Pryce Hughes, si wɔ nutefe na Mawu eye wòzɔ aduadu kple efe habɔbɔa gblɔ be: “Edzɔ dzi nam ŋutɔ be mesrɔ̃ nyatefea henya Yehowa fe tameɖoɖowo le fe siwo do ŋgɔ na fe 1914 me . . . Nu si nɔ vevie nam wue nye be mazɔ le akasa nu kple Yehowa fe habɔbɔa fe akpa si wokpɔna. Nu siwo tefe mekpɔ tso gɔmedzedzea me na mesrɔ̃e be nunya manɔ eme be maɖo ŋu ɖe amegbetɔwo fe nuŋububu ŋu o. Esia na meɖoe kplikpaa be mazɔ kple habɔbɔ wɔnutefe la. Ðe menye esiae ana Yehowa nave mía nu ahayra mí oa?”
15. Ŋɔŋlɔawo me kpɔɖeŋu kae ɖe ale si wòle be míabu asitɔtrɔ siwo wowɔ le ale si míese Biblia me nya aɖewo gɔmee ŋu la fia?
15 Hafi Yehowa nakpɔ ŋudzedze ɖe mía ŋu ahayra mí la, ele be míakpe asi ɖe efe habɔbɔa ŋu eye míalɔ̃ axɔ Ŋɔŋlɔawo me numekɔkɔ yeye siwo wonaa mí. Bu esia ŋu kpɔ: Le Yesu fe ku megbe la, enɔ sesẽm na Kristotɔ siwo nye Yudatɔwo dometɔ akpe geɖe be woaɖe asi le Mose fe Se si ŋu woku ɖo goŋgoŋ la ŋu. (Dɔw. 21:17-20) Gake Paulo fe lɛta si wòŋlɔ na Hebritɔwo kpe ɖe wo ŋu wova lɔ̃ ɖe edzi be “Yesu Kristo fe ŋutilã, si wotsɔ na zi ɖeka ɖe ɣeyiɣiawo katã nu” lae kɔ yewo ŋu, ke menye ‘vɔ siwo wosana le Sea te’ ye o. (Heb. 10:5-10) Ðikeke mele eme o be Kristotɔ siwo nye Yudatɔwo dometɔ akpa gãtɔ trɔ wofe susu eye wowɔ gbɔgbɔmeŋgɔyiyi. Ele be míawo hã míasrɔ̃ Biblia kple míafe agbalẽwo veviedodotɔe, eye ne Yehowa fe habɔbɔa wɔ asitɔtrɔ aɖe la, ele be míatrɔ ɖe eŋu ɖokuibɔbɔtɔe.
16. (a) Yayra kawoe ana agbenɔnɔ le xexe yeyea me navivi? (b) Nu kae nèle mɔ kpɔm na vevie le xexe yeyea me?
16 Ame sia ame si yi edzi wɔ nutefe na Yehowa kple efe habɔbɔa akpɔ efe yayrawo ɖaa. Mɔnukpɔkpɔ gã wɔnuku aɖe asu amesiamina wɔnutefewo si be woaɖu fia kple Kristo le dzifo. (Rom. 8:16, 17) Ne anyigbadzinɔnɔ fe mɔkpɔkpɔ ye le mía si la, ekema kpɔ ale si agbenɔnɔ le Paradisoa me avivii ɖa! Aleke gbegbe dzi dzɔa mí Yehowa fe habɔbɔa me tɔwoe nye esi ne míele xexe yeye si ŋugbe Mawu do la ŋu nya gblɔm na amewo! (2 Pet. 3:13) Psalmo 37:11 gblɔ be: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” Amewo ‘atu xɔ anɔ eme,’ eye ‘woaɖu woawo ŋutɔwo fe asinudɔwɔwɔwo.’ (Yes. 65:21, 22) Ameteteɖeanyi, hiãkame, kple dɔwuame maganɔ anyi o. (Ps. 72:13-16) Babilon Gã la magaflu ame aɖeke ake o, elabena maganɔ anyi akpɔ o. (Nyaɖ. 18:8, 21) Woafɔ kukuawo ɖe tsitre eye mɔnukpɔkpɔ asu wo si be woanɔ agbe tegbee. (Yes. 25:8; Dɔw. 24:15) Nu dodzidzɔname kawo gbegbee nye esi le ame miliɔn geɖe siwo tsɔ wo ɖokuiwo ɖe adzɔgbe na Yehowa la lalam! Gake abe ame ɖekaɖekawo ene la, hafi Ŋɔŋlɔawo me ŋugbedodo mawo nava eme na mí la, ele be míayi edzi awɔ gbɔgbɔmeŋgɔyiyi ahazɔ aduadu kple Mawu fe habɔbɔa.
17. Aleke wòle be míase le mía ɖokui me le Yehowa subɔsubɔ kple efe habɔbɔa ŋu?
17 Esi nuɖoanyi sia fe nuwuwu gogo ŋutɔ ta la, mina míasẽ ŋu le xɔse me, eye míakpe asi ɖe tadedeagu vavã si Mawu ɖo anyi ŋu ahakpɔ ŋudzedze ɖe eŋu. Míesena le mía ɖokui me abe hakpala David ene, ame si gblɔ be: “Nu ɖeka mebia Yehowa, esi le dzroyem, be manɔ Yehowa fe me le nye agbe me ŋkekewo katã me, eye makpɔ Yehowa fe vivisesewo katã kple ŋku, eye mayi tame le efe gbedoxɔ me.” (Ps. 27:4) Neva eme be mía dometɔ ɖe sia ɖe naku ɖe Mawu ŋu goŋgoŋ, míawɔ ɖeka kple efe amewo ahayi edzi azɔ aduadu kple efe habɔbɔa.
NU NYUI SIWO LE MÍAƑE NUDZRAÐOƑE
ƑE 1923 mee. Amewo yɔ fefewɔfe si le São Paulo fe Drama Kple Hafofo Srɔ̃fe la tititi! Nɔviŋutsu George Young le dutofonufo fom, eye àte ŋu ase efe gbe si me kɔ nyuie la. Gbegɔmeɖela aɖe le efe nufoa gɔme ɖem ɖe Portugalgbe me. Ame 585 siwo va fo fu la katã nɔ to ɖom vevie. Le nufoa me la, wonɔ Biblia fe kpukpuiwo me nyawo ɖem le sinimaɖekpe dzi le Portugalgbe me. Le nufoa fe nuwuwu la, woma agbalẽvi si nye Millions Now Living Will Never Die! (Ame Miliɔn Geɖe Siwo Le Agbe Fifia Maku Akpɔ O!) alafa geɖe le Eŋlisigbe, Germanygbe kple Italygbe me. Dutofonufoa kpɔ dzidzedze! Eŋuti nya kaka. Eya ta le ŋkeke etɔ̃agbe la, amewo gayɔ fefewɔfea ake na nufo bubu sese. Gake aleke esiawo katã dze egɔmee?
Le fe 1867 me la, Sarah Bellona Ferguson kple efe fomea ʋu tso United States, Amerika, yi Brazil. Le fe 1899 me esi Sarah xlẽ Biblia-srɔ̃gbalẽ aɖewo siwo nɔviaŋutsu tsɔ tso United States va Brazil la, ekpɔe dze sii be yeke ɖe nyatefea ŋu. Esi nuxexlẽ dzɔa dzi na Sarah ta la, edɔ Eŋlisigbe me Gbetakpɔxɔ eye wòxɔnɛ to posu dzi. Biblia me nyatefe siwo srɔ̃m wòle vivi enu ale gbegbe be, eŋlɔ agbalẽ na Nɔviŋutsu C. T. Russell gblɔ tso eɖokui ŋu be yenye “kpeɖodzi ŋutɔŋutɔ be ame aɖeke mele didife akpa be nyatefea mate ŋu aɖo egbɔ o.”
Sarah Ferguson dze agbagba ɖe sia ɖe be yeagblɔ Biblia me nyatefea na amewo, gake zi geɖe la, ebua tame le ame si akpe ɖe eya ŋutɔ kple efe fomea kpakple ame nyui geɖe siwo le Brazil ŋu ale be woagasrɔ̃ nu geɖe kpee. Le fe 1912 me la, Brooklyn Betel na wònya be nɔvi aɖe tsɔ trakt si nye Where Are the Dead? (Afi Kae Kukuawo Le?) fe tata akpe geɖe siwo le Portugalgbe me la gbɔna São Paulo. Le fe 1915 me la, Sarah gblɔ be ewɔa nuku na ye ŋutɔ be Biblia Nusrɔ̃viwo dometɔ geɖe le mɔ kpɔm be etefe madidi o woakplɔ yewo ayi dzifo. Egblɔ be: “Ke ame siwo le Brazil kple Anyiehe Amerika katã ya ɖe? . . . Esi wònye anyigba gã aɖee Anyiehe Amerika nye le xexea me ta la, ele bɔbɔe be nàkpɔe be nuŋeŋedɔ geɖe li woawɔ.” Vavãe, nuŋeŋedɔ geɖe li woawɔ!
Le fe 1920 me lɔfo la, ɖekakpui enyi siwo nye Braziltɔ fudzidelawo de hame fe kpekpe aɖe le New York City esime wofe aʋawɔtɔdziʋua gblẽ wonɔ edzram ɖo. Esi wotrɔ gbɔ va Rio de Janeiro la, wogblɔ nu yeye siwo wosrɔ̃ tso Biblia me la na amewo. Ema megbe le March 1923 me la, Nɔviŋutsu George Young, si nye dzikpɔla mɔzɔla, va ɖo Rio de Janeiro, eye wòkpɔ ame geɖe siwo tsɔ ɖe le nya nyuia me. Ewɔ ɖoɖo woɖe agbalẽ geɖe gɔme ɖe Portugalgbe me. Etefe medidi o, Nɔviŋutsu Young zɔ mɔ yi São Paulo, eye ɣemaɣi ame abe 600,000 ene ye nɔ dugã la me. Afi mae wòfo dutofonufo hema “Ame Miliɔn Geɖe” fe agbalẽviawo le, abe ale si míegblɔe le nyati sia fe gɔmedzedze ene. Eka nya ta be: “Esi wònye nye ɖeka koe ta la, mezãa nyadzɔdzɔgbalẽwo koŋ tsɔ doa boblo dutofonufoawo.” Egblɔ kpee be emawoe nye “dutofonufo siwo wodo bobloe le I.B.S.A. fe ŋkɔ me le Brazil la dometɔ gbãtɔwo.”*
Woka nya ta tso Brazil ŋu le Eŋlisigbe me Gbetakpɔxɔ, December 15, 1923, me be: “Ne míede ŋugble le eŋu be June 1 dzie dɔa dze egɔme le afi ma evɔ míafe agbalẽwo menɔ dukɔa me ɣemaɣi o la, ale si Afetɔ la yra ɖe dɔa dzi la ɖe dzesi ŋutɔ.” Nyatakakaa yi edzi be, Nɔviŋutsu Young fo dutofonufo eve le São Paulo. Nufo mawo kpe ɖe dutofonufo 21 siwo wòfo tso June 1 va se ɖe September 30 lia dzi la ŋu, eye vavalawo katã le ame 3,600. Fiaɖufe ŋuti nya nyuia nɔ kakam vivivi le Rio de Janeiro. Eye le ɣleti ʋɛ aɖewo ko me la, woma míafe agbalẽ siwo wu 7,000 siwo le Portugalgbe me la na amewo! Gawu la, wodze Gbetakpɔxɔ tata gɔme ɖe Portugalgbe me, tso November-December 1923 fe tataa dzi.
Woka nya ta le Gbetakpɔxɔa me be esi Nɔviŋutsu George Young yi Sarah Ferguson gbɔ la, “Nɔvinyɔnua va do goe le akpataa me, eye meke nu o hena ɣeyiɣi aɖe. Eyome elé Nɔviŋutsu Young fe asi, le efe mo kpɔm tututu, eye wògblɔ mlɔeba be: ‘Dzikpɔla mɔzɔla la ŋutɔŋutɔe nènyea?’” Etefe medidi o, nɔvinyɔnua kple viawo dometɔ aɖewo xɔ nyɔnyrɔ. Le nyatefe me la, nɔvinyɔnua nɔ lalam fe 25 sɔŋ ye nye ema be yeaxɔ nyɔnyrɔ! August 1, 1924, fe Gbetakpɔxɔ gblɔ be ame 50 ye xɔ nyɔnyrɔ le Brazil ɣemaɣi, eye wo dometɔ akpa gãtɔ nɔ Rio de Janeiro.
Fifia le fe 90 megbe la, mehiã be míagabia be, “Ke ame siwo le Brazil kple Anyiehe Amerika katã ya ɖe?” o. Elabena Yehowa Ðasefo siwo wu 760,000 sɔŋ ye le nya nyuia gblɔm le Brazil fifia. Eye egbea amewo le Fiaɖufe ŋuti nya nyuia sem le Anyiehe Amerika bliboa le Portugalgbe, Spaingbe kple afi ma tɔwo degbe bubu geɖewo me. Nyatefee Nɔvinyɔnu Sarah Ferguson to le fe 1915 me esi wògblɔ be, ‘Nuŋeŋedɔ geɖe li woawɔ.’—Nu nyui siwo le míafe nudzraɖofe le Brazil.
^ mm. 6 I.B.S.A. tsi tre ɖi na Dukɔwo Dome Biblia Nusrɔ̃viwo Ƒe Habɔbɔ, le Eŋlisigbe me.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn hadzidzi 96 Midi Ame Siwo Dze La Vevie***
Hadzidzi 96
Midi Ame Siwo Dze La Vevie
(Mateo 10:11-15)
1. Yesu fia ale si míaɖe gbefãe mí.
Ena mɔfiame mí gblɔ be:
‘Afi sia afi si míayi la míadi
’Me si’o le nyatefea dim vevie.
Míado gbe na ’me siwo le afea me;
Míakpe ɖe ame siwo dze ŋu.
Ne ame aɖewo gbe nya nyuia sese,
Míaʋuʋu ke le míaf’afɔ ŋu.’
2. Ame si’o xɔ mí la, xɔ Afetɔ la.
Mawu aʋu wofe dzi me.
Ne dzi fe nɔnɔme nyui le wo si la,
Woasubɔ kpli mí be woakpɔ’agbe.
Míavɔ̃ le nya si míagblɔ ŋu gbeɖe o,
Mawu ŋutɔ akpe ɖe mía ŋu.
Dze nanɔ míafe nya me ne wòadze to
Be ɖokuibɔbɔlawo nasee.
(Kpɔ Dɔw. 13:48; 16:14; Kol. 4:6 hã.)
^ ***sn hadzidzi 93 “Mina Miafe Kekeli Naklẽ”***
Hadzidzi 93
“Mina Miafe Kekeli Naklẽ”
(Mateo 5:16)
1. Yesu gblɔ be míana kekelia naklẽ.
Míaɖe gbefã nya nyuia na ’mewo katã,
Be sidzedze vavãtɔ nasu wo si.
Mina míanɔ’agbe wòasɔ kple nyaa ɣesiaɣi.
2. Fiaɖufe gbedeasi la nye kekeli
Klẽna ɖe konyifalawo fe dzi me.
Mawu fe Nyaa me kekelia fiaa mɔ mí
Be míafe nyawo nadze to na ’me sia ’me.
3. Míafe dɔ nyui wɔwɔ dzena nyuie egbea,
Woklẽna abe kpe xɔasiwo ene.
Mina míato míaf’agbe nyui nɔnɔ dzi
Ahe kafukafu vɛ na mía Mawu la.
(Kpɔ Ps. 119:130; Mat. 5:14, 15, 45; Kol. 4:6 hã.)
^ ***sn hadzidzi 73 Milɔ̃ Mia Nɔewo Vevie***
Hadzidzi 73
Milɔ̃ Mia Nɔewo Vevie
(1 Petro 1:22)
1. Yehowa di tso mía si be
Míalɔ̃ mía nɔviwo vevie.
Alakpanuwɔwɔ manɔ
Míafe lɔlɔ̃ me o.
Mina míadi mɔnukpɔkpɔ
Akpe ɖe mía nɔviwo ŋu,
Be míaɖi Yehowa Mawu
Lɔlɔ̃ɖeɖefia me.
Dɔmenyotɔwo míanye,
Aɖe lɔlɔ̃ fia nuwɔna me,
Awɔ nyui na ’me sia ’me.
’Siae nye lɔlɔ̃ vavãtɔ.
Míade bubu nɔviwo ŋu,
Ase veve wo nu, ’labe
Lɔlɔ̃ tsyɔa nu vɔ̃ geɖe dzi.
Esia dzi míato akpɔ
Míafe ɖekawɔwɔa ta.
2. Ne míelɔ̃ mía nɔviwo la,
Míalɔ̃ atsɔ ake wo faa;
Elabe míeka ɖe wofe
Nutefewɔwɔ dzi.
Míanye xɔlɔ̃ vavã siwo
Dea ’sixɔxɔ wo nɔewo ŋu.
Míetsɔa dzidzɔ foa fu ɖekae
Be míatu mía nɔe’o ɖo.
Míedaa vo ɣeaɖewoɣi;
Gake míefoa ’sa na dzugbewo.
Míaɖe tufafa afia
Ame siwo Mawu lɔ̃.
Míanye ’nukwareɖilawo,
Aku ɖe mía nɔviwo ŋu.
Lɔlɔ̃ nanye míafe dzesi.
Míasrɔ̃ Ma’u fe lɔlɔ̃ la,
Be míakafui ɖaa tegbee.
(Kpɔ 1 Pet. 2:17; 3:8; 4:8; 1 Yoh. 3:11 hã.)
^ ***sn hadzidzi 98 Fiaɖufea Ƒe Nukuwo Wuwu***
Hadzidzi 98
Fiaɖufea Ƒe Nukuwo Wuwu
(Mateo 13:4-8)
1. Oo, mi Yehowa fe kluviwo,
Mi ’me si’o lɔ̃e kple dzi blibo,
Miva Afetɔ la fe dɔa me;
Mizɔ efe afɔɖofe.
Miwu nukuwo vɔvɔ̃manɔmee
Ðe dzi siwo tsea ku la me.
Ne miewɔa dɔ nyuie le gbeadzi la, miakpɔ
Kutsetse nyui si’o kafua Mawu.
2. Nukua ɖewo age ɖe dzi si’o
Sesẽ abe kpe ene dzi.
Togbɔ be woxɔe kple dzidzɔ hã,
Mege ɖe wofe dzi me o.
Ne ŋukeklẽ yɔ wofe dzi me la,
Wotiaa xexemenu’o yome.
Gake nukua fe ɖewo atse ku nyuie
Le anyigba si nyo ŋ’tɔ la dzi.
3. Zi geɖe wò dzidzedzekpɔkpɔ
Tsoa wò agbagbadzedze gbɔ.
Dzigbɔɖi kple lɔlɔ̃ na wo hiã,
Be woaʋu wofe dziwo me.
Nɔ ŋudzɔ, fa tu, nàdo ŋusẽ wo,
Gake tɔ afɔ to sesĩe.
Ke àkpɔ mɔ na nuŋeŋe kple dzidzɔ.
Ðewo blaetɔ̃, ɖewo alafa.
(Kpɔ Mat. 13:19-23; 22:37 hã.)
^ ***sn hadzidzi 125 Ðokuibɔbɔ Nutefewɔwɔtɔe Ðe Teokrasiɖoɖowo Te***
Hadzidzi 125
Ðokuibɔbɔ Nutefewɔwɔtɔe Ðe Teokrasiɖoɖowo Te
(1 Korintotɔwo 14:33)
1. Esi Ma’u fe amewo le gbefã ɖem
Fiaɖufe nyatefe xɔasia ’fi sia ’fi,
Woabɔbɔ ɖe teokrasiɖoɖowo te,
Awɔ ɖeka eye woawɔ nutefe.
(Haxe)
2. Mawu na kluvia kple gbɔgbɔ kɔkɔea mí;
Wofia ’le si Kristotɔ azɔe la mí.
Eya ta míali ke, anɔ Ma’u ŋu dzem.
Míafia efe seawo nutefewɔtɔe.
(HAXE)
Ðokuibɔbɔ kple ŋudzedzekpɔkpɔ
Na Mawu míaɖe fia.
Eyae kpɔa mía ta, lɔlɔ̃ wòɖe fia
Míawɔ nutefe nɛ ɖaa.
(Kpɔ Luka 12:42; Heb. 13:7, 17 hã.)
^ ***sn hadzidzi 53 Mina Míawɔ Dɔ Le Ðekawɔwɔ Me***
Hadzidzi 53
Mina Míawɔ Dɔ Le Ðekawɔwɔ Me
(Efesotɔwo 4:3)
1. Yehowa kplɔ mí va egbɔ.
Míele vivi sem le egbɔ.
Ðekawɔwɔ kple ŋ’tifafa
Na míekpɔa dzidzɔ gã.
Míelɔ̃a ɖekawɔwɔ;
Evivina loo!
Mawu de dɔ geɖe mía si.
Efiaa mɔ mí to Vi la dzi.
Mina míaɖo toe, asubɔe,
Ne míawɔ dɔ ɖekae.
2. Do gbe ɖa be míawɔ ɖeka.
Nyo dɔme na ’mewo katã.
Lɔlɔ̃ ana míakpɔ dzidzɔ;
Ŋutifafa míakpɔ.
Ŋutifafa faa dzi,
Naa dzidzeme mí.
Ne míelɔ̃ mía nɔviwo la,
Ma’u ana ŋutifafa mí.
Ke míanɔ ɖekawɔwɔ me,
Ahasubɔe tegbee.
(Kpɔ Mixa 2:12; Zef. 3:9; 1 Kor. 1:10 hã.)
^ ***sn hadzidzi 45 Yi Ŋgɔgbe!***
Hadzidzi 45
Yi Ŋgɔgbe!
(Hebritɔwo 6:1)
1. Yi ŋgɔgbe, Yi ŋgɔgbe, ɖo ta tsitsi me!
Mía Mawu fe didi wònye be míasu te nyuie.
Nàyi ŋgɔ le subɔsubɔdɔ la me,
Ne nàkpɔ yayra geɖe.
’Me sia ’me fe wɔfe le vevie.
Ye nye dɔ si Yesu do vevie.
Kpɔ mɔ na Mawu be wòalé wò ɖe te.
Ti dzɔdzɔenyenye yome.
2. Yi ŋgɔgbe, Yi ŋgɔgbe ɖaseɖiɖi me!
Míatsɔ nya nyui mavɔ la yi na ame sia ’me.
Míakafu Yehowa Fia la tso dzi me
To gbefãɖeɖedɔa me.
Ne futɔ’o do ŋɔdzi na wò hã,
Mègavɔ̃ o, na woase nya nyuia
Be Mawu Fiaɖufe la va ɖo vavã.
Na nyatefea nadze fãa.
3. Yi ŋgɔgbe, Yi ŋgɔgbe nàdo vevie dɔ.
’Labena dɔ geɖe gali na mí be míawɔ.
Trɔ yi ɖetsɔlemetɔwo katã gbɔ,
Be nàɖo wofe dzi gbɔ.
Tsɔ ɖe le eme na ’me sia ’me,
Kpe ɖe wo ŋu be woayi ŋgɔgbe,
Be nàkpɔ dzidzɔ gbago le dɔ la me;
Yayra geɖewo nàkpɔ.
(Kpɔ Flp. 1:27; 3:16; Heb. 10:39 hã.)
^ ***sn hadzidzi 27 Nɔ Yehowa Ƒe Akpa Dzi!***
Hadzidzi 27
Nɔ Yehowa Ƒe Akpa Dzi!
(2 Mose 32:26)
1. Míetɔtɔ le mía ɖokuiwo me tsã;
Alakpasubɔsubɔ kplɔ mí tra.
Ke dzidzɔ yɔ míafe dzi me fifia;
Fiaɖufenya la míese.
(Haxe)
2. Dzidzɔ le Mawu subɔsubɔ me;
Nyatefea fe nukuwo wum míele.
Míawɔ dɔ kple mía nɔviwo ɖekae
Akafu Ma’u fe ŋkɔ gãa.
(Haxe)
3. Ne Abosam do ŋɔdzi na mí hã,
Míenyae be Yehowa akpɔ mía ta.
Togbɔ be wosɔ gbɔ wu mí hã la,
Mawue nye míafe ŋusẽ.
(HAXE)
Nɔ Mawu f’akpa dzi
Be nàkpɔ dzidzɔ.
Magblẽ wò ɖi kura o.
Zɔ kekeli me.
Gblɔ ŋutifafa kple
Ablɔɖe nya la.
Kristo fe dziɖuɖu
Akeke ta ɖaa.
(Kpɔ Ps. 94:14; Lod. 3:5, 6; Heb. 13:5 hã.)
^ ***w09 10/1 axa 11-14 Ðe Wòanya Wɔ Be Míaxɔ Edzi Ase Be Wɔla Aɖe Lia?***
Ðe Wòanya Wɔ Be Míaxɔ Edzi Ase Be Wɔla Aɖe Lia?
“NE MEBU Wɔla aɖe fe anyinɔnɔ ŋu la, ekua dzi nam ŋutɔ be makpɔe be ame aɖe anya nɔ anyi si si ŋusẽ le be wòaxe mɔ ɖe amegbetɔwo fe fukpekpewo nu gake mele klalo hena ŋusẽ ma zazã o!” Nya siawoe ame aɖe si nye mawudzimaxɔsela tsã, si fe fometɔwo ku le Yudatɔwo tsɔtsrɔ̃ɖa ɖikaa fe nugbe si Nazitɔwo ɖo me la gblɔ. Le nyatefe me la, menye eya ɖeka koe sena le eɖokui me nenema o.
Ne nɔnɔme gbãdzinamewo na nu te ɖe ame geɖe dzi le agbe me la, esesẽna na wo be woaxɔ edzi ase be Mawu li, alo efaa akɔ na wo be woabui boŋ be Mawu aɖeke meli o. Nu kawo koŋue naa ame aɖewo mexɔa Mawu dzi se o? Ðe eme anyo na amefomea sãa wu ne wometsi dzi ɖe Mawu dzi xɔxɔ se alo esubɔsubɔ ŋu o, abe ale si ame aɖewo susunɛ enea? Ðe wòanya awɔ be mawudzimaxɔsela nava xɔ Wɔla lɔ̃ame aɖe fe anyinɔnɔ dzi asea?
Subɔsubɔhawo Ƒe Kpododonu
Nublanuitɔe la, nu siwo koŋ wɔe be ame geɖewo gbe Mawu dzi xɔxɔ se la dometɔ ɖekae nye subɔsubɔhawo. Ŋutinyaŋlɔla Alister McGrath ɖe nu me be: “Nu si koŋ naa amewo va zua mawudzimaxɔselawo wue nye ale si gbegbe subɔsubɔha gãwo fe nu gbɔme wɔwɔ kple kpododonuwo nyɔa ŋu na wo.” Subɔsubɔhawo koŋue wonya be wonɔa megbe na aʋawɔwɔ kple ŋutasẽnuwɔwɔwo zi geɖe. Mawudzimaxɔsela kple xexemenunyala Michel Onfray de ŋugble tso ale si wòanya awɔ be mawusubɔsubɔgbalẽ siwo “ʋãa amewo be woanye ame kɔkɔewo” la ke naganɔ amewo “ʋãm be woawɔ ŋutasẽnu dziŋɔwo” la ŋu vevie.
Ame geɖewo ɖoa ŋku nudzɔdzɔ ɖefuname siwo tefe wokpɔ le wofe hadede kple subɔsubɔhawo me la dzi. Esime Bertil, si nye Swedentɔ ɖekakpui aɖe, nɔ asrafodɔ wɔm la, esee asrafowo fe osɔfo aɖe zã Yesu fe nuxlɔ̃ame si nye, ame siwo katã tsɔa yi la, yi nue woatsi la tsɔ de ŋutasẽnuwɔwɔ dzi. Osɔfoa ɖe nu me be, ele be ame aɖe nanɔ anyi awɔ yi ma ŋu dɔ, eya ta Mawu fe amewoe asrafowo nye!—Mateo 26:52.
Bernadette, si fofo wowu le France le xexemeʋa evelia wɔɣi la, ɖoa ŋku ale si dzi kui ɖe nya siwo osɔfo aɖe gblɔ le nɔgãa fe vi si xɔ fe etɔ̃ fe kutefe la dzi, be: “Mawue yɔ ɖevia be wòava zu mawudɔla le dzifo.” Emegbe Bernadette ŋutɔ hã va dzi vi aɖe si nye nuwɔametɔ, gake mekpɔ akɔfanamenya aɖeke tso sɔlemeha la gbɔ le nudzɔdzɔ sia hã me o.
Dzomavɔ ŋuti nufiafia la nyɔ ŋu na Ciarán, si tsi le ɣeyiɣi si me ŋutasẽnuwɔnawo yi edzi le Dziehe Ireland. Egblɔna tsã be yelé fu Mawu si wɔa ŋutasẽnu sia, eye yetɔ gbee be nenye be eli vavã la, ke nefo ye fu anyi. Menye Ciarán ɖeka koe sɔlemehawo fe nufiafia ɖefuname siawo nyɔa ŋu na o. Le nyatefe me la, anɔ eme be sɔlemehawo fe nufiafiawoe ta mɔ na nɔnɔmetɔtrɔ fe nufiafia la. Le Alister McGrath fe nya nu la, “ale si gbegbe” dzomavɔ fe nufiafia la “nyɔ ŋu” na Darwin lae na ɖikeke ɖo eme ɖe Mawu fe anyinɔnɔ ŋu—ke menye efe nɔnɔmetɔtrɔ dzixɔsea ye o. McGrath de dzesi ale si gbegbe Darwin “xa nu vevie le vianyɔnu fe ku ta” hã.
Ame aɖewo bu mawusubɔsubɔ be edo fome kplikplikpli kple zazɛ̃nyahehe kple nuwɔwɔ susumanɔmetɔe. Irina, si mawunya siwo me tsɔɖui aɖeke mele o kple gbedodoɖa ɖeka mawo ke gbugbɔgblɔ va ti kɔ na la gblɔ be: “Ewɔ nam be mawusubɔlawo mebua tame o.” Louis, si mawusubɔsubɔ me zazɛ̃nyahelawo fe hlɔ̃donuwɔnawo nyɔ ŋu na la, gblɔ tẽe be: “Le fe gbogbo si mekpɔ mawusubɔsubɔ me wɔna tiamewo tefe megbe la, fifia meva kpɔ nu si gbegbe gblẽm wòle le amewo ŋu la dze sii. Esia na meva tsi tsitre ɖe mawusubɔsubɔ ŋu vevie ŋutɔ.”
Ðe Eme Anyo Na Mí Wu Mawu Manɔmeea?
Eya ta mewɔ nuku o be, ame geɖe bua mawusubɔsubɔ be enye mɔxenu na amefomea fe ŋutifafa kple ŋgɔyiyiwɔwɔ. Ame aɖewo bia wo ɖokui gɔ̃ hã nenye be eme anyo na amefomea sãa wu ne wometsi dzi ɖe Mawu dzi xɔxɔ se alo esubɔsubɔ ŋu o. Gake ɖe nugbegbe le mawusubɔsubɔ gbɔ kura nenema ahe kuxi aɖewo avɛa?
Voltaire, si nye fe alafa 18 lia me xexemenunyala aɖe, tsi tsitre ɖe sɔlemeha siwo nɔ anyi le eŋɔli me fe nu manɔsenu siwo wowɔna la ŋu vevie. Ke hã, ebu Ŋusẽkatãtɔ aɖe fe anyinɔnɔ dzi xɔxɔ se be enye nu vevi aɖe si kpɔa ŋusẽ ɖe míafe agbe nyui nɔnɔ dzi. Emegbe, Germanytɔ xexemenunyala Friedrich Nietzsche ɖe gbefãe gaglãa be Mawu ku, gake enɔ vɔvɔ̃m na ale si esia ana agbe nyui nɔnɔ ayi to kple nu si gbegbe Mawu fe anyimanɔmanɔ dzi xɔxɔ se ate ŋu agblẽ. Ðe vɔvɔ̃ sia sɔa?
Agbalẽŋlɔla Keith Ward de dzesii be esi amefomea va ɖo ŋkuʋuʋu fe ɣeyiɣi siawo me gɔ̃ hã la, hlɔ̃donuwɔnawo dzi meɖe kpɔtɔ o, ke boŋ, ɖe “wodzi ɖe edzi ale gbegbe be womebui kpɔ be adzɔ nenema o.” Azɔ hã, mawudzimaxɔse mete ŋu ɖe amefomea fe gbɔdzɔgbɔdzɔwo, abe nu fitifiti wɔwɔ kple mɔmaɖemaɖeɖenuŋu fe nɔnɔme ene, ɖa o. Nyatefenya siawo na ame siwo bua ta me, hekpe ɖe mawudzimaxɔselawo gɔ̃ hã ŋu, kpɔ akpa vevie si Mawu dzi xɔxɔ se wɔna le agbe nyui nɔnɔ dodo ɖe ŋgɔ me la dze sii.
Keith Ward te gbe ɖe ŋusẽ nyui si Mawu dzi xɔxɔ se kpɔna ɖe ame dzi la dzi be: “Xɔse foa agbe nyui nɔnɔ ɖe ame nu, eye wònaa ame dina vevie be yealé be na xexe sia si Mawu wɔ la.” Numekuku geɖe si wowɔ nyitsɔ laa la ɖee fia be nyuiwɔwɔ na ame havi dzi ɖe edzi le Mawu subɔlawo dome. Nyuiwɔwɔ na ame havi alea hea dzidzeme aɖe si nu vanɛ na ame. Nyatefenya siawo gaɖo kpe asixɔxɔ si le gɔmeɖose sia si ŋu Yesu fo nu tso la dzi be: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.
Ŋusẽ nyui si Biblia te ŋu kpɔna ɖe ame dzi la wɔ dɔ ɖe ame aɖe si nye hadomekpekpeɖeŋudɔwɔla, si nye mawudzimaxɔsela tsã la dzi vevie. Egblɔ be: “Mezã fe geɖe tsɔ dze agbagba be makpe ɖe amewo ŋu woatrɔ wofe agbenɔnɔ maɖɔʋuwo, gake nyemekpɔ dzidzedze boo aɖeke o, ewɔ nuku nam ŋutɔ be mekpɔe be Biblia te ŋu na amewo te ŋu wɔ tɔtrɔ nyui ɖedzesiwo le wofe agbenɔnɔ me. Eye mede dzesii be tɔtrɔ siwo ameawo wɔ la nye tɔtrɔ vavã.”
Ke hã, le mawudzimaxɔsela aɖewo fe susu nu la, amewuwu kple aʋawɔwɔ siwo do tso mawusubɔsubɔ me la de ŋgɔ wu nyuiwɔwɔ kple havilɔlɔ̃ si do tso eme. Woanya de dzesii be xɔse fe amesinɔnɔ kpɔa ŋusẽ nyui ɖe ame aɖewo dzi ya, gake ɖikeke xɔ afe ɖe woawo ŋutɔwo me. Nu ka tae?
Nu Bubu Siwo Na Amewo Mexɔa Mawu Dzi Se O
Wona ame geɖewo xɔ edzi se be nɔnɔmetɔtrɔ fe nufiafia la nye nyatefe matrɔmatrɔ. Le kpɔɖeŋu me, Albania, afi si mawudzimaxɔse xɔ afe ɖo lae Anila de suku le. Egblɔ be: “Wofia mí le suku be Mawu dzi xɔxɔ se nye numanyamanya kple bometsitsi. Mesrɔ̃ nu wɔnukuwo tso nu miemiewo kple nugbagbeviwo ŋu zi geɖe, gake ɖeko metsɔnɛ be nɔnɔmetɔtrɔ dzie nu siawo katã to va dzɔ, le esi míebunɛ be edzi xɔxɔ se nenema wɔ ɖeka kple dzɔdzɔmeŋutinunya ta.” Egbea la, elɔ̃ ɖe edzi be “ɖeko yewolɔ̃na ɖe numeɖeɖe siwo wonana yewo ɣemaɣi la dzi eŋumabumabui.”
Dziku si le ame aɖewo me ate ŋu anye mɔxenu na wo. Zi geɖe la, Yehowa Ðasefowo doa go nɔnɔme sia ne wole gbefã ɖem tso mɔkpɔkpɔ si ŋu Biblia fo nu tso la ŋu na amewo tso ʋɔtru nu yi ʋɔtru nu. Ðasefo sɔhɛ aɖe kpɔ nu sia tefe esi wòyi gbefã ɖe ge na Bertil, si ŋu míefo nu tso va yi. Bertil ɖo ŋku edzi be yegblɔ le ta me be: ‘Oo, mawusubɔsubɔ ŋuti zazɛ̃nyahela; wò nu wɔ nublanui nam ŋutɔ. Dɔ vlo ko nèwɔ be yeva afi sia!’ Egblɔ be: “Mena wòge ɖe eme, eye mete dziku si le menye ɖe Mawu, Biblia, kple mawusubɔsubɔ ŋu la ɖeɖe kɔ ɖe edzi.”
Numadzɔmadzɔwɔwɔ ɖe fu na Gus, si tso Scotland la vevie. Le gɔmedzedzea me la, ehea glãka kple Yehowa Ðasefowo vevie. Ebia nya siwo sɔ kple esiwo Hebritɔ nyagblɔɖila Xabakuk bia Mawu la be: ‘Nu ka ŋuti nèna mele nu vlo wɔwɔ tefe kpɔm, eye nèle hiãkame kpɔm kple ŋku?’—Xabakuk 1:3.
Ale si wòdze abe ɖe Mawu mele naneke wɔm tso vɔ̃ɖinyenye ŋu o ene la hã ɖe fu na amefomea hena ɣeyiɣi didi aɖe. (Psalmo 73:2, 3) Simone de Beauvoir, si nye Fransetɔ agbalẽŋlɔla aɖe, gblɔ kpɔ be: “Enɔ bɔbɔe nam be mexɔe ase be menye ame aɖekee wɔ xexea o tsɔ wu be maxɔe ase be Wɔla aɖe li evɔ mele naneke wɔm tso nu manyatalenu siwo katã le edzi yim le xexea me ŋu o.”
Gake ɖe ale si subɔsubɔha geɖewo mete ŋu le numekɔkɔ nam ku ɖe nu manyatalenu siawo ŋu o la fia be numekɔkɔ aɖeke meli oa? Gus gblɔ be yeva ke ɖe “numeɖeɖe fakɔname siwo ku ɖe nu si tae Wɔla ŋusẽkatãtɔ la ɖe mɔ be amegbetɔwo nakpe fu hena ɣeyiɣi aɖe” la ŋu mlɔeba. Egblɔ kpee be: “Esia he tɔtrɔ vevi aɖe va nye agbe me.”
Le nyatefe me la, ɖikeke anya nɔ mawudzimaxɔsela aɖewo me ku ɖe nɔnɔmetɔtrɔ ŋuti nufiafia la ŋu, woanya nɔ sesem le wo ɖokuiwo me be yewohiã Mawu, alo anya nɔ gbe dom ɖa nɛ gɔ̃ hã. Mina míakpɔ nu siwo kpe ɖe mawudzimaxɔsela kple Mawu fe anyinɔnɔ ŋuti ɖikela aɖewo ŋu wode ŋugble tso Wɔla aɖe fe anyinɔnɔ ŋu vevie, eye mlɔeba wova le fomedodo kplikplikpli me kplii la ɖa.
Nu Kae Kpe Ðe Wo Ŋu Wova Xɔ Wɔla Aɖe Ƒe Anyinɔnɔ Dzi Se?
Ðekakpui si va srã Bertil kpɔ la na wòkpɔe kɔtɛ be vovototo gã aɖe le Kristotɔnyenye vavãtɔ kple subɔsubɔha siwo blea wo ɖokuiwo be yewonye Kristotɔwo la dome. Bertil ɖe nu me tso nu si wɔ dɔ ɖe edzi wu numeɖeɖe nyui siwo ku ɖe Wɔla fe anyinɔnɔ ŋu la ŋu be: “Mekpɔ ŋudzedze ɖe dzigbɔɖi si gbegbe wòɖe fiam ɣeyiɣi didi aɖe, togbɔ be nyemexɔa efe nyawo dea eme o hã la ŋu ŋutɔ. . . . Ewɔa nu ɖe ŋunye tufafatɔe, eye wòtsɔa agbalẽ aɖe vana nam ɣesiaɣi hedzrana ɖo ɖe numeɖeɖe siwo wòanam la hã ŋu nyuie.”
Svetlana, si dzi nɔnɔmetɔtrɔ ŋuti nufiafia kple Kɔmiunisttɔwo fe nukpɔsusu kpɔ ŋusẽ ɖo la xɔ nya sia si nye “sesẽawoe tsia agbe” la dzi se. Ke hã, agbenɔnɔ ŋuti nukpɔsusu totro sia ɖea fu nɛ. Nu siwo wofiae le atikeŋutinunya suku la gana wòtɔtɔ ɖe edzi; egblɔ be: “Míesrɔ̃ nu tso sesẽawoe tsia agbe fe nya la ŋu le sukua fe nusɔsrɔ̃ si ku ɖe mawudzimaxɔse ŋu me. Gake le atikeŋutinunya fe nusɔsrɔ̃wo ya me la, wofia mí be ele be míakpe ɖe ame siwo gbɔdzɔ la ŋu.” Nu si hã gaɖea fu nɛ ye nye be, nenye nyatefee wònye be kese mee amegbetɔwo dzɔ tso la, nu ka tae seselelãmekuxiwo ɖea fu na amegbetɔwo evɔ meɖea fu na kesewo ya o. Mekpɔ nya manyatelenu siawo ŋuti numekɔkɔ tso afi si nyemekpɔ mɔ be makpɔe le o: “Mamanye zã Biblia tsɔ ɖe nu me nam be míafe blibomademade gbɔe wòtso be seselelãmekuxiwo ɖea fu na mí.” Svetlana kpɔ dzidzɔ hã ŋutɔ be Biblia kpe ɖe ye ŋu yekpɔ ŋuɖoɖo na biabia vevi aɖewo, abe nu si ta ame nyuiwo kpea fu ɖo ene.
Leif, si nye Scandinaviatɔ la xɔ nɔnɔmetɔtrɔ ŋuti nufiafiaa dzi se vevie, eye wòbua Biblia be emenyawo nye glitoto aɖe ko. Gake gbe ɖeka la, xɔlɔ̃a aɖe he nya ɖe efe dzixɔsewo ŋu be: “Ènya be ame bubuwo fe nyawo koe wò hã nèsena nɔa gbɔgblɔm, evɔ wò ŋutɔ menya naneke tso Biblia ŋu oa?” Leif ɖe nu me tso ŋusẽ si nya mawo kpɔ ɖe edzi la ŋu be: “Mede dzesii be nyemeku nɔnɔmetɔtrɔ ŋuti nufiafia la me kpɔ o, ɖeko mexɔe de eme nenema ko. . . . Menyae be hekpe ɖe nu bubuwo ŋu la, Biblia me nyagblɔɖiwo kple wo me vava ŋuti sidzedze ate ŋu akpe ɖe mawudzimaxɔsela ŋu wòabu ta me vevie.”—Yesaya 42:5, 9.
Dunyahehemenuwɔnawo va ɖe dzi le Ciarán si ŋu míefo nu tso do ŋgɔ la fo vevie le eɖokui fofo ɖe wo me hena fe gbogbo aɖewo megbe. Esime wònɔ ŋugble dem tso agbea ŋu la, nya sia va susu me nɛ be: Mawu ŋusẽkatãtɔ lɔ̃ame aɖe koe ate ŋu akpɔ kuxi siwo le anyigba dzi la gbɔ ahakpe ɖe amegbetɔwo ŋu woado le nɔnɔme wɔnublanui si me wole la me. Azɔ exa nu le eɖokui me vevie be: ‘Oo, aleke mawɔ ake ɖe Mawu sia ŋu?’ Etsɔ vevesese do gbe ɖa be: “Ne èli hele to ɖomem vavã la, ke meɖe kuku na manya, eye kpe ɖe ŋunye makpɔ ta na nɔnɔme sesẽ siwo me tom mele, eye nàɖe amefomea tso fukpekpe siwo me tom wòle la me.” Le ŋkeke ʋɛ aɖewo megbe la, Yehowa Ðasefo aɖe va fo ʋɔ nɛ. Ðasefoa ɖe nu me nɛ tso nu si Biblia fia ku ɖe ŋusẽtɔ vɔ̃ɖi si le megbe na amegbetɔwo fe dziɖuɖuwo la ŋu. (Efesotɔwo 6:12) Numeɖeɖe sia ɖo kpe nu siwo tefe Ciarán ŋutɔ kpɔ la fe nyatefenyenye dzi nɛ, eye wòʋãe wòdi be yeaganya nu geɖe tso nya sia ŋu. Esi wòlɔ̃ wova srɔ̃ Biblia kplii zi gbɔ zi geɖe la, eva xɔ edzi se be Wɔla lɔ̃ame aɖe li, eye efe xɔse sia yi edzi nɔ sesẽm ɖe edzi.
Ƒomedodo Me Nɔnɔ Kple Amefomea Wɔla La
Mawusubɔsubɔ me alakpanuwɔwɔwo, abe mawudzimaxɔselawo fe nufiafia si ku ɖe nɔnɔmetɔtrɔ ŋu la ene, kple ale si gbegbe vɔ̃ɖinyenye bɔ ɖe xexea me la wɔe be ame geɖe kea ɖi le Wɔla aɖe fe anyinɔnɔ ŋu, alo gblɔna be meli kura o. Ke hã, ne wò ŋutɔ nèɖe mɔ la, Biblia ate ŋu akpe ɖe ŋuwò nàkpɔ ŋuɖoɖo fakɔnamewo na biabia siwo ɖea fu na wò. Eɖe ta me si Mawu ɖo ɖe mía ŋu hã fia, “ŋutifafa fe ta mee, ke menye vɔ̃ tɔ o, ne [wòana] etsɔme kple mɔkpɔkpɔ [mí].” (Yeremiya 29:11, NW) Le Bernadette, ame si meka ɖe Wɔla aɖe fe anyinɔnɔ dzi o, si vi nye nuwɔametɔ gome la, mɔkpɔkpɔ sia fa akɔ nɛ le efe fukpekpewo me, abe atike aɖee wotsɔ ɖo abi siwo nu siawo de efe dzi ŋu la dzi ene.
Numeɖeɖe si Biblia na ku ɖe nu si tae Mawu ɖe mɔ fukpekpe li ɖo ŋu la de dzi gbɔ na ame geɖe siwo nye mawudzimaxɔselawo tsã la, eye wòna wotrɔ susu. Ne ègbɔ dzi ɖi di ŋuɖoɖo na nyabiase vevi siawo le Biblia me la, wò hã àva ka ɖe edzi be, nyatefee, Mawu aɖe li si “mele adzɔge tso mía dometɔ aɖeke gbɔ hafi o.”—Dɔwɔwɔwo 17:27.
[Etenuŋɔŋlɔwo]
Be nànya ne esɔ be Kristotɔ vavã nakpɔ gome le aʋawɔwɔ me la, kpɔ nyati si nye “Ðe Wòsɔ Be Kristotɔwo Nayi Aʋa?” si dze le axa 29-31.
Kpɔ agbalẽ si nye Nuka Tututue Nye Biblia fe Nufiafia?, si Yehowa Ðasefowo ta la fe axa 106 va se ɖe 114 hena numekɔkɔ bubu siwo ku ɖe nu si ta Mawu ɖe mɔ fukpekpe li ɖo ŋu.
Kpɔ September 2006, fe yevugbe me Nyɔ! si fe tanyae nye “Is There a Creator?” (Y a-t-il un Créateur ?), si Yehowa Ðasefowo ta, hena numekɔkɔ bubu siwo ku ɖe Wɔla aɖe fe anyinɔnɔ ŋu.
[Aɖaka si le axa 13]
Nyabiase Siwo Nɔnɔmetɔtrɔŋutinufialawo Mekpɔ Ŋuɖoɖo Na O
• Alekee agbe ate ŋu adzɔ tso nane si me agbe mele o me?—PSALMO 36:10.
• Nu ka tae lãwo dzina le wo fomeviwo ko nu eye nu miemiewo hã miena wo tɔ wo tɔwoe?—1 MOSE 1:11, 21, 24-28.
• Ne amegbetɔ dzɔ tso kese me la, nu ka tae ame-ɖi-kese aɖeke megali o? —PSALMO 8:6, 7.
• Alekee sesẽawoe tsia agbe fe nya la wɔ ɖeka kple nyuiwɔwɔ na ame havi fe nɔnɔme si le mía si le dzɔdzɔme nu? —ROMATƆWO 2:14, 15.
• Ðe mɔkpɔkpɔ vavã aɖe li na amefomea le etsɔmea?—PSALMO 37:29.
[Nɔnɔmetata siwo le axa 12, 13]
Aleke wòanya wɔ be Mawu lɔ̃ame nawɔ xexe aɖe si me ɖeviwo anɔ fu kpem le?
Mawusubɔsubɔ me alakpanuwɔwɔwo wɔe be ame geɖewo gbe Mawu dzi xɔxɔ se
^ ***w10 10/1 axa 26-28 Na Míaɖo Dze Tso Gbɔgbɔ Kɔkɔea Ŋu***
Na Míaɖo Dze Tso Gbɔgbɔ Kɔkɔea Ŋu
YEHOWA ÐASEFOWO lɔ̃a Biblia me dzodzro kple amewo. Èse Biblia me nya aɖe kpɔ, si ŋu nèdi be yeabia nya lea? Ðe nèdi be yeanya nu tso Yehowa Ðasefowo fe dzixɔsewo alo subɔsubɔ ŋu geɖe wua? Ne nenemae la, ekema ɣesiaɣi si nèkpɔ Yehowa Ðasefo aɖe la, àte ŋu abiae faa. Adzɔ dzi nɛ be yeadzro eme kpli wò.
Na míakpɔ ale si Yehowa Ðasefowo ɖoa dze kple amewoe la fe kpɔɖeŋu aɖe ɖa. Tsɔe be Ðasefo si ŋkɔe nye Blewusi ge ɖe ŋutsu aɖe si ŋkɔe nye Mawuli dzi.
Nu Kae Nye Gbɔgbɔ Kɔkɔe?
Mawuli: Mese be Yehowa Ðasefowo mexɔ Yesu dzi se o. Miexɔ gbɔgbɔ kɔkɔe hã dzi se o.
Blewusi: Míexɔ Yesu dzi se. Esi mexɔ Yesu Kristo dzi se tae meva do ɖe dziwò ŋdi sia ɖo. Elabena eyae de dɔ asi na eyomedzelawo be woaɖe gbefã. Gake mabia wò lo: Nu kae nèsusu be gbɔgbɔ kɔkɔea nye?
Mawuli: Enye Mawu fe akpa aɖe; eyae nye ame etɔ̃lia, kpeɖeŋutɔ si Yesu do ŋugbe be yeaɖo ɖe mí. Kpeɖeŋutɔ ma fe nya le vevie nam ŋutɔ. Medi be gbɔgbɔ kɔkɔe nawɔ dɔ le menye.
Blewusi: Ame geɖe bua gbɔgbɔ kɔkɔe abe ale si ko wò hã nèbui ene. Mɔnukpɔkpɔ su asinye ɣeaɖeɣi medzro nu si Biblia fia tso gbɔgbɔ kɔkɔea ŋu la me. Ne ɣeyiɣi vi aɖe le asiwò la, madi be maɖe nu si mesrɔ̃ le eŋu la me na wò.
Mawuli: Míate ŋu adzro eme faa.
Blewusi: Ŋkɔnyee nye Blewusi. Meɖe kuku, tɔwò ɖe?
Mawuli: Ŋkɔnyee nye Mawuli. Ke wòe zɔ!
Blewusi: Yoo! Nyemedi be magblẽ ɣeyiɣi na wò fũu o, eya ta míadzro nu ɖeka pɛ ko me le gbɔgbɔ kɔkɔe ŋu. Ègblɔ be gbɔgbɔ kɔkɔeae nye kpeɖeŋutɔ si ŋugbe Yesu do na mí. Nye hã melɔ̃ ɖe edzi nenema. Gake ewɔ nam be ègblɔ hã be amee gbɔgbɔ kɔkɔea nye, eye be wòa kple Mawu wosɔ, alo?
Mawuli: Ɛ̃, nenemae wofiam.
Amee Gbɔgbɔ Kɔkɔea Nyea?
Blewusi: Enyo, na míayi Biblia me ne míakpɔe ɖa be amee gbɔgbɔ kɔkɔea nye loo alo menye amee o hã. Ðewohĩ ènya mawunyakpukpui sia nyuie. Na míaxlẽ Dɔwɔwɔwo 2:1-4. Míexlẽ le afi ma be: “Ke esi Pentekoste ŋkekenyui la nɔ edzi yim la, wo katã wonɔ tefe ɖeka, eye kasia wose nane fe ɖiɖi tso dzifo abe ya sesẽ aɖee fo ene, eye wòxɔ afe si me wonɔ la katã me. Eye wokpɔ aɖe siwo le abe dzo fe aɖewo ene kaka ɖe wo dome, eye ɖeka dze ɖe wo dometɔ ɖe sia ɖe dzi, eye gbɔgbɔ kɔkɔe yɔ wo katã taŋ, eye wote gbe bubuwo dodo, abe ale si gbɔgbɔ la na wo be woafo nui ene.”
Mawuli: Menya ŋutinya ma nyuie.
Blewusi: Enyo, Mawuli, ɖe ame ate ŋu ayɔ ame bubu taŋ nyatefea?
Mawuli: Mate ŋu adzɔ o.
Blewusi: Na míagaxlẽ nya bubu le ta ma fe kpukpui 17 lia. Kpukpui ma fe akpa gbãtɔ xlẽ be: “Mawu gblɔ be: ‘Le ŋkeke mamlɛawo me la, matrɔ nye gbɔgbɔ la fe ɖe akɔ ɖe ŋutilã ɖe sia ɖe fomevi dzi.’” Meɖe kuku mabia lo, ɖe Mawu atrɔ eɖokui fe akpa aɖe akɔ ɖia?
Mawuli: Esia hã mate ŋu adzɔ o.
Blewusi: Yohanes Amenyrɔɖetsimela hã zã nya bubu tsɔ fo nu tso ale si gbɔgbɔ kɔkɔea ayɔ amewo taŋ la ŋuti. Efe nyawo dze le Mateo 3:11. Àdi be yeaxlẽe míasea?
Mawuli: “Nye la, metsɔ tsi le mia nyrɔm le miafe dzimetɔtrɔ ta; gake ame si le megbenye gbɔna la tri akɔ wum, ame si fe afɔkpawo nyemedze aɖe o. Ame ma atsɔ gbɔgbɔ kɔkɔe kple dzo anyrɔ mi.”
Blewusi: Akpe. Ède dzesi nu si Yohanes Amenyrɔɖetsimela gblɔ be woatsɔ gbɔgbɔ kɔkɔea awɔa?
Mawuli: Ebe woatsɔ gbɔgbɔ kɔkɔea anyrɔ amewo.
Blewusi: Nenema tututue. De dzesii be egblɔ be woatsɔ dzo hã anyrɔ amewo. Mí katã míenya be menye amee dzo nye o. Ekema èsusu be ɖe mawunyakpukpui sia me nyawo fia be amee gbɔgbɔ kɔkɔea nyea?
Mawuli: Kpao.
Blewusi: Eya ta mawunyakpukpui siwo me míedzro la fia be menye amee gbɔgbɔ kɔkɔea nye o.
Mawuli: Edze nenema.
Aleke Wònye “Kpeɖeŋutɔe”?
Blewusi: Gake ègblɔ va yi be gbɔgbɔ kɔkɔea nye “kpeɖeŋutɔ.” Yesu yɔ gbɔgbɔ kɔkɔea be “kpeɖeŋutɔ” nyatefe le Yohanes 14:26. Na míaxlẽ afi ma kpɔ: “Gake kpeɖeŋutɔ la, si nye gbɔgbɔ kɔkɔe la, si Fofo la aɖo ɖa le nye ŋkɔ me la, eya afia nuwo katã mi, eye wòaɖo ŋku nu siwo katã megblɔ na mi la dzi na mi.” Ame aɖewo susuna be mawunyakpukpui sia le kpe ɖom edzi be amee gbɔgbɔ kɔkɔea nye, eye be ate ŋu akpe ɖe ame ŋu ahafia nu ame.
Mawuli: Nenemae nye hã mexɔe se.
Blewusi: Gake ɖe wòanye be kpɔɖeŋunya gblɔm Yesu le le afi sia? Se nya si Yesu gblɔ tso nunya ŋu le Luka 7:35 ɖa: “Ke hã, nunya fe viwo katã mee efe dzɔdzɔenyenye dzena le.” Ðe míagblɔ be amee nunya nye, eye viwo le esia?
Mawuli: Kpao. Eme kɔ fãa be kpɔɖeŋunyagbɔgblɔe.
Blewusi: Nenemae. Nya si Yesu di be yeagblɔe nye be ame fe nuwɔna mee wòdzena le be edze nunya. Zi geɖe la, Biblia zãa kpɔɖeŋunyagbɔgblɔ si me wofoa nu tso nu siwo me agbe mele o ŋu abe ɖe wole agbe ene. Mía ŋutɔwo hã míezãa kpɔɖeŋunyawo le míafe nufofo me gbe sia gbe. Le kpɔɖeŋu me, ne ame aɖe gblɔ be: “Ʋu fesrea, ne ya nage ɖe xɔa me” la, míase egɔme ɖe?
Mawuli: Nye ŋutɔ hã megblɔnɛ.
Blewusi: Gake ɖe wòafia be amee ya nye, eye míedi be wòava dze mí amedzroa?
Mawuli: Kpao, kura o. Kpɔɖeŋunyagbɔgblɔe.
Blewusi: Eya ta esi Yesu fo nu tso gbɔgbɔ kɔkɔea ŋu abe kpeɖeŋutɔ ene la, ɖe wòanye be kpɔɖeŋunya gblɔm wòlea?
Mawuli: Ewɔ nam nenema. Eye esia wɔ ɖeka kple mawunyakpukpui siwo nèxlẽ do ŋgɔ, si me wogblɔ le be wokɔ gbɔgbɔ kɔkɔea ɖe amewo dzi alo tsɔe nyrɔ amewo. Gake ne gbɔgbɔ kɔkɔea menye ame o ɖe, ekema nu kae?
Nu Kae Gbɔgbɔ Kɔkɔea Nye?
Blewusi: Yesu gblɔ nu si gbɔgbɔ kɔkɔea nye na mí le Dɔwɔwɔwo 1:8. Àdi be yeaxlẽe míasea?
Mawuli: “Ke boŋ miaxɔ ŋusẽ ne gbɔgbɔ kɔkɔe la va mia dzi, eye mianye nye ɖasefowo le Yerusalem kple Yudea blibo la katã kple Samaria, eye va se ɖe anyigba fe sefe ke.”
Blewusi: De dzesii be Yesu gblɔ be gbɔgbɔ kɔkɔe lae ana ŋusẽ naɖo apostoloawo ŋu. Eye le mawunyakpukpui siwo míexlẽ va yi fe nya nu la, afi kae nèsusu be ŋusẽ ma atso?
Mawuli: Atso Mawu, si nye Fofo la gbɔ.
Blewusi: Nenemae. Gbɔgbɔ kɔkɔe la kee nye ŋusẽ si Mawu zã tsɔ wɔ xexea. Mose Gbãtɔ 1:2 fo nu tso eŋu. Afi ma gblɔ be: “Mawu fe Gbɔgbɔ le agba sam le tsia dzi.” Wogaɖea Hebrigbe me nya si gɔme woɖe le afi sia be “gbɔgbɔ” la gɔme hã be “dɔwɔŋusẽ.” Enye dɔwɔŋusẽ makpɔmakpɔ si dzi Mawu tona wɔa efe tameɖoɖowo dzi alo gblɔa nu si wòdi. Azɔ na míagadzro mawunyakpukpui ɖeka pɛ ko me. Luka 11:13. Meɖe kuku, àxlẽe na mía?
Mawuli: “Eya ta ne mi, ame vɔ̃ɖiwo kura gɔ̃ hã, mienya ale si miana nunana nyuiwo mia viwo la, ɖe Fofo si le dzifo la mana gbɔgbɔ kɔkɔe ame siwo bianɛ la geɖe wu oa?”
Blewusi: Ne Fofo si le dzifo la si mee gbɔgbɔ kɔkɔea le, eye wònanae ame siwo bianɛ la, ekema ɖe gbɔgbɔ kɔkɔea agate ŋu anye Fofo la ŋutɔ kea?
Mawuli: Ao. Mese wò nyaa gɔme.
Blewusi: Mawuli, nyemedi be magblẽ ɣeyiɣi na wò o. Ègblɔ be ɣeyiɣi vi aɖe koe le ye si. Gake mabia nya ɖeka ko tso nu si me míedzro ŋu. Le mawunyakpukpui siwo me míedzro nu la, nu kae nàgblɔ be gbɔgbɔ kɔkɔea nye?
Mawuli: Mawu fe dɔwɔŋusẽe.
Blewusi: Èɖo eŋu nyuie ŋutɔ. Eye esi Yesu fo nu tso gbɔgbɔ kɔkɔea ŋu le Yohanes 14:26 abe kpeɖeŋutɔ alo nufiala ene la, kpɔɖeŋunya gblɔm wòle.
Mawuli: Nyemenya kpɔ o.
Blewusi: Nya fakɔname bubuwo gadze le nya siwo Yesu gblɔ me.
Mawuli: Nya kawoe?
Blewusi: Eyae nye be míate ŋu abia Mawu be wòana efe gbɔgbɔ kɔkɔe la mí ne wòakpe ɖe mía ŋu le nɔnɔme sesẽwo me. Míate ŋu abia efe gbɔgbɔa be wòakpe ɖe mía ŋu míanya ame si tututu wònye.
Mawuli: Nya nyui aɖee ma. Ehiã be mabu eŋu.
Blewusi: Gake hafi madzo la, medi be magblẽ nya aɖe ɖe gbɔwò nànɔ eŋu bum. Esi wònye be gbɔgbɔ kɔkɔea nye Mawu fe dɔwɔŋusẽ ta la, eme kɔ be míakpɔ mɔ be Mawu azãe atsɔ awɔ nu sia nu si wòdi.
Mawuli: Tututu.
Blewusi: Ekema nu ka tae mezã ŋusẽ triakɔ ma tsɔ ɖe nɔnɔme wɔnublanui kple nu vɔ̃ɖi wɔwɔ siwo katã tefe kpɔm míele le xexea me godoo egbea la ɖa o? Èbu nya ma ŋu kpɔa?
Mawuli: Ɛ̃, mebiaa nya ma.
Blewusi: Ne medi be matrɔ ava egbe alewo gbe be míadzro eme ɖe, anyo na wòa?
Mawuli: Adzɔ dzi nam ŋutɔ. Manɔ mɔ kpɔm na wò vevie.
[Etenuŋɔŋlɔ]
Ne èdi be woagakɔ nu geɖe me na ye la, ekema kpɔ agbalẽ si nye Nuka Tututue Nye Biblia fe Nufiafia? fe ta 11 lia. Yehowa Ðasefowoe tae.
^ ***w12 4/1 axa 20-22 Dzeɖoɖo Kple Afelika Yesu Ke Koe Ganye Mawua?***
Dzeɖoɖo Kple Afelika Yesu Ke Koe Ganye Mawua?
YEHOWA ÐASEFOWO lɔ̃a Biblia me dzodzro kple wofe afelikawo. Ðe Biblia me nya aɖe li, si ŋu nàdi be yeabia nya lea? Ðe nèdi be yeanya nu tso Yehowa Ðasefowo fe dzixɔsewo alo subɔsubɔ ŋu geɖe wua? Ne nenemae la, ekema ɣesiaɣi si nèkpɔ Yehowa Ðasefo aɖe la, àte ŋu abiae faa. Adzɔ dzi nɛ be yeadzro eme kpli wò.
Na míakpɔ ale si Yehowa Ðasefowo ɖoa dze kple amewoe la fe kpɔɖeŋu aɖe ɖa. Tsɔe be Ðasefo si ŋkɔe nye Mansa va nyɔnu aɖe si ŋkɔe nye Akɔfa gbɔ le efe me.
Nyatefee Wònye Be Miexɔ Yesu Dzi Se Oa?
Akɔfa: Míafe pastɔ gblɔ be Yehowa Ðasefowo mexɔ Yesu dzi se o. Nyatefeea?
Mansa: Medi be maka ɖe edzi na wò be míexɔ Yesu dzi se. Le nyatefe me la, míexɔe se be ele be ame naxɔ Yesu dzi ase hafi akpɔ ɖeɖe.
Akɔfa: Nye hã mexɔe se nenema.
Mansa: Ekema mía kpli wò siaa fe susu wɔ ɖeka le nya sia ŋu. Gake gbã, mayɔ nye ŋkɔ na wò. Ŋkɔnyee nye Mansa. Ke meɖe kuku wò hã ɖe?
Akɔfa: Ŋkɔnyee nye Akɔfa. Ke wòe zɔ.
Mansa: Yoo! Ðewohĩ àbia be, ‘Ne Yehowa Ðasefowo xɔ Yesu dzi se vavã la, ke nu ka tae amewo gblɔna be womexɔ edzi se o?’
Akɔfa: Ɛ̃, madi be manya nu si tae.
Mansa: Kpuie ko la, míexɔ Yesu dzi se bliboe, gake menye nu siwo katã amewo gblɔna tso eŋu la dzie míeda asi ɖo o.
Akɔfa: Abe nu kawo ene?
Mansa: Ame aɖewo gblɔna be ame nyui aɖe koe Yesu nye. Gake míeda asi ɖe susu ma dzi o.
Akɔfa: Nye hã nyemeda asi ɖe edzi o.
Mansa: Efia be mía kpli wò fe susu wɔ ɖeka le esia hã me. Kpɔɖeŋu eveliae nye be, Yehowa Ðasefowo mexɔ nufiafia siwo tsi tre ɖe nya si Yesu ŋutɔ gblɔ tso fomedodo si le woa kple Fofoa dome ŋu la dzi se o.
Akɔfa: Àte ŋu akɔ nya ma me nama?
Mansa: Subɔsubɔha geɖe gblɔna be Yesue nye Mawu. Ðewohĩ nenemae wofia wò hã.
Akɔfa: Ɛ̃, míafe pastɔ gblɔ be Yesu ke koe ganye Mawu.
Mansa: Ke hã, ɖe màlɔ̃ ɖe edzi be mɔ nyuitɔ si dzi míato anya Yesu ŋuti nyatefeae nye be míadzro nu si wògblɔ tso eɖokui ŋu me oa?
Akɔfa: Ɛ̃, mekpɔe nenema.
Nya Kae Yesu Gblɔ?
Mansa: Na míadzro mawunyakpukpui aɖe si kɔ nya sia me la me. Meɖe kuku de dzesi nya si le Yohanes 6:38. Yesu gblɔ le afi ma be: “Meɖi tso dzifo va, menye be mawɔ nye ŋutɔ nye lɔlɔ̃nu o, ke boŋ ame si dɔm ɖa la fe lɔlɔ̃nu.” Ne ɖe Yesu kee ganye Mawu la, ke gɔmesese aɖeke manɔ nya sia ŋu o.
Akɔfa: Le mɔ ka nu?
Mansa: Enyo, de dzesii be Yesu gblɔ be yemeɖi tso dzifo va be yeawɔ ye ŋutɔ yefe lɔlɔ̃nu o.
Akɔfa: Nenemae, egblɔ be ɖe yeva be yeawɔ Ame si dɔ ye ɖa la fe lɔlɔ̃nu.
Mansa: Azɔ, ne Yesu kee ganye Mawu la, ke ame kae dɔe ɖa tso dzifo? Eye nu ka tae Yesu bɔbɔ ɖe Ame ma te ɖo?
Akɔfa: Mele wò nyaa gɔme sem azɔ. Gake nyemeka ɖe edzi be míate ŋu anɔ te ɖe mawunyakpukpui sia ko dzi afo nya ta be menye Yesue nye Mawu o.
Mansa: Ke gàde ŋugble le nya si Yesu gblɔ ɣebubuɣi la ŋu kpɔ. Egagblɔ nya ma ke tɔgbi le Yohanes fe ta si kplɔe ɖo me. Àdi be yeaxlẽ Yohanes 7:16 lia na mía?
Akɔfa: Ɛ̃, maxlẽe. “Yesu ɖo eŋu na wo gblɔ bena: ‘Nu si mefiana la menye tɔnye o, ke boŋ ame si dɔm ɖa la tɔe.’”
Mansa: Akpe na wò. Le kpukpui sia fe nya nu la, nu si Yesu ŋutɔ susu lae wòfiana amewoa?
Akɔfa: Ao, egblɔ be Ame si dɔ ye ɖa la fe nyawoe yegblɔna.
Mansa: Nenemae. Gake biabia aɖewo gafɔ ɖe te: ‘Ame kae dɔ Yesu? Eye ame ka gbɔe nyatefenya siwo wòfiana la tso?’ Ðe Ame ma manye gã wu Yesu oa? Eme kɔ fãa be ame si wodɔ la malolo wu ame si dɔe o.
Akɔfa: Wò nyaa me kɔ azɔ. Nyemexlẽ kpukpui sia me nyawo kpɔ o.
Mansa: Bu Yesu fe nya siwo le Yohanes 14:28 hã ŋu kpɔ. Afi ma gblɔ be: “Miesee megblɔ na mi be: Mele dzodzom, eye megagbɔna mia gbɔ. Ðe mielɔ̃m la, ne miekpɔ dzidzɔ be meyina Fofo la gbɔ, elabena Fofo la lolo wum.” Le mawunyakpukpui sia nu la, aleke nèsusu be Yesu bu tso eya ŋutɔ kple Fofoa ŋu?
Akɔfa: Eya ŋutɔ gblɔ be ye Fofo lolo wu ye. Esia fia be ekpɔe be ye Fofo kɔ wu ye.
Mansa: Nenema tututue. Gàde dzesi nya si Yesu gblɔ na efe nusrɔ̃lawo si dze le Mateo 28:18. Afi ma gblɔ be: “Wotsɔ ŋusẽ katã nam le dzifo kple anyigba dzi.” Ðe Yesu gblɔ be ye ŋutɔ gbɔe ŋusẽa katã tsoa?
Akɔfa: Ao, egblɔ be ɖe wotsɔe na ye.
Mansa: Eya ta ne Yesu kee ganye Mawu la, ke aleke wɔ woagana ŋusẽ geɖe wu eyama? Eye ame kae tsɔ ŋusẽa nɛ?
Akɔfa: Ele be mabu nya sia ŋu.
Ame Kae Wònɔ Nu Ƒom Na?
Mansa: Ne vavãe Yesu kee ganye Mawu la, ke gɔmesese manɔ nya aɖe si Biblia gblɔ la ŋu o.
Akɔfa: Eyae nye nya ka?
Mansa: Eyae nye nya si wògblɔ tso Yesu fe nyɔnyrɔxɔxɔ ŋu. Na míakpɔ nya si le Luka 3:21, 22 lia la ɖa. Àdi be yeaxlẽ eya hã na mía?
Akɔfa: Exlẽ be: “Ke esi wonyrɔ ameawo katã la, wonyrɔ Yesu hã, eye esi wònɔ gbe dom ɖa la, dzifo nu ʋu, eye gbɔgbɔ kɔkɔe la ɖi ɖe edzi abe ahɔnɛ ene, eye gbe aɖe ɖi tso dzifo be: ‘Wòe nye Vinye si gbɔ nyemelɔ̃a nu le o; mekpɔ ŋudzedze ɖe ŋuwò.’”
Mansa: Ède dzesi nu si wɔm Yesu nɔ esime wonyrɔea?
Akɔfa: Enɔ gbe dom ɖa.
Mansa: Nenemae. Azɔ biabia lae nye be, ‘Ne Yesue nye Mawu ɖe, ke ame kae wònɔ gbea dom ɖa na?’
Akɔfa: Biabia nyui aɖee nye ema. Mabia nya sia míafe pastɔ.
Mansa: Nu bubu aɖe hã li si ŋu wòle be míabu: de dzesii be esi Yesu do go tso tsia me la, ame aɖe fo nu nɛ tso dzifo. Ède dzesi nya si Amea gblɔa?
Akɔfa: Egblɔ be Yesu nye ye Vi, yelɔ̃e, eye yekpɔ ŋudzedze ɖe eŋu.
Mansa: Tututu. Gake ne Yesue nye Mawu la, ke ame kae nɔ dzifo gblɔ nya mawo?
Akɔfa: Nyemebu nya sia ŋu kpɔ o.
Nu Ka Tae Wogblɔ Be Wonye “Fofo” Kple “Vi” Ðo?
Mansa: Nu bubu aɖe hã li si ŋu wòle be míabu: Míexlẽ be Yesu gblɔ be Mawu nye ye Fofo si le dzifo. Eye esi wonyrɔ Yesu la, gbe aɖe ɖi tso dzifo gblɔ be Yesu nye ye Vi. Le nyatefe me la, Yesu ŋutɔ yɔ eɖokui be Mawu fe Vi. Azɔ, tsɔe be èdi be yeafiam be ame eve aɖewo le tasɔsɔ me la, fomedodo kae nàtsɔ awɔ esia fe kpɔɖeŋui?
Akɔfa: Matsɔ ame eve siwo nye nɔviwo awɔ kpɔɖeŋui.
Mansa: Nenema tututue, alo ɖewohĩ venɔviwo gɔ̃ hã. Gake Yesu ya gblɔ be Mawu nye ye Fofo, eye yenye Via. Eya ta nya kae nèsusu be Yesu nɔ gbɔgblɔm?
Akɔfa: Mese wò nyaa gɔme. Yesu nɔ gbɔgblɔm be ame ɖeka tsi wu, eye wònye gã wu ame kemɛ.
Mansa: Eya tututue nye ema. Bu eŋu kpɔ ko: Ète ŋu wɔ kpɔɖeŋu nyui si ku ɖe nɔviwo alo venɔviwo ŋu tsɔ ɖɔ ame eve siwo le tasɔsɔ me. Ne vavãe Yesue nye Mawu la, ɖe Yesu, si nye Nufiala Gã la, mawɔ kpɔɖeŋu sia tɔgbi alo esi me kɔ wu atsɔ aɖɔ ame siwo le tasɔsɔ me oa?
Akɔfa: Mesusui nenema.
Mansa: Le ema tefe la, ezã “Fofo” kple “Vi” boŋ tsɔ ɖɔ fomedodo si le woa kple Mawu dome.
Akɔfa: Nya vevi aɖee nye ema.
Nya Kae Yesu Yomedzela Gbãtɔwo Gblɔ?
Mansa: Ne ɣeyiɣi vi aɖe le asiwò la, madi be míadzro nya sia fe akpa bubu aɖe hã me.
Akɔfa: Faa, miniti ʋɛ aɖewo le asinye.
Mansa: Ne vavãe Yesue nye Mawu la, ɖe mèsusu be Yesu fe nusrɔ̃lawo agblɔe kɔtɛ oa?
Akɔfa: Ewɔ nam nenema.
Mansa: Ke hã, Ŋɔŋlɔawo fe akpa aɖeke megblɔ be wofia nu nenema o. Ke boŋ de dzesi nya si apostolo Paulo, si nye Yesu yomedzela siwo nɔ anyi le blema dometɔ ɖeka ŋlɔ. Le Filipitɔwo 2:9 la, efo nu tso nu si Mawu wɔ le Yesu fe tsitretsitsi vɔ megbe ŋu ale: “Mawu [do Yesu] ɖe dzi wòle nɔfe kɔkɔ aɖe, eye wòlɔ̃ faa tsɔ ŋkɔ si fo ŋkɔ bubu ɖe sia ɖe ta la nɛ.” Le kpukpui sia nu la, nu kae Mawu wɔ na Yesu?
Akɔfa: Egblɔ be Mawu doe ɖe dzi wòva le nɔfe si kɔkɔ wu.
Mansa: Nenemae. Gake ne Yesu nɔ tasɔsɔ me kple Mawu hafi ku, eye emegbe Mawu doe ɖe dzi wòva le ɖofe si kɔkɔ wu la, ke ɖe mafia be Yesu va kɔ wu Mawu oa? Ðe ame aɖe ate ŋu akɔ wu Mawua?
Akɔfa: Gbeɖe. Esia manya wɔ o.
Mansa: Nye hã mekpɔe nenema. Le nu siwo katã me míedzro vɔ megbe la, ɖe nàgblɔ be Biblia fia nu be Yesue nye Mawua?
Akɔfa: Ao, elabena Biblia gblɔ be Mawu fe Vie wònye.
Mansa: Nenema tututue. Ke hã, Akɔfa, medi be maka ɖe edzi na wò be Yehowa Ðasefowo dea bubu deto Yesu ŋu. Míexɔe se be eyae nye Mesia si ŋugbe wodo la, eye efe kua ʋu mɔnukpɔkpɔ ɖi na nutefewɔlawo katã be woakpɔ ɖeɖe.
Akɔfa: Nye hã mexɔe se nenema.
Mansa: Gake ɖewohĩ àbia be, ‘Aleke míate ŋu aɖee afia be míekpɔ ŋudzedze ɖe ale si Yesu tsɔ efe agbe sa vɔe ɖe mía ta ŋu?’
Akɔfa: Mebua nya sia ŋu.
Mansa: Ne èlɔ̃ la, mate ŋu atrɔ ava míadzro ale si Biblia ɖo nya sia ŋui la me. Ànɔ afe me egbe aleawo gbea?
Akɔfa: Ɛ̃, manɔ afe me.
Mansa: Enyo ŋutɔ, ke míado go.
[Etenuŋɔŋlɔ]
Ne èdi be yeaxlẽ nu geɖe tso nya sia ŋu la, kpɔ agbalẽ si nye Nuka Tututue Nye Biblia fe Nufiafia? fe ta 5 lia.
^ ***w12 8/1 axa 21-23 Dzeɖoɖo Kple Afelika—Ame Nyuiwo Katãe Ayi Dzifoa?***
Dzeɖoɖo Kple Afelika—Ame Nyuiwo Katãe Ayi Dzifoa?
YEHOWA ÐASEFOWO lɔ̃a Biblia me dzodzro kple wofe afelikawo. Ðe Biblia me nya aɖe li, si ŋu nàdi be yeabia nya lea? Ðe nèdi be yeanya nu tso Yehowa Ðasefowo fe dzixɔsewo alo subɔsubɔ ŋu geɖe wua? Ne nenemae la, ekema ɣesiaɣi si nèkpɔ Yehowa Ðasefo aɖe la, àte ŋu abiae faa. Adzɔ dzi nɛ be yeadzro eme kpli wò.
Na míakpɔ ale si Yehowa Ðasefowo ɖoa dze kple amewoe la fe kpɔɖeŋu aɖe ɖa. Tsɔe be Ðasefo si ŋkɔe nye Mawuli va ŋutsu aɖe si ŋkɔe nye Kofitse gbɔ le efe me.
Nu Kae Ame Siwo Ayi Dzifo La Ava Wɔ Le Afi Ma?
Mawuli: Ne èbu etsɔme ŋu la, ɖe wòwɔna na wò be nɔnɔmeawo ava ka ɖe eme loo alo avloe ɖe edzi? Alo alea koe nuwo anɔa?
Kofitse: Ewɔ nam be nɔnɔmeawo ava nyo wu. Mele mɔ kpɔm be mayi dzifo aɖanɔ Afetɔ la gbɔ.
Mawuli: Mɔkpɔkpɔ nyui aɖee nye ema. Biblia gblɔ nya geɖe tso ale si dzifo le kple mɔnukpɔkpɔ si asu amewo si be woayi afi ma la ŋu. Èbu nu si ame siwo ayi dzifo la ava wɔ le afi ma ŋu nyuie kpɔa?
Kofitse: Míanɔ Mawu gbɔ anɔ ekafum tegbee.
Mawuli: Nya nyui aɖee nye ema. Gake nya lae nye be menye mɔnukpɔkpɔ siwo asu ame siwo ayi dzifo si la ko ŋue Biblia fo nu tsoe o, ke efo nu tso wofe agbanɔamedzi vevi aɖe hã ŋu.
Kofitse: Agbanɔamedzi kae?
Mawuli: Eyae nye esi ŋu wofo nu tsoe le Nyaɖeɖefia 5:10. Afi ma gblɔ be: “[Yesu wɔ] wo wonye fiaɖufe kple nunɔlawo na mía Mawu la, eye woaɖu fia ɖe anyigba la dzi.” Afetɔ Kofitse, ède dzesi dɔ si wode asi na ame siwo ayi dzifoa?
Kofitse: Mawunyakpukpuia gblɔ be woaɖu fia ɖe anyigba dzi.
Mawuli: Ðe nya sia menya se ŋutɔ oa?
Ame Kawo Dzie Woaɖu?
Mawuli: Azɔ, ɖe màlɔ ɖe edzi be ne ame siwo ayi dzifo la ava nye fiawo la, ke ele be wo teviwo hã nanɔ anyi oa? Elabena ne dziɖuɖuteviwo meli o la, ke viɖe kae anɔ dziɖuɖua ŋu?
Kofitse: Wò nyaa me le kɔkɔm.
Mawuli: Eya ta biabia lae nye be, Ame kawo dzie woaɖu?
Kofitse: Magblɔ be míaɖu fia ɖe ame siwo le anyigba dzi siwo meku heva dzifo haɖe o la dzi.
Mawuli: Gɔmesese anɔ nya ma ŋu nenye be ame nyuiwo katãe ayi dzifo. Gake nya bubu aɖe hã li si ŋu wòle be míabu. Ðe wòate ŋu anye be ame nyui aɖewo mayi dzifo oa?
Kofitse: Nyemesee kpɔ be dzixɔse ma le Kristotɔwo fe ha aɖe si o.
Mawuli: Nya si dze le Psalmo 37:29 la tae mebia nya sia ɖo. Meɖe kuku àdi be yeaxlẽ afi ma na mía?
Kofitse: Ɛ̃. Exlẽ be: “Ame dzɔdzɔewo anyi anyigba la dome, eye woanɔ edzi tegbee.”
Mawuli: Akpe. Ède dzesi afi si ame nyui geɖewo anɔa?
Kofitse: Mawunyakpukpuia gblɔ be woanyi anyigba la dome.
Mawuli: Tututu, eye menye ɣeyiɣi kpui aɖe koe o. De dzesii be Biblia gblɔ be: “Woanɔ edzi tegbee.”
Kofitse: Ðewohĩ nu si esia fia koe nye be, ame nyui aɖewo anɔ anyigba dzi ɣeawokatãɣi. Ne míeku heyi dzifo la, ame nyui bubu siwo woadzi le mía megbe la ava xɔ ɖe mía tefe.
Mawuli: Ðewohĩ nenemae ame geɖewo ase mawunyakpukpui ma gɔmee. Gake ɖe wòate ŋu anye be gɔmesese bubu kurae le nya mawo ŋua? Ðe nya mawo ate ŋu afia be ame nyuiawo ŋutɔwoe anɔ anyigba dzi tegbeea?
Kofitse: Nyemeŋɔ ɖe wò nyaa me haɖe o.
Anyigba Azu Paradiso Le Etsɔme
Mawuli: Enyo, de dzesi nya si Biblia fe akpa bubu gblɔ tso ale si agbea anɔ le anyigba dzi le etsɔme ŋu. Na míaxlẽ Nyaɖeɖefia 21:4. Biblia gblɔ tso ame siwo ava nɔ agbe ɣemaɣi la ŋu be: “[Mawu atutu] aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” Ðe menye nya nyui aɖee nye ema oa?
Kofitse: Ɛ̃. Gake ewɔ nam be ale si agbea anɔ le dzifo ŋue nya sia ku ɖo.
Mawuli: Ele eme be ame siwo ayi dzifo la akpɔ yayra siawo tɔgbi ya. Gake galé ŋku ɖe mawunyakpukpuia ŋu kpɔ. Nu kae wogblɔ be adzɔ ɖe ku dzii?
Kofitse: Wogblɔ be “ku maganɔ anyi o.”
Mawuli: Nenema tututue. Meka ɖe edzi be àlɔ̃ ɖe edzi be hafi woate ŋu agblɔ be nane maganɔ anyi o la, ke efia be enɔ anyi kpɔ.
Kofitse: Nyatefee.
Mawuli: Gake ku menɔ dzifo kpɔ o ɖe, alo? Anyigba dzi afi sia koe amewo kuna le.
Kofitse: Hmm. Ahiã be mabu nya sia ŋu.
Mawuli: Afetɔ Kofitse, nya lae nye be Biblia ɖee fia be ame nyui aɖewo ayi dzifo, gake ame nyui bubu geɖewo hã anɔ agbe tegbee le anyigba dzi. Meka ɖe edzi be èse nya nyanyɛ sia kpɔ: “Woayra ame siwo nye ame fafawo la; elabena woawoe anyi anyigba la fe dome.”—Mateo 5:5, Eʋegbe Biblia.
Kofitse: Woxlẽ mawunyakpukpui ma zi geɖe le sɔleme mese.
Mawuli: Ne ame fafawo anyi anyigba dome la, ke ɖe esia mafia be amewo anɔ anyigba la dzi oa? Ame siwo anɔ anyigba dzi la akpɔ yayra siwo ŋu wofo nu tsoe le Nyaɖeɖefia fe agbalẽa me. Ɣemaɣi la, woakpɔe be anyigba trɔ keŋkeŋ, elabena Mawu aɖe nu manyomanyowo katã ɖa, eye ku gɔ̃ hã maganɔ anyi o.
Kofitse: Wò nyaa me le kɔkɔm, gake nyemeka ɖe edzi be mawunyakpukpui eve siawo ɖeɖe ko ate ŋu aɖo kpe wò nyaa dzi o.
Mawuli: Ao, menye woawo koe o. Le nyatefe me la, ŋɔŋlɔ geɖe fo nu tso ale si agbea anɔ le anyigba dzi le etsɔme ŋu. Ne vovoɣi vi aɖe le ŋuwò la, madi be míaxlẽ esia ŋuti mawunyakpukpui siwo doa dzidzɔ nam wu la dometɔ ɖeka.
Kofitse: Ɛ̃, miniti ʋɛ aɖewo le asinye.
“Ame Vɔ̃ɖi La Maganɔ Anyi O”
Mawuli: Míexlẽ Psalmo 37 kpukpui 29 va yi. Azɔ, na míagatrɔ ɖe psalmo ma ŋu. Gake fifia ya míaxlẽ kpukpui 10 kple 11 lia. Meɖe kuku àte ŋu axlẽe na mía?
Kofitse: Faa. Exlẽ be: “Ekpɔtɔ vie ko ame vɔ̃ɖi la maganɔ anyi o, eye ne èɖe ŋku ɖe etefe la, màgakpɔe o. Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.”
Mawuli: Akpe. Le kpukpui 11 lia fe nya nu la, afi kae “ame ɖihiãwo,” alo ame nyuiawo, anɔ?
Kofitse: Egblɔ be woanyi “anyigba la dome.” Gake ewɔ nam be nya sia le eme vam fifia, elabena ame nyuiwo le anyigba dzi egbea.
Mawuli: Nyatefee. Gake de dzesii be mawunyakpukpuia gblɔ hã be dzi adzɔ ame nyuiawo “ɖe ŋutifafa gbogbo la ŋuti.” Míele ŋutifafa gobi aɖeke tefe kpɔm le anyigba dzi egbea o ɖe, alo?
Kofitse: Nenemae.
Mawuli: Ekema aleke ŋugbedodo ma ava emee? Ðewohĩ míate ŋu awɔ efe kpɔɖeŋu ale: Tsɔe be ètu xɔ gã aɖe hehaya na amewo. Xɔhayalawo dometɔ aɖewo ɖɔ ʋu, woléa be na afea hewɔa nu ɖe xɔhayala bubuwo ŋu nyuie. Edzɔ dzi na wò be èhaya xɔa na wo. Gake afea me nɔla bubuawo meɖɔ ʋu o; wogblẽa nu le afea ŋu heɖea fu na afea me tɔ bubuawo vevie. Ne xɔhayala maɖɔʋuawo gbe tɔtrɔ la, nu kae nàwɔ na wo?
Kofitse: Manyã wo le afea me.
Mawuli: Nu ma tututue Mawu awɔ na ame vɔ̃ɖi siwo li egbea. Gàde dzesi nu si kpukpui 10 lia gblɔ. Egblɔ be: “Ame vɔ̃ɖi la maganɔ anyi o.” Ne míagblɔe bubui la, Mawu ‘anyã’ ame vɔ̃ɖi siwo le fu ɖem na amewo la ɖa. Ekema ame nyuiwo anɔ agbe le ŋutifafa me le anyigba dzi. Edze abe nu si Biblia gblɔ tso ame nyuiwo fe anyigba dzi nɔnɔ tegbee ŋu la to vovo vie na nu si wofia wò le sɔleme ene.
Kofitse: Ɛ̃, nyemese nufiafia sia le míafe sɔleme kpɔ o.
Mawuli: Abe ale si nègblɔe va yi ene la, mawunyakpukpui ɖeka alo eve aɖewo ko xexlẽ tso nya sia ŋu masu o. Le nyatefe me la, ele be míadzro nu si Biblia fe akpa bubuwo hã gblɔ tso nya sia ŋu la me. Gake le ŋɔŋlɔ siwo me míedzro egbea nu la, èsusu be anya wɔ be ame nyui aɖewo nayi dzifo le esime ame nyui bubu geɖewo ya anɔ agbe tegbee le anyigba dzia?
Kofitse: Nyemeka ɖe edzi tututu ya o. Gake magblɔ be edze abe ŋɔŋlɔ siwo nèxlẽ fifia la le kpe ɖom nya ma dzi ene. Ahiã be magabu eŋu vie.
Mawuli: Ðewohĩ biabia bubu aɖewo agava ta me na wò esime nèle nyaa ŋu bum. Le kpɔɖeŋu me, ke ame nyui siwo nɔ anyi do ŋgɔ na mí ɖe? Ðe wo katã woyi dzifoa? Ne womeyi o ɖe, ke afi kae wole fifia?
Kofitse: Biabia nyui aɖewoe nye emawo.
Mawuli: Ðewohĩ mate ŋu akpe ɖe ŋuwò le mɔ eve nu. Gbã, na maŋlɔ mawunyakpukpui ʋɛ aɖewo siwo ku ɖe nya sia ŋu la ɖi na wò. Evelia, madi be ne èkpɔ asinu xlẽ wo hede ŋugble le wo ŋu vɔ la, mava ne míadzro wo me. Aleke nèkpɔe?
Kofitse: Ɛ̃, adzɔ dzi nam. Akpe na wò.
[Etenuŋɔŋlɔ]
Xlẽ Hiob 14:13-15; Yohanes 3:13; kple Dɔwɔwɔwo 2:34.
^ ***w12 10/1 axa 12-14 Dzeɖoɖo Kple Afelika—Ðe Mawu Hea To Na Amewo Le Dzo Mavɔ Mea?***
Dzeɖoɖo Kple Afelika
Ðe Mawu Hea To Na Amewo Le Dzo Mavɔ Mea?
YEHOWA ÐASEFOWO lɔ̃a Biblia me dzodzro kple wofe afelikawo. Ðe Biblia me nya aɖe li, si ŋu nàdi be yeabia nya lea? Ðe nèdi be yeanya nu tso Yehowa Ðasefowo fe dzixɔsewo alo subɔsubɔ ŋu geɖe wua? Ne nenemae la, ekema ɣesiaɣi si nèkpɔ Yehowa Ðasefo aɖe la, àte ŋu abiae faa. Adzɔ dzi nɛ be yeadzro eme kpli wò.
Na míakpɔ ale si Yehowa Ðasefowo ɖoa dze kple amewoe la fe kpɔɖeŋu aɖe ɖa. Tsɔe be Ðasefo si ŋkɔe nye Agbenya va ŋutsu aɖe si ŋkɔe nye Amenyo gbɔ le efe me.
Ðe Mawu Ahe To Na Ame Vɔ̃ɖiwoa?
Agbenya: Afetɔ Amenyo, enyo be míegado go.
Amenyo: Edzɔ dzi na nye hã be mekpɔ wò.
Agbenya: Menɔ nya aɖe si nègblɔ esi míedo go nyitsɔ la ŋu bum.
Amenyo: Nyatefeea?
Agbenya: Ɛ̃, ègblɔ be ewɔ nuku na ye be Yehowa Ðasefowo mexɔ dzo mavɔ fe nufiafia la dzi se o.
Amenyo: Ɛ̃, nya ma wɔ nuku nam. Le nyatefe me la, nyemenya nu si tae miexɔ nufiafia ma dzi se o.
Agbenya: Edzɔ dzi nam be nèɖe nya sia gblɔ. Medina be mase nu si ame bubuwo susu. Esi wònye be susu vovovowoe le amewo si ku ɖe dzo mavɔ fe nufiafiaa ŋu ta la, madi be manya nu si nye wò hã wò dzixɔse ku ɖe eŋu.
Amenyo: Mexɔe se tso ɣeaɖeɣi ke be ne ame vɔ̃ɖiwo ku la, woyia dzo mavɔ me, afi si wowɔa funyafunya wo le tegbee.
Agbenya: Ame geɖe xɔ nya ma dzi se. Mabia wò se lo, nya vɔ̃ aɖe tu wò le agbe me kpɔa?
Amenyo: Ɛ̃. Wowu daanye fe atɔ̃e nye esi va yi.
Agbenya: Oo, baba na wò sea. Ànya nɔ esusum vevie.
Amenyo: Ɛ̃, meɖoa ŋku edzi gbe sia gbe.
Agbenya: Mede dzesii be dzo mavɔ fe nya sia nɔa vevie na ame aɖewo le esi ame vɔ̃ɖiwo fe nuwɔnawo gblẽ nu le wo ŋu ta. Le dzɔdzɔme nu la, ame siwo kpe fu madzemadzee la dina be woahe to na ame vɔ̃ɖiwo ɖe wofe nuwɔnawo ta.
Amenyo: Nenema tututue! Medi be woahe to na ame si wu daanye la ɖe nu si wòwɔ ɖe míafe fomea ŋu ta.
Agbenya: Ele dzɔdzɔme nu be ame nase le eɖokui me alea. Biblia fia mí be etena ɖe Mawu hã dzi ne wowɔ nu madzɔmadzɔ ɖe ame maɖifɔwo ŋu—eye edo ŋugbe be yeava he to na ame vɔ̃ɖiwo. De dzesi nu si Yesaya 3:11 gblɔ. Afi ma gblɔ be: “Baba na ame vɔ̃ɖi, etɔ me vɔ̃e nɛ, elabena nu si efe asi wɔ la, eya woatsɔ awɔe.” Eya ta míate ŋu aka ɖe edzi be Mawu ahe to na ame vɔ̃ɖiwo.
Amenyo: Gake aleke esia ate ŋu adzɔe ne womahe to na ame vɔ̃ɖiwo le dzo mavɔ me o, abe ale si nèle egblɔm ene?
Agbenya: Biabia nyui aɖee nye ema. Míaɖo nya ma ŋu kpuie ko be, tsɔtsrɔ̃ mavɔe Mawu atsɔ ahe toe na ame vɔ̃ɖiwo. De ŋugble le nu si Biblia gblɔ le 2 Tesalonikatɔwo 1:9 la ŋu kpɔ. Meɖe kuku, àdi be yeaxlẽ afi ma na mía?
Amenyo: Faa. Afi ma xlẽ be: “Ame siawo akpɔ tsɔtsrɔ̃ mavɔ fe tohehe, si atso Afetɔ la . . . gbɔ.”
Agbenya: Eya ta Afetɔ Amenyo, ède dzesiia? Mɔkpɔkpɔ aɖeke meli na ame siwo Mawu drɔ̃ ʋɔnui be wonye ame vɔ̃ɖiwo la o, elabena ana woaku tegbee. Mɔkpɔkpɔ aɖeke meli be woagava nɔ agbe le etsɔme o.
Amenyo: Mede dzesi nu si kpukpuia gblɔ, gake edze abe esia mesɔ o ene, elabena ame sia ame kuna. Ðe ame vɔ̃ɖiwo medze na tohehe si sẽ wu ema oa?
Nu Kae Dzɔdzɔenyenye Bia?
Agbenya: Mekpɔe be ènye ame si dina be woawɔ nu dzɔdzɔe.
Amenyo: Ɛ̃, nenemae.
Agbenya: Enyo ŋutɔ. Nya lae nye be, míetea ŋu dea vovototo nyui kple vɔ̃ dome le esi Mawu na ŋutete sia mí ta. Dzɔdzɔenyenye le vevie ŋutɔ na eya hã. Gake ne subɔsubɔhaŋgɔnɔlawo fia nu be Mawu hea to na amewo le dzo mavɔ me la, ke wole gbɔgblɔm be enye nu madzɔmadzɔ wɔla.
Amenyo: Nyemese wò nyaa gɔme tututu o.
Agbenya: Enyo, na mawɔ kpɔɖeŋu aɖe na wò. Ènya Biblia me ŋutinya si ku ɖe Adam kple Xawa ŋua?
Amenyo: Ɛ̃. Mawu gblɔ na wo be woagaɖu ati aɖe fe tsetse o, gake wosẽ to.
Agbenya: Tututu. Na míaxlẽ Biblia me nuŋlɔɖi ma ɖekae. Edze le 1 Mose 2:16, 17. Exlẽ be: “Yehowa Mawu de se na ame gblɔ bena: ‘Ðu abɔmetiawo katã fe tsetse faa; ke ati, si na wodzea si nyui kple vɔ̃ la, mègaɖu eya fe tsetse aɖeke o; gbe si gbe nàɖu efe ɖe, ku ke nàku.’” Eya ta nu kae Mawu gblɔ be adzɔ ɖe Adam dzi ne eɖu atikutsetse si ŋu wòde se ɖo la?
Amenyo: Egblɔ be Adam aku.
Agbenya: Ègblɔe nyuie. Wò ya bu eŋu kpɔ ko: Adam fe nu vɔ̃a tae wodzi amefomea katã ɖe nu vɔ̃ me ɖo. Togbɔ be Adam wɔ nu sia gbegbe hã la, ɖe Mawu gblɔ nya aɖe si fia be ahe to nɛ le dzo mavɔ mea?
Amenyo: Kpao.
Agbenya: Gake ne ɖe Mawu ava wɔ funyafunya wo le dzo mavɔ me tegbee la, ke ɖe mele be wòaxlɔ̃ nu wo tso eŋu do ŋgɔ oa? Ðe menye esia wɔwɔe anye dzɔdzɔenyenye kple lɔlɔ̃ ɖeɖefia oa?
Amenyo: Ewɔ nam nenema.
Agbenya: Bu nu si Mawu gblɔ na Adam kple Xawa esi wowɔ nu vɔ̃ la hã ŋu kpɔ. Meɖe kuku àdi be yeaxlẽ 1 Mose 3:19 na mía?
Amenyo: Yoo. Afi ma xlẽ be: “Fifia ate wò, hafi nàkpɔ abolo aɖu, va se ɖe esime nàgatrɔ azu anyi, elabena eya mee woɖe wò tsoe. Anyi nènye, eye anyi ke nàgatrɔ azu!”
Agbenya: Akpe na wò. Le Mawu fe nyaa nu la, afi kae Adam ayi ne eku?
Amenyo: Egblɔ be Adam agbugbɔ ayi anyi si me woɖee tsoe.
Agbenya: Tututu. Enyo, ɖe màlɔ̃ ɖe edzi be hafi ame aɖe nagatrɔ ayi tefe aɖe la, ke efia be enɔ afi ma kpɔ oa?
Amenyo: Nenemae.
Agbenya: Ke afi kae Adam nɔ hafi Mawu wɔe?
Amenyo: Menɔ afi aɖeke o.
Agbenya: Ègblɔe nyuie. Eye àde dzesii hã be Mawu megblɔ nya aɖeke tso dzo mavɔ ŋu esime wònɔ ʋɔnu drɔ̃m Adam o. Ne dzo mavɔ mee Adam ayi nyatefe la, ɖe wòanye nu dzɔdzɔe wɔwɔ be Mawu nagblɔ nɛ be atrɔ ayi anyi si me woɖee tsoea?
Amenyo: Ao, esia manye nu dzɔdzɔe wɔwɔ o.
Ðe Abosam Wɔa Mawu Ƒe Lɔlɔ̃nua?
Agbenya: Nu bubu aɖe hã li si ŋu wòle be míade ŋugble tsoe ku ɖe dzo mavɔ fe nufiafiaa ŋu.
Amenyo: Eyae nye nu ka?
Agbenya: Ame kae amewo gblɔna zi geɖe be eyae wotsɔ ɖo dzoa nu be wòanɔ fu wɔm ame siwo le dzo mavɔa me?
Amenyo: Abosam ye.
Agbenya: Evɔ wònye Abosam ye nye Mawu fe futɔ gãtɔ. Ne Mawu ɖoa amewo ɖe dzo mavɔ me be Abosam nawɔ funyafunya wo la, ɖe ema mafia be ɖekawɔwɔ aɖe le Mawu kple Abosam dome le mɔ aɖe nu oa?
Amenyo: Hmm. Nyemebu eŋu nenema kpɔ o.
Agbenya: Le kpɔɖeŋu me, vifofoe nènye ɖe, alo?
Amenyo: Ɛ̃, viŋutsuvi le asinye. Nyitsɔ laa koe wòxɔ fe 15.
Agbenya: Tsɔe be viwòa va dze aglã vevie. Ewɔa nu gbegblẽ geɖe siwo tena ɖe dziwò. Nu kae nàwɔ?
Amenyo: Madze agbagba be maɖɔe ɖo.
Agbenya: Meka ɖe edzi be ànɔ agbagba dzem enuenu be yeakpe ɖe eŋu wòaɖɔ efe mɔwo ɖo.
Amenyo: Nenemae.
Agbenya: Mítsɔe be le esiawo katã wɔwɔ vɔ megbe la, egbe tonu sese. Mlɔeba, àva kpɔe be to koe wòle be nàhe nɛ, alo?
Amenyo: Ɛ̃.
Agbenya: Ke ne èva de dzesii be ame vɔ̃ɖi aɖee nɔ nu gbegblẽ siwo katã wɔm wònɔ la fiamee ɖe?
Amenyo: Ame ma fe nu aku dzi nam.
Agbenya: Ègblɔe nyuie. Azɔ ne ènya be ame vɔ̃ɖi gblẽku mae na be viwòa dze aglã ɖe ŋuwò la, ɖe nàna ame ma nahe to na viwòa na wòa?
Amenyo: Gbeɖe. Esia masɔ kura o.
Agbenya: Ne nyaa le alea la, ke ɖe wòasɔ be Mawu nadi tso Satana Abosam, ame si blea ame vɔ̃ɖiwo dea nu vɔ̃ me la si be wòahe to na ame mawo kea?
Amenyo: Ao, nyemeka ɖe edzi o.
Agbenya: Azɔ hã, ne Mawu di be yeahe to na ame vɔ̃ɖiwo la, nu ka tae Abosam, si nye Mawu fe futɔ gãtɔ la, alɔ̃ awɔ ɖe Mawu fe didi dzi nɛ ahawɔ fu amewo?
Amenyo: Nyemebu eŋu alea kpɔ o!
Yehowa Ana Vɔ̃ɖinyenye Nu Nayi Keŋkeŋ
Agbenya: Gake medi be nàka ɖe edzi be Mawu atu nu kple ame vɔ̃ɖi siwo gbe dzimetɔtrɔ. Ðewohĩ mawunyakpukpui mamlɛtɔ si madi be míaxlẽ la ana nya ma me nakɔ na wò nyuie. Eyae nye Psalmo 37:9. Àdi be yeaxlẽ kpukpui sia na mía?
Amenyo: Ɛ̃. Afi ma xlẽ be: “Woatsrɔ̃ ame vlowo, ke ame siwo kpɔa mɔ na Yehowa la, woanyi anyigba la dome.”
Agbenya: Akpe na wò. Ède dzesi nu si Yehowa Mawu awɔ na ame vlowoa?
Amenyo: Kpukpui sia gblɔ be Mawu atsrɔ̃ wo.
Agbenya: Ègblɔe nyuie. Ne míagblɔe le mɔ bubu nu la, ana ame vlowo nu nayi tegbee. Gake ame nyuiwo, siwo nye “ame siwo kpɔa mɔ na Yehowa” la, anɔ agbe tegbee le anyigba sia dzi. Ðewohĩ esia ana biabia aɖewo nava susu me na wò. Le kpɔɖeŋu me, nu ka tae Mawu mexea mɔ ɖe amewo fe nu vlo wɔwɔ nu o? Ne eɖoe vavã be yeahe to na ame vɔ̃ɖiwo la, ke nu ka tae mewɔe kpɔ haɖe o?
Amenyo: Biabia nyui aɖewoe nye emawo.
Agbenya: Ðewohĩ ne míegado go ake la, mana nàkpɔ ale si Biblia ɖo nya mawo ŋui.
Amenyo: Adzɔ dzi nam.
[Etenuŋɔŋlɔwo]
Xlẽ Romatɔwo 5: 12.
Ne èdi be yeaxlẽ nu geɖe tso nya sia ŋu la, kpɔ agbalẽ si nye Nuka Tututue Nye Biblia fe Nufiafia? fe ta 11 lia. Yehowa Ðasefowoe tae.
[Nɔnɔmetata si le axa 12]
^ ***w13 7/1 axa 14-15 Ðe Mawu Tsɔ Ðe Le Míafe Fukpekpewo Mea?***
DZEÐOÐO KPLE AƑELIKA
Ðe Mawu Tsɔ Ðe Le Míafe Fukpekpewo Mea?
Na míakpɔ ale si Yehowa Ðasefowo ɖoa dze kple amewoe la fe kpɔɖeŋu aɖe ɖa. Tsɔe be Ðasefo si ŋkɔe nye Fafa va nyɔnu aɖe si ŋkɔe nye Dzigbɔɖi gbɔ le efe me.
NU KA TAE MAWU ÐE MƆ NU SIA DZƆ?
Fafa: Mele trakt sia mam na ame sia ame le nutoa me. Efe tanyae nye Àdi Be Yeanya Nyatefe Laa? Tɔwòe nye esi.
Dzigbɔɖi: Mawunyagbalẽ yea?
Fafa: Ɛ̃. Kpɔ nyabiase ade siwo woŋlɔ ɖe edzi ɖa. Nyabiase siawo dometɔ kae nàdi be—
Dzigbɔɖi: Wò ya tɔ, ema nyo. Wò ɣeyiɣi ko nàgblẽ dzodzro.
Fafa: Meɖe kuku, nu ka tae nègblɔ nenema?
Dzigbɔɖi: Nyaa koe nye be, nyemeka ɖe edzi be Mawu li o.
Fafa: Edzɔ dzi nam be ègblɔ wò dzimenya siawo nam. Meɖe kuku mabia lo, tso ɖevime kee mexɔ Mawu dzi se oa?
Dzigbɔɖi: Ao, menɔ sɔleme dem tso ɖevime. Gake ɣeyiɣi didi aɖee nye esia nyemegadena o.
Fafa: Eme kɔ. Oo, meŋlɔ be nyemeɖe ɖokuinye hã fia wò o. Ŋkɔnyee nye Fafa.
Dzigbɔɖi: Nye hã ŋkɔnyee nye Dzigbɔɖi.
Fafa: Davi Dzigbɔɖi, edzɔ dzi nam be míedo go egbea.
Dzigbɔɖi: Ke wòezɔ.
Fafa: Menye nye taɖodzinue nye be mazi nye dzixɔsewo ɖe dziwò o. Meɖe kuku mabia lo, nane gbɔe wòtso be mègaka ɖe Mawu fe anyinɔnɔ dzi oa?
Dzigbɔɖi: Ɛ̃. Ƒe 17 ye nye esia esi danye kpɔ ʋufɔku vevie.
Fafa: Oo, baba na wò. Ete ŋu tsi agbe fia?
Dzigbɔɖi: Ɛ̃, gake efe atawo tu eye wòtsi tefe ɖeka tso ɣemaɣi.
Fafa: Ewɔ nublanui ŋutɔ! Nudzɔdzɔ sia agbã dzi na wò vavã.
Dzigbɔɖi: Nyatefee. Esia na mebiaa ɖokuinye be ne ɖe Mawu li vavã la, nu ka tae wòɖe mɔ nu sia dzɔ? Nu ka tae wòaɖe mɔ míanɔ fu kpem alea?
NU GBEGBLẼE WÒNYE BE NÀBIA BE NU KA TAE HÃ?
Fafa: Ale si nèle sesẽm le ɖokuiwò me la le etefe. Ne míele fu kpem la, naneke megblẽ le eŋu ne míebia be nu ka tae míele fu kpem hã o. Le nyatefe me la, ŋutsu kple nyɔnu mawusubɔla wɔnutefe aɖewo hã bia nya siawo tɔgbi kpɔ!
Dzigbɔɖi: Nyatefea?
Fafa: Ɛ̃. Àdi be matsɔ nya siwo wo dometɔ ɖeka gblɔ la fia wòa?
Dzigbɔɖi: Faa.
Fafa: Se nya si nyagblɔɖila Xabakuk bia Mawu, si woŋlɔ ɖe Xabakuk ta 1, kpukpui 2 kple 3 ɖa: “Yehowa, ɣekaɣi manɔ yɔwòm sesĩe, eye nàgbe esese ase ɖo? Mado ɣli na wò le ŋutasesẽ ta, ke màxɔ na ame o? Nu ka ŋuti nèna mele nu vlo wɔwɔ tefe kpɔm?” Ðe nyabiase siawo mesɔ kple tɔwòa oa?
Dzigbɔɖi: Ɛ̃, esɔ kplii.
Fafa: Mawu medo dziku ɖe Xabakuk ŋu, alo gblɔ nɛ be esi xɔse mele esi o tae wòbia nya mawo ɖo o.
Dzigbɔɖi: Ɛɛ̃!
MEDZƆA DZI NA YEHOWA BE WÒAKPƆ AMEWO WOANƆ FU KPEM O
Fafa: Biblia gblɔ be Mawu nya míafe fukpekpewo nyuie eye wòtsɔ ɖe le eme na mí.
Dzigbɔɖi: Èka ɖe edzia?
Fafa: Na matsɔ efe kpeɖodzi ɖeka fia wò le 2 Mose 3:7. Àdi be yeaxlẽa?
Dzigbɔɖi: Makpɔe ɖa. Exlẽ be: “Eye Yehowa gagblɔ be: “Mekpɔ nye dukɔ si le Egipte la fe fukpekpe la keŋ, eye mese ɣli si dom wole le ame siwo zia wo dzi be woawɔ dɔ la ta; menya fu siwo kpem wole la nyuie.” (NW)
Fafa: Akpe na wò. Le mawunyakpukpui sia fe nya nu la, ɖe Mawu nya fu si kpem efe dukɔ Israel lea?
Dzigbɔɖi: Ɛ̃, edze nenema.
Fafa: Azɔ hã, menye ɖeko wònya fu si kpem wole la ko evɔ o. Gakpɔ mawunyakpukpuia fe nuwufea ɖa. Mawu gblɔ be: “Menya fu siwo kpem miele la nyuie.” Ðe nya mawo fia be Mawu mesea veve ɖe ame nu o eye metsɔa ɖeke le eme na ame oa?
Dzigbɔɖi: Ao.
Fafa: Ate ŋu adzɔ be ame aɖe nanya nu tso ame bubu fe fukpekpewo ŋu gake matsɔ ɖeke le eme alo awɔ naneke tso eŋu o.
Dzigbɔɖi: Nyatefee nèto.
Fafa: Esi nya mawo le susu me na wòa, na míagaxlẽ nu tso ɣebubuɣi si Mawu fe dukɔa nɔ fu kpem ŋu. Ele Yesaya 63:9. Mawunyakpukpuia fe akpa gbãtɔ gblɔ be: “Le wofe xaxawo katã me la, eya hã xaxa.” (NW) Ðe fu si kpem Mawu fe dukɔa le la te ɖe edzia?
Dzigbɔɖi: Ɛ̃, mekpɔe nenema.
Fafa: Davi, nyatefeae nye be: Mawu tsɔ ɖe le eme na mí vevie eye etena ɖe edzi ne míele fu kpem. Ne míele veve sem la, eya hã sea veve.
NU KA TAE MAWU GBƆ DZI ÐI ETEƑE DIDI ALEA?
Fafa: Medi be magaxlẽ mawunyakpukpui ɖeka na wò hafi madzo.
Dzigbɔɖi: Enyo.
Fafa: Eku ɖe nya si Biblia gblɔ tso Mawu fe ŋusẽ ŋu la ŋu. Yeremiya 10:12 ye le susu me nam. Àxlẽe kpɔa?
Dzigbɔɖi: Ɛ̃, maxlẽe. Exlẽ be: “Eyae nye ame si tsɔ efe ŋusẽ wɔ anyigba, etsɔ efe nunya ɖo xexea me te, eye wòtsɔ efe sidzedze keke dzifo me.”
Fafa: Akpe na wò. Na míade ŋugble tso mawunyakpukpui sia ŋu vie. Mèkpɔe be Mawu zã ŋusẽ geɖe le xexe gbahoo sia kple eme nu gbogboawo wɔwɔ me oa?
Dzigbɔɖi: Mekpɔe nenema.
Fafa: Ne ŋusẽ le Mawu si wòwɔ nu siawo katã ɖe, ɖe masɔ be míakpɔ mɔ be ŋusẽ le esi be wòaɖe míafe fukpekpewo ɖa oa?
Dzigbɔɖi: Ɛ̃.
Fafa: Gade ŋugble tso dawò fe nyaa ŋu kpɔ. Nu ka tae fu si kpem wòle la tena ɖe dziwò?
Dzigbɔɖi: Elabe melɔ̃e. Danyee wònye.
Fafa: Ne ɖe ŋusẽ le asiwò be nàna dawòa fe lãme nasẽ ɖe, màwɔe oa?
Dzigbɔɖi: Ne mewɔe xoxoxo.
Fafa: Ke bu nya sia ŋu kpɔ. Biblia gblɔ be Mawu nya míafe fukpekpewo, esea veve ɖe mía nu, eye ŋusẽ geɖe le esi. Wò ya bu ɣeyiɣi didi si Mawu tsɔ nɔ míafe fukpekpewo tefe kpɔm gake ɖeko wòhiã be wòaɖu eɖokui dzi ahalala ŋu kpɔ!
Dzigbɔɖi: Nyemebu eŋu alea kpɔ o.
Fafa: Ðe wòanye be susu nyui aɖe li si tae Mawu meɖe míafe fukpekpewo ɖa haɖe oa?
Dzigbɔɖi: Hũu, anɔ eme nenema.
Fafa: Ewɔ abe ame aɖe le ka fom na wò, mese wò telefon fe ɖiɖi, míase dzeɖoɖoa ɖe afi sia ɣebubuɣi matrɔ ava míayi edzi.
Dzigbɔɖi: Akpe na wò. Manɔ mɔ kpɔm na wò.
Ðe Biblia fe nufiafia aɖewo gɔmesese sesẽna na wòa? Ðe Yehowa Ðasefowo fe dzixɔse alo wofe subɔsubɔnuwɔna aɖe li si gɔme nàdi be yeasea? Ne wò ŋuɖoɖoa nye ɛ̃ la, ekema míade dzi fo na wò be nàte ɖe wo dometɔ ɖeka ŋu faa. Adzɔ dzi na wo be yewoadzro eme kpli wò.
[Etenuŋɔŋlɔwo]
Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia fe Nufiafia? fe ta 11 lia me. Yehowa Ðasefowoe tae.
Míadzro nu si tae Mawu ɖe mɔ fukpekpe li ɖo la me le “Dzeɖoɖo Kple Afelika” fe nyati bubu si míata emegbe la me.
[Nɔnɔmetata si le axa 14]
^ ***w14 1/1 axa 8-10 Nu Ka Tae Mawu Ðe Mɔ Fukpekpe Li Ðo?***
DZEÐOÐO KPLE AƑELIKA
Nu Ka Tae Mawu Ðe Mɔ Fukpekpe Li Ðo?
Na míakpɔ ale si Yehowa Ðasefowo ɖoa dze kple amewoe la fe kpɔɖeŋu aɖe ɖa. Tsɔe be Ðasefo si ŋkɔe nye Fafa va nyɔnu aɖe si ŋkɔe nye Dzigbɔɖi gbɔ le efeme.
ALEKE MAWU SENA LE EÐOKUI ME NE MÍELE FU KPEM?
Fafa: Dzigbɔɖi, edzɔ dzi nam ŋutɔ be mekpɔ wò le afe me. Èfɔ nyuiea?
Dzigbɔɖi: Ɛ̃, mefɔ. Wòe zɔ.
Fafa: Yoo. Esi meva nyitsɔ la, míedzro ale si Mawu sena le eɖokui me ne míele fu kpem la me. Ègblɔ be tso ɣeaɖeɣi kee yedea ŋugble tso nya sia ŋu, vevietɔ tso esime nu vevi wɔ dawò le ʋufɔku aɖe me. Ke aleke dawò fe lãmea le fifia?
Dzigbɔɖi: Ɣeaɖewoɣi la, ekana ɖe eme, ɣeaɖewoɣi hã, ekpea fu ŋutɔ. Gake egbea ya, eka ɖe eme nɛ vie.
Fafa: Míeda akpe. Dzidodo le nɔnɔme siawo tɔgbi me mele bɔbɔe kura o.
Dzigbɔɖi: Nyatefee, mele bɔbɔe o. Mebiaa ɖokuinye ɣeaɖewoɣi be, Va se ɖe ɣekaɣie wòanɔ fu sia kpem?
Fafa: Wò biabiaa medze vɔ̃ o. Ðewohĩ àɖo ŋku edzi be hafi míawu dzeɖoɖoa nu nyitsɔ la, megblẽ nya sia ɖe gbɔwò be nànɔ eŋu bum: Ne ŋusẽ le Mawu si be wòaɖe míafe fukpekpewo ɖa la, ke nu ka tae wòɖe mɔ míekpɔtɔ le fu kpem?
Dzigbɔɖi: Ɛ̃, meɖo ŋku edzi.
Fafa: Enyo. Hafi míakpɔ ale si Biblia ɖo nya ma ŋui la, na míaɖo ŋku nu siwo me míedzro la dometɔ ʋɛ aɖewo dzi.
Dzigbɔɖi: Yoo.
Fafa: Le kpɔɖeŋu me, míekpɔe be Mawu subɔla wɔnutefe aɖe si nɔ anyi le blema la mese nu si tae Mawu ɖe mɔ fukpekpe li la gɔme o. Ke hã Mawu medo dziku ɖe eŋu le esi wòbia nya ma ta o, eye Mawu megblɔ hã be xɔse mele esi o.
Dzigbɔɖi: Emae nye zi gbãtɔ si mese nya ma.
Fafa: Míekpɔe hã be Yehowa Mawu medi kura be yeakpɔ mí míanɔ fu kpem o. Le kpɔɖeŋu me, míekpɔe le Biblia me be esi efe dukɔa nɔ fu kpem la, ‘eya hã se veve.’ Ðe mefaa akɔ na mí ŋutɔ be míanyae be Mawu sea veve ɖe mía nu ne míele fu kpem oa?
Dzigbɔɖi: Ɛ̃, nenemae.
Fafa: Eye míelɔ̃ ɖe edzi hã be esi ŋusẽ geɖe le mía Wɔlaa si ta la, edze fãa be ŋutete le esi be wòaɖe míafe fukpekpewo ɖa enumake.
Dzigbɔɖi: Nya ma gɔmee nyemesena o. Nu ka tae Mawu ɖe mɔ míele fu siawo katã kpem nenye be ŋusẽ le esi be wòaɖe wo ɖa hafi?
AME KAE LE NYATEƑE TOM?
Fafa: Azɔ míate ŋu akpɔ ale si Biblia ɖo wò nyabiasea ŋui la le Mose fe Agbalẽ Gbãtɔ me. Meɖe kuku, ènya Adam kple Xawa kpakple atikutsetse si Mawu gblɔ be woagaɖu o la fe ŋutinyaa nyuiea?
Dzigbɔɖi: Ɛ̃, mesrɔ̃ ŋutinya ma le Kwasiɖagbe mawunyasrɔ̃suku. Mawu gblɔ be woagaɖu ati aɖe fe tsetse o, gake wosẽ to eye woɖui.
Fafa: Nenemae. Azɔ, na míadzro nu siwo dzɔ hafi Adam kple Xawa wɔ nu vɔ̃ la me. Nudzɔdzɔ mawo gɔme sese akpe ɖe mía ŋu míase nu si tae míele fu kpem ɖo la gɔme. Meɖe kuku, àdi be yeaxlẽ Mose fe Agbalẽ Gbãtɔ ta 3, kpukpui 1 va se ɖe 5 na mía?
Dzigbɔɖi: Faa. Afi ma gblɔ be: “Ke da dze aye wu gbemelã, siwo katã Yehowa Mawu wɔ la, eye wògblɔ na nyɔnu la bena: ‘Vavãe Mawu gblɔ bena, migaɖu abɔmetiawo katã fe tsetse aɖeke o mahã?’ Nyɔnua ɖo ŋu na da la be: ‘Míeɖua abɔmetiawo fe tsetse faa; ke Mawu gblɔ le ati, si le abɔa titina la fe tsetse ŋuti bena: “Migaɖu efe ɖeke o, eye migaka asi eŋu hã o, be miagaku o!”’ Eye da la gblɔ na nyɔnua bena: ‘Miele kuku ge akpɔ o; ke boŋ Mawu nyae bena, gbe si gbe ke miaɖu efe ɖe la, miafe ŋkuwo laʋu, eye mianɔ abe Mawu ene, anya nyui kple vɔ̃.’”
Fafa: Akpe na wò. Na míadzro mawunyakpukpui siawo me vie. Gbã la, de dzesii be da aɖe fo nu na Xawa. Biblia fe akpa bubu gblɔ be Satana Abosam ye nɔ nu fom nɛ to daa dzi. Satana bia nya aɖe Xawa tso se si Mawu de ku ɖe abɔmetiawo dometɔ ɖeka ŋu la ŋu. Ède dzesi nu si Mawu gblɔ be adzɔ ɖe Adam kple Xawa dzi ne woɖu atikutsetsea?
Dzigbɔɖi: Egblɔ be woaku.
Fafa: Nenemae. Azɔ de dzesi ale si Satana tsɔ nya ɖe Mawu ŋu vevie le nya si wògagblɔ kplɔe ɖo la me. Egblɔ be: “Miele kuku ge akpɔ o.” Satana nɔ gbɔgblɔm be Mawu nye alakpatɔ!
Dzigbɔɖi: Nyemese nya sia gɔme alea kpɔ o.
Fafa: Gakpe ɖe eŋu la, esi Satana tso Mawu nu be enye alakpatɔ la, esia fɔ nya vevi aɖe si gbɔ kpɔkpɔ axɔ ɣeyiɣi geɖe la ɖe te. Èse nu si tae la gɔmea?
Dzigbɔɖi: Hũu. Nyemeka ɖe edzi o.
Fafa: Enyo, ɖewohĩ mate ŋu awɔ efe kpɔɖeŋu ale. Tsɔe be gbe ɖeka la, meva gblɔ na wò be ŋusẽ le ŋunye wu wò. Aleke nàɖee afia be ŋusẽ le ye ŋu wum?
Dzigbɔɖi: Magblɔ be míawɔ dodokpɔ aɖe.
Fafa: Wò nya le eme. Ðewohĩ míatia nu kpekpe aɖe eye míakpɔe ɖa be mía dometɔ kae ate ŋu akɔe hã. Le nyatefe me la, ele bɔbɔe be woakpɔ ame si si ŋusẽ le wu la adze sii enumake.
Dzigbɔɖi: Wò nyaa me le kɔkɔm.
Fafa: Ke ne ɖe megblɔ be meɖia anukware wu wò ɖe? Nya sia ya gbɔ kpɔkpɔ asesẽ ŋutɔ, alo?
Dzigbɔɖi: Ɛ̃, mexɔe se be manɔ bɔbɔe o.
Fafa: Eme kɔ fãa, elabena womate ŋu awɔ dodokpɔ bɔbɔe aɖe, abe nu kpekpe kɔkɔ ene, atsɔ anya mía dometɔ si ɖia anukware wu o.
Dzigbɔɖi: Nyatefee.
Fafa: Mɔ si ko dzi míato akpɔ nyaa gbɔe nye be míaɖe mɔ ɣeyiɣi geɖe nava yi ale be amewo nalé ŋku ɖe mí ame evea ŋu ahakpɔe ɖa be mía dometɔ kae ɖia anukware wu hã.
Dzigbɔɖi: Wò nyaa me kɔ.
Fafa: Azɔ na míagalé ŋku ɖe ŋutinya si le Mose fe Agbalẽ Gbãtɔ me ŋu kpɔ. Ðe Satana gblɔ be ŋusẽ le ye si wu Mawua?
Dzigbɔɖi: Ao.
Fafa: Ne nenemae la, anye ne Mawu ɖee fia enumake be ŋusẽ le ye si wui. Le ema tefe la, ɖe Satana fu asi akɔ be yeɖia anukware wu Mawu. Nya si gblɔm wònɔ na Xawae nye be, ‘Alakpae Mawu da na wò, ke nyee le nyatefe tom na wò.’
Dzigbɔɖi: Alea boŋue nyaa lea?
Fafa: Ɛ̃. Eye esi Mawu fe nunya de ŋgɔ ta la, enyae be mɔ nyuitɔ si dzi yeato akpɔ nya ma gbɔe nye be yeaɖe mɔ ɣeyiɣi geɖe nava yi. Eye mlɔeba, ame sia ame ava nya ame si le nyatefe tom kple ame si le aʋatso kam.
NYA VEVI AÐE FƆ ÐE TE
Dzigbɔɖi: Gake esi Xawa ku la, ɖe esia meɖo kpe edzi be Mawue le nyatefe tom oa?
Fafa: Magblɔ be ɛ̃, eɖo kpe edzi le mɔ aɖe nu. Gake Satana fe gbetɔamea fɔ nya aɖe si gale vevie wu la ɖe te. Meɖe kuku, galé ŋku ɖe kpukpui 5 lia ŋu ake. Èkpɔ nya si Satana gagblɔ na Xawa?
Dzigbɔɖi: Ɛ̃, egblɔ nɛ be ne eɖu atikutsetsea la, efe ŋkuwo laʋu.
Fafa: Nenemae, eye egblɔ hã be anɔ “abe Mawu ene, anya nyui kple vɔ̃.” Eya ta Satana tso Mawu nu be ele nu nyui aɖe tem amegbetɔwo.
Dzigbɔɖi: Ɛ̃ɛe?
Fafa: Esia hã ganye ŋkubiãnya bubu.
Dzigbɔɖi: Nu ka ta?
Fafa: Satana to nya mawo dzi nɔ gbɔgblɔm na Xawa be eme anyo nɛ wu ne egbe Mawu fe dziɖuɖu. Nya sia va ka amegbetɔwo katã. Eye le nya sia hã gome la, Yehowa nyae be mɔ nyuitɔ si dzi yeato akpɔ egbɔe nye be yeaɖe mɔ na Satana be wòaɖo kpe nya si wògblɔ la dzi. Esia wɔe be Mawu ɖe mɔ be Satana naɖu xexea dzi hena ɣeyiɣi aɖe. Esia ɖe nu si tae míele fu siawo katã kpem ɖo la me—elabena Satanae nye xexe sia dziɖula, ke menye Mawu ye o. Ke hã nya nyui aɖe li.
Dzigbɔɖi: Eyae nye nya ka?
Fafa: Biblia gblɔ nyatefenya wɔdɔɖeamedzi eve siawo tso Mawu ŋu. Gbãtɔe nye be, Yehowa megblẽa mí ɖi ne míele fu kpem o. Le kpɔɖeŋu me, bu Fia David fe nya si dze le Psalmo 31:8 ŋu kpɔ. David kpe fu geɖe le agbe me, gake kpɔ nya si wògblɔ na Mawu le gbedodoɖa me ɖa. Àdi be yeaxlẽ mawunyakpukpui ma?
Dzigbɔɖi: Ɛ̃. Afi ma gblɔ be: “Matso aseye, eye dzi adzɔm le wò amenuveve ŋuti, le esi nèkpɔ nye hiã, eye nèlé ŋku ɖe nye luʋɔ fe xaxa ŋu ta.”
Fafa: Eya ta togbɔ be David kpe fu geɖe hã la, efa akɔ nɛ esi wònya be Yehowa nya fu siwo katã kpem yele. Ðe nyanya be Yehowa nya nu sia nu, eye be esea míafe vevesese siwo gɔme amegbetɔwo mate ŋu ase bliboe o la gɔ̃ hã gɔme nyuie la mefa akɔ na wò oa?
Dzigbɔɖi: Ɛ̃, efa akɔ nam.
Fafa: Nyatefenya eveliae nye be Mawu maɖe mɔ míanɔ fu kpem tegbee o. Biblia gblɔ be Mawu le Satana fe dziɖuɖua ɖe ge ɖa kpuie. Eye aɖɔ nu siwo katã wògblẽ le amegbetɔwo ŋu la ɖo keŋkeŋ, nu siwo wògblẽ le mia kple dawò si le fu kpem ŋu la hã le eme. Meɖe kuku, àdi be matrɔ ava le kwasiɖa si gbɔna me ne míadzro nu si tae míate ŋu aka ɖe edzi be etefe madidi o, Mawu aɖe fukpekpewo katã ɖa la mea?
Dzigbɔɖi: Ɛ̃, manɔ mɔ kpɔm na wò.
Ðe Biblia fe nufiafia aɖewo gɔme sese sesẽna na wòa? Ðe Yehowa Ðasefowo fe dzixɔse alo wofe subɔsubɔnuwɔna aɖe li si gɔme nàdi be yeasea? Ne wò ŋuɖoɖoa nye ɛ̃ la, ekema míade dzi fo na wò be nàte ɖe wo dometɔ ɖeka ŋu faa. Adzɔ dzi na wo be yewoadzro eme kpli wò.
[Etenuŋɔŋlɔwo]
Kpɔ nyati si nye “Dzeɖoɖo Kple Afelika—Ðe Mawu Tsɔ Ðe Le Míafe Fukpekpewo Mea?” si dze le magazine sia fe July 1, 2013 tɔ me.
Kpɔ Yesaya 63:9, NW.
Kpɔ Nyaɖeɖefia 12:9.
Kpɔ Yohanes 12:31; 1 Yohanes 5:19.
Àte ŋu axlẽ nu geɖe tso nya sia ŋu le agbalẽ si nye Nuka Tututue Nye Biblia fe Nufiafia? fe ta 9 lia me. Yehowa Ðasefowoe tae.
^ ***w02 7/15 axa 15-20 Kristotɔwo Dea Ta Agu Le Gbɔgbɔ Kple Nyatefe Me***
Kristotɔwo Dea Ta Agu Le Gbɔgbɔ Kple Nyatefe Me
“Mawue nye Gbɔgbɔ, eye amesiwo le gbe dom ɖa nɛ la, ele be, woado gbe ɖa le gbɔgbɔ kple nyatefe me.”—YOHANES 4:24.
YEHOWA fe Tenuvi, Yesu Kristo, na wonya tadedeagu si fomevi dzea Fofoa si le dzifo ŋu eme kɔ nyuie. Esi Yesu nɔ ɖase dodzidzɔname aɖe ɖim na Samaria nyɔnu aɖe le vudo aɖe to le Sixar la, egblɔ be: “Miawo la miedoa gbe ɖa na nusi mienya o; míawo la míedoa gbe ɖa na nusi míenya; elabena xɔxɔ la tso Yudatɔwo gbɔ. Gake gafofo gbɔna, eye wòde azɔ, esi nyatefegbedoɖalawo ado gbe ɖa na Fofo la le gbɔgbɔ kple nyatefe me; elabena Fofo la dia gbedoɖala siawo tɔgbe. Mawue nye Gbɔgbɔ, eye amesiwo le gbe dom ɖa nɛ la, ele be, woado gbe ɖa le gbɔgbɔ kple nyatefe me.” (Yohanes 4:22-24) Aleke wòle be míase nya siawo gɔmee?
2 Aʋatsodzixɔsewo nɔ Samariatɔwo si. Ŋɔŋlɔ Kɔkɔeawo fe agbalẽ atɔ̃ gbãtɔwo koe woxɔ be wotso gbɔgbɔ me—eye edze le woawo ŋutɔ tɔ si wogbugbɔ ŋlɔ si woyɔna be Samariatɔwo fe Mose fe Agbalẽ Atɔ̃awo me be esiawo ko dzie woda asi ɖo. Togbɔ be Samariatɔwo menya Mawu tututu o hã la, wotsɔ Ŋɔŋlɔa me sidzedze de Yudatɔwo ya si. (Romatɔwo 3:1, 2) Mɔkpɔkpɔa li be Yehowa fe amenuveve nasu Yudatɔ wɔnutefewo kple ame bubuwo si. Gake nukae esia abia tso wo si?
3 Be Yudatɔwo, Samariatɔwo, kple ame bubu siwo nɔ anyi le blema la fe nu nadze Yehowa ŋu la, nukae wòhiã be woawɔ? Ele be woade ta agu nɛ le “gbɔgbɔ kple nyatefe me.” Nenema ke wòle be míawɔe. Togbɔ be ele be agbe, alo dzo, nanɔ Mawu subɔsubɔ me, eye wòatso dzi si lɔlɔ̃ kple xɔse yɔ fũ me hã la, tadedeagu na Mawu le gbɔgbɔ me bia be míana efe gbɔgbɔ kɔkɔea nanɔ mía dzi eye míaɖe mɔ wòafia mɔ mí. To Mawu fe Nya la sɔsrɔ̃ kple eŋudɔwɔwɔ me la, ele be míafe gbɔgbɔ, alo tamesusu natrɔ ɖe etɔ dzi. (Korintotɔwo I, 2:8-12) Be míafe tadedeagu nadze Yehowa ŋu la, ele hã be nyatefe nakpe ɖe eŋu. Ele be woasɔ ɖe nusi Mawu fe Nya, Biblia, gblɔ ku ɖe eyama kple efe tameɖoɖowo ŋu nu.
Woate Ŋu Ake Ðe Nyatefe Ŋu
4 Nukpɔsusu aɖe va le xexemenunyasrɔ̃la aɖewo si be nyatefe akuakua mate ŋu asu amefomea si o. Le nyatefe me la, Sweden agbalẽŋlɔla Alf Ahlberg ŋlɔ bena: “Xexemenunya ŋuti biabia aɖewo le ale gbegbe be mele bɔbɔe be woaɖo wo ŋu tẽ o.” Togbɔ be ame aɖewo gblɔna be nusi de nyatefea ɖi ge koe li hã la, nenemae wòlea? Yesu Kristo mebui nenema o.
5 Mina míatsɔe be míele nudzɔdzɔ si gbɔna la tefe: Ƒe 33 M.Ŋ. fe gɔmedzedzea mee, eye Yesu le tsitre ɖe Roma-mɔ̃mefia Pontio Pilato ŋkume. Yesu gblɔ na Pilato be: “Esia ta meva xexeame ɖo, bena maɖi ɖase na nyatefe la.” Pilato bia be: “Nukae nye nyatefe?” Gake megalala se nya si gblɔ ge Yesu le o.—Yohanes 18:36-38.
6 Woɖe “nyatefe” gɔme be enye “nu, nudzɔdzɔ, kple nya siwo le etefe.” (Webster’s Ninth New Collegiate Dictionary ) Gake nyatefe gbadzaa ŋue Yesu ɖi ɖase lea? Ao. Nyatefe aɖe koŋue nɔ susu me nɛ. Ede dɔ asi na eyomedzelawo be woaɖe gbefã nyatefe ma, elabena egblɔ na wo be: ‘Miwɔ dukɔwo katã me nɔlawo ne woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la fe ŋkɔa me, miafia wo bena, woawɔ nusiwo katã meɖo na mi la.’ (Mateo 28:19, 20) Hafi ‘nuɖoanyiawo fe nuwuwu’ naɖo la, Yesu fe nusrɔ̃la vavãwo aɖe gbefã “nyanyui la fe nyatefe” le anyigba bliboa dzi. (Mateo 24:3; Galatiatɔwo 2:14) Woawɔ esia wòanye Yesu fe nyawo me vava be: “Woaɖe gbefã fiaɖufeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:14) Eyata ele vevie be míatsɔ gbefãɖeɖe Fiaɖufeŋutinya nyuia adze si amesiwo le nyatefea fiam dukɔwo katã.
Alesi Míawɔ Asrɔ̃ Nyatefea
7 Yehowae nye gbɔgbɔmenyatefea Dzɔtsofe. Le nyatefe me la, hakpala Dawid yɔ Yehowa be “Mawu nyatefetɔ.” (Psalmo 31:6; 43:3) Yesu lɔ̃ ɖe edzi be ye Fofo fe nya nye nyatefe, eye wògblɔ hã be: “Woŋlɔ ɖe nyagblɔɖilawo me bena: ‘Eye wo katã woanye amesiwo Yehowa fia nu wo.’ Amesiame, si see le Fofoa gbɔ, eye wòsrɔ̃e la, ava gbɔnye.” (Yohanes 6:45; 17:17; Yesaya 54:13) Ekema eme kɔ fã be ele be Yehowa, Nufiala Gã la, nafia nu amesiwo le nyatefea dim. (Yesaya 30:20, 21, NW ) Ehiã be nyatefea dilawo fe asi natu “sidzedze Mawu.” (Lododowo 2:5) Eye Yehowa fia nyatefea alo ɖee fia mí le mɔ vovovowo nu lɔlɔ̃tɔe.
8 Le kpɔɖeŋu me, mawudɔlawo dzie Mawu tsɔ Sea toe na Israel-viwo. (Galatiatɔwo 3:19) Drɔ̃ewo mee wòdo yayrawo fe ŋugbe na blemafofo Abraham kple Yakob le. (Mose I, 15:12-16; 28:10-19) Mawu fo nu tso dzifo gɔ̃ hã, abe esi dzɔ le Yesu fe nyɔnyrɔxɔɣi esime wona wose nya dodzidzɔname siawo le anyigba dzi be: “Amesia enye vinye, si gbɔ nyemelɔ̃a nu lena o.” (Mateo 3:17) Edzea mía ŋu hã be Mawu tsɔ nyatefea na to efe gbɔgbɔ tsɔtsɔ ʋã amewoe be woŋlɔ Biblia me. (Timoteo II, 3:16, 17) Ekema to nusɔsrɔ̃ tso Mawu fe Nya la me la, míate ŋu ‘axɔ nyatefea dzi ase.’—Tesalonikatɔwo II, 2:13.
Nyatefe la Kple Mawu fe Vi La
9 Mawu zã Via, Yesu Kristo koŋ tsɔ ɖe nyatefea fia amefomea. (Hebritɔwo 1:1-3) Le nyatefe me la, Yesu gblɔ nyatefea le mɔ aɖe nu si ame aɖeke megblɔe le kpɔ o. (Yohanes 7:46) Le efe dzifoyiyi megbe gɔ̃ hã la, eɖe nyatefea fia tso Fofoa gbɔ. Le kpɔɖeŋu me, apostolo Yohanes xɔ “Yesu Kristo fe nyaɖeɖefia, si Mawu tsɔ nɛ, be wòafia nusiwo lava ve me kaba la.”—Nyaɖeɖefia 1:1-3.
10 Yesu gblɔ na Pontio Pilato be Yeva anyigba dzi be yeaɖi ɖase tso nyatefe la ŋu. Le Yesu fe subɔsubɔdɔa me la, eɖee fia be nyatefe ma do fome kple Yehowa fe dziɖulanyenye si ta woaʋli to Mawu fe Fiaɖufea si fe Fia Kristo nye la dzi. Gake ɖaseɖiɖi tso nyatefea ŋu bia nu geɖe tso Yesu si wu gbefãɖeɖe kple nufiafia ko. Yesu wɔ ɖe nyatefe ma dzi hena wòva eme. Eyata apostolo Paulo ŋlɔ bena: “Migana ame aɖeke nadrɔ̃ ʋɔnu mi le nuɖuɖu alo nunono ŋuti alo le ŋkekenyuie alo ɣletidzedzi alo Sabat la gome o. Esiawo nye nusiwo gbɔna la fe vɔvɔli; ke nu la ŋutɔ le Kristo me va.”—Kolosetɔwo 2:16, 17.
11 Mɔ ɖeka si dzi wona nyatefea va eme le enye Yesu dzidzi le Betlexem si ŋutinya wogblɔ ɖi la. (Mixa 5:1; Luka 2:4-11) Wogaɖo kpe nyatefea dzi esime Daniel fe nyagblɔɖinya siwo ku ɖe Mesia la fe dodo le ‘fewo fe kwasiɖa’ 69 fe nuwuwu ŋu la va eme. Ema dzɔ esime Yesu tsɔ eɖokui nɔ asi dem na Mawu le efe nyɔnyrɔxɔɣi eye wotsɔ gbɔgbɔ kɔkɔe si ami nɛ, le ɣeyiɣi ɖoɖia dzi tututu, le fe 29 M.Ŋ. me. (Daniel 9:25; Luka 3:1, 21, 22) Wogayi edzi ɖo kpe nyatefea dzi le subɔsubɔdɔ si Yesu wɔ abe Fiaɖufegbefãɖela ene la me. (Yesaya 8:23-9:1, 5, 6; 61:1, 2; Mateo 4:13-17; Luka 4:18-21) Wogaɖo kpe edzi le efe ku kple tsitretsitsi hã me.—Psalmo 16:8-11; Yesaya 53:5, 8, 11, 12; Mateo 20:28; Yohanes 1:29; Dɔwɔwɔwo 2:25-31.
12 Esi wònye Yesu Kristo dzie nyatefea nɔ te ɖo ta la, ete ŋu gblɔ be: “Nyee nye mɔ la kple nyatefe la kpakple agbe la, ame aɖeke mevaa Fofo la gbɔ o, negbe to dzinye ko.” (Yohanes 14:6) Amewo zua ablɔɖeviwo le gbɔgbɔ me ne wova ‘nyatefea fe akpa dzi’ to lɔlɔ̃ ɖe ɖofe si le Yesu si le Mawu fe tameɖoɖowo me dzi. (Yohanes 8:32-36; 18:37) Esi amesiwo ɖi alẽwo xɔ nyatefea hedze Kristo yome le xɔse me ta la, woakpɔ agbe mavɔ.—Yohanes 10:24-28.
13 Nyatefe siwo katã Yesu kple efe nusrɔ̃la siwo gbɔgbɔ ʋã gblɔ la dzie wotu nyatefe Kristotɔwo fe xɔse vavã la ɖo. Eyata amesiwo ‘léa xɔsea me ɖe asi’ ‘yia edzi zɔna le nyatefea me.’ (Dɔwɔwɔwo 6:7; Yohanes III, 3, 4) Ekema amekawoe zɔna le nyatefea me egbea? Amekawo tututue le nyatefea fiam dukɔwo katã? Le biabia siawo ŋuɖoɖo me la, míatrɔ ɖe Kristotɔ gbãtɔwo ŋu ahalé ŋku ɖe Ŋɔŋlɔawo me nyatefe si ku ɖe (1) dzixɔsewo, (2) alesi woade ta agui, kple (3) ame ŋutɔ fe agbenɔnɔ ŋu.
Nyatefea Kple Dzixɔsewo
14 Kristotɔ gbãtɔwo de bubu Yehowa fe Nya si woŋlɔ ɖi ŋu vevie. (Yohanes 17:17) Eyae nye wofe dzidzenu le dzixɔsewo kple nuwɔnawo gome. Clement si tso Alexandria si nɔ anyi le fe alafa evelia kple etɔ̃lia me gblɔ be: “Amesiwo kua kutri be yewoanɔ agbe nyuitɔ kekeake la madzudzɔ nyatefea didi o, vaseɖe esime woke ɖe nusiwo dzi woxɔ se fe kpeɖodziwo ŋu le Ŋɔŋlɔawo me.”
15 Abe alesi wònɔ le Kristotɔ gbãtɔwo gome ene la, Yehowa Ðasefowo dea bubu Biblia ŋu ale gbegbe. Woxɔe se be ‘Ŋɔŋlɔ sia ŋɔŋlɔ tso Mawu fe gbɔgbɔ me eye wònyo na nufiafia.’ (Timoteo II, 3:16) Eyata mina míade ŋugble le Kristotɔ gbãtɔwo fe dzixɔse ʋɛ aɖewo ŋu atsɔ asɔ kple nusiwo Yehowa subɔla siwo li egbea srɔ̃ le esi wozãa Biblia wònye wofe nusrɔ̃gbalẽ vevitɔ ta la ŋu kpɔ.
Luʋɔ Ŋuti Nyatefea
16 Esi Kristotɔ gbãtɔwo xɔ nusi wogblɔ le Ŋɔŋlɔawo me dzi se ta la, wofia luʋɔ ŋuti nyatefea. Wonyae be ‘amegbetɔ zu luʋɔ gbagbe’ esime Mawu wɔe. (Mose I, 2:7) Gawu la, woxɔe se be amegbetɔ si nye luʋɔ la kuna. (Xezekiel 18:4; Yakobo 5:20) Wonyae hã be ‘ame kukuwo menya naneke kura o.’—Nyagblɔla 9:5, 10.
17 Ke hã mɔkpɔkpɔ si ŋu kakaɖedzi le nɔ Yesu fe nusrɔ̃la gbãtɔwo si be woafɔ ame kuku siwo le Mawu fe susu me la ɖe tsitre, alo woagagbɔ agbe wo. Paulo ɖe dzixɔse sia gblɔ nyuie be: “Mɔkpɔkpɔ, . . . le asinye na Mawu . . . bena, tsitretsitsi li na ame dzɔdzɔewo kple ame madzɔmadzɔwo siaa.” (Dɔwɔwɔwo 24:15) Le ɣeyiɣi aɖe megbe gɔ̃ hã la, Minucius Felix si be Kristotɔe yenye la ŋlɔ be: “Amekae tsi bome alo tagbɔ meli nɛ o ale gbegbe be wòate kpɔ ahe nya be Mawu magate ŋu awɔ amegbetɔ si eya ŋutɔŋutɔ wɔ la ake o?” Abe alesi wònɔ le Kristotɔ gbãtɔwo gomee ene la, Yehowa Ðasefowo léa Ŋɔŋlɔawo me nyatefe si ku ɖe amegbetɔ fe luʋɔ, ku, kple tsitretsitsi ŋu me ɖe asi. Azɔ mina míadzro amesiwo Mawu kple Kristo nye la me.
Nyatefe la Kple Mawuɖekaetɔ̃ La
18 Kristotɔ gbãtɔwo mebu Mawu, Kristo, kple gbɔgbɔ kɔkɔea be wonye Mawuɖekaetɔ̃ o. The Encyclopædia Britannica gblɔ be: “Nya Mawuɖekaetɔ̃ loo alo dzixɔsea me ɖeɖe tẽ medze le Nubabla Yeyea me o, eye Yesu kple eyomedzelawo meɖoe be yewoatsi tre ɖe Yudatɔwo fe Gbedodoɖa si le Nubabla Xoxoa me be, ‘Israel, see, Yehowa, mía Mawu la, Yehowa ɖeka koe’ (Mo V, 6:4) ŋu o.” Kristotɔwo mesubɔ Roma mawuetɔ̃fokpli la alo mawu bubu aɖeke o. Wolɔ̃ ɖe nya si Yesu gblɔ be Yehowa ɖeka koe wòle be woade ta agu na la dzi. (Mateo 4:10) Gawu la, woxɔ Kristo fe nya siwo wògblɔ be: ‘Fofo la lolo wum’ dzi se. (Yohanes 14:28) Nukpɔsusu ma kee le Yehowa Ðasefowo si egbea.
19 Yesu yomedzela gbãtɔwo kpɔ vovototo si le Mawu, Kristo, kple gbɔgbɔ kɔkɔea dome dze sii nyuie. Le nyatefe me la, wonyrɔ nusrɔ̃lawo (1) le Fofo la fe ŋkɔ me, (2) le Vi la fe ŋkɔ me, kple (3) le gbɔgbɔ kɔkɔe la fe ŋkɔ me, ke menye ɖe Mawuɖekaetɔ̃ aɖe fe ŋkɔ me o. Yehowa Ðasefowo hã fiaa Ŋɔŋlɔawo me nyatefea eyata wonya vovototo si le Mawu, Via, kple gbɔgbɔ kɔkɔea dome.—Mateo 28:19.
Nyatefea Kple Nyɔnyrɔxɔxɔ
20 Yesu de dɔ asi na eyomedzelawo be woawɔ nusrɔ̃lawo to nyatefea fiafia amewo me. Be woadze axɔ nyɔnyrɔ la, ehiã be Ŋɔŋlɔawo ŋuti sidzedze veviwo nasu wo si. Le kpɔɖeŋu me, ele be woalɔ̃ ɖe ɖofe kple ŋusẽ si le Fofo la kple Via, Yesu Kristo, si la dzi. (Yohanes 3:16) Ehiã be nyɔnyrɔxɔlawo nase egɔme hã be gbɔgbɔ kɔkɔea menye ame o ke boŋ Mawu fe dɔwɔŋusẽe.—Mose I, 1:2.
21 Nusrɔ̃la dzimetrɔla siwo tsɔ wo ɖokui ɖe adzɔgbee keŋkeŋ na Mawu be yewoawɔ efe lɔlɔ̃nu la koe Kristotɔ gbãtɔawo na nyɔnyrɔe. Yudatɔ kple trɔ̃subɔla zu Yudatɔ siwo kpe ta ɖe Yerusalem le fe 33 M.Ŋ. fe Pentekoste dzi la nya Hebri Ŋɔŋlɔawo xoxo. Le apostolo Petro fe nu si wòfo le Yesu, Mesia la, ŋu sese vɔ megbe la, ame 3,000 lɔfo ‘xɔ efe nya la kple dzi faa’ eye ‘wonyrɔ wo.’—Dɔwɔwɔwo 2:41; 3:19–4:4; 10:34-38.
22 Xɔsetɔwoe wonaa Kristotɔwo fe nyɔnyrɔe. Samariatɔwo xɔ nyatefea, eye “esi woxɔ Filipo, amesi le mawufiaɖufe la kple Yesu Kristo fe ŋkɔ ŋuti nyanyui gblɔm la dzi se la, [wonyrɔ] wo, ŋutsuwo kple nyɔnuwo.” (Dɔwɔwɔwo 8:12) Abe trɔ̃subɔla zu Yudatɔ dovevienu si si Yehowa ŋuti sidzedze su ene la, Etiopiatɔ afedzikpɔla la xɔ Filipo fe nya siwo ku ɖe Mesia la ŋuti nyagblɔɖiawo me vava ŋu dzi se gbã, eye emegbe wòxɔ nyɔnyrɔ. (Dɔwɔwɔwo 8:34-36) Emegbe Petro gblɔ na Kornelio kple Trɔ̃subɔdukɔwo me tɔ bubuwo be “amesi ke [vɔ̃a Mawu], eye wòwɔa nu dzɔdzɔe la, eyae dzea eŋu” eye be wotsɔa nuvɔ̃ kea amesiame si xɔa Yesu Kristo dzi sena la. (Dɔwɔwɔwo 10:35, 43; 11:18) Esiawo katã wɔ ɖeka kple se si Yesu de be ‘woawɔ nusrɔ̃lawo, afia wo bena woawɔ nusiwo katã fe se yede na wo la.’ (Mateo 28:19, 20; Dɔwɔwɔwo 1:8) Yehowa Ðasefowo wɔna ɖe dzidzenu mawo ke dzi, eye wonaa nyɔnyrɔ amesiwo ko si Ŋɔŋlɔawo ŋuti sidzedze veviwo su heɖe adzɔgbe na Mawu.
23 Nyɔnyrɔɖetsime keŋkeŋ enye nyɔnyrɔ si wonaa xɔsetɔwo la fe mɔnu nyuitɔ. Esi wonyrɔ Yesu ɖe Yordan-tɔsisia me vɔ megbe la, ‘edo go tso tsia me.’ (Marko 1:10) ‘Tsi mee’ wonyrɔ Etiopiatɔ afedzikpɔla la ɖo. Woa kple Filipo ye ‘ɖi ɖe tsi la me’ eye emegbe “wodo go le” eme. (Dɔwɔwɔwo 8:36-40) Esi wotsɔ ameɖiɖi wɔ nyɔnyrɔxɔxɔ fe kpɔɖeŋui le Ŋɔŋlɔawo me ta la egafia be woanyrɔ ame ɖe tsi me keŋkeŋ.—Romatɔwo 6:4-6; Kolosetɔwo 2:12.
24 The Oxford Companion to the Bible gblɔ be: “Alesi wofo nu le nyɔnyrɔxɔxɔwo ŋu le Nubabla Yeyea me etɔxɛe la fia be wotea amesi nyrɔm wole la ɖe tsia te.” Franseawo fe agbalẽ si nye Larousse du XXe Siècle (Paris, 1928) gblɔ be, “wonyrɔa Kristotɔ gbãtɔwo ɖe tsi gɔme keŋkeŋ le afisiafi si tsi le.” Eye agbalẽ si nye After Jesus—The Triumph of Christianity gblɔ be: “Zi geɖe la, [nyɔnyrɔxɔxɔ] bia be amesi woanyrɔ la naʋu xɔse me, emegbe woanyrɔe keŋkeŋ ɖe tsi me le Yesu fe ŋkɔ me.”
25 Nya vevi siwo me míedzro ku ɖe Kristotɔ gbãtɔwo fe dzixɔsewo kple nuwɔna siwo wotu ɖe Biblia dzi ŋu la nye kpɔɖeŋu ʋɛ aɖewo ko. Míagate ŋu afo nu tso fomedodo bubu siwo le wofe dzixɔsewo kple Yehowa Ðasefowo tɔ dome ŋu. Le nyati si gbɔna me la, míadzro mɔ bubu siwo dzi míato ade dzesi amesiwo le nyatefea fiam amewo la me.
Aleke Nàɖo Wo Ŋui?
• Tadedeagu ka fomevie Mawu bia?
• Aleke nyatefea va emee to Yesu Kristo dzi?
• Nukae nye luʋɔ la kple ku ŋuti nyatefea?
• Aleke wonaa Kristotɔwo fe nyɔnyrɔe, eye nukae wodi tso amesiwo xɔa nyɔnyrɔ la si?
[Biabiawo]
1. Tadedeagu ka fomevie dzea Mawu ŋu?
2. Nuka dzie Samariatɔwo tu wofe tadedeagu ɖo?
3. Nukae tadedeagu na Mawu le “gbɔgbɔ kple nyatefe” me bia?
4. Aleke ame aɖewo bua nyatefee?
5. Nukatae Yesu va xexeame ɖo?
6. (a) Aleke woɖe “nyatefe” gɔmee? (b) Dɔ kae Yesu de asi na eyomedzelawo?
7. Aleke nàɖo kpe edzii be Yehowae nye nyatefea Dzɔtsofe?
8. Mɔ kawo nue Mawu fia nyatefea alo tsɔe na le?
9. Aleke Mawu zã Via tsɔ ɖe nyatefea fiae?
10, 11. (a) Nukae nyatefe si fe ɖase Yesu ɖi la do fome kplii? (b) Aleke Yesu na nyatefea va emee?
12. Nukatae Yesu ate ŋu agblɔ be ‘Nyee nye nyatefe la’?
13. Ŋɔŋlɔawo me nyatefe si ku ɖe nu etɔ̃ kawo ŋue míalé ŋku ɖo?
14, 15. Nukae nàgblɔ tso nɔnɔme si le Kristotɔ gbãtɔwo kple Yehowa Ðasefowo si ɖe Ŋɔŋlɔawo ŋu la ŋu?
16. Nukae nye luʋɔ ŋuti nyatefea?
17. Aleke nàɖe mɔkpɔkpɔ si le ame kukuwo si la mee?
18, 19. Nukatae woate ŋu agblɔ be Mawuɖekaetɔ̃ la menye Ŋɔŋlɔa me nufiafia o?
20. Sidzedze kae nyɔnyrɔxɔlawo hiã?
21, 22. Nukatae nàgblɔ be xɔsetɔwoe wonyrɔna?
23, 24. Nukae nye Kristotɔwo fe nyɔnyrɔxɔxɔ fe mɔnu nyuitɔ?
25. Nuka mee woadzro le nyati si kplɔe ɖo me?
[Nɔnɔmetata si le axa 16]
Yesu gblɔ na Pilato be: ‘Meva ɖase ɖi ge tso nyatefea ŋu’
[Nɔnɔmetata si le axa 17]
Àte ŋu aɖe nusitae Yesu gblɔ be: ‘Nyee nye nyatefea’ mea?
[Nɔnɔmetata si le axa 18]
Nukae nye Kristotɔwo fe nyɔnyrɔxɔxɔ ŋuti nyatefea?
^ ***w02 7/15 axa 20-25 Woyia Edzi Zɔna Le Nyatefea Me***
Woyia Edzi Zɔna Le Nyatefea Me
“Nyemekpɔ dzidzɔ gã wu esia be, mese bena, vinyewo zɔna le nyatefe me o.”—YOHANES III, 4.
AMESIWO dea ta agu na Yehowa “le gbɔgbɔ kple nyatefe me” la ko fe nue dzea eŋu. (Yohanes 4:24) Woɖoa to nyatefea hexɔa Kristotɔwo fe nufiafia blibo si wotu ɖe Mawu fe Nyaa dzi sena. ‘Nyanyui la fe nyatefe’ sia hea susu yia Yesu Kristo kpakple Yehowa fe dziɖulanyenye si ta Fiaɖufea aʋli la dzi. (Galatiatɔwo 2:14) Mawu ɖea mɔ “beble, si nu sẽ la” ɖoa amesiwo lɔ̃a aʋatsonyawo la gbɔ, gake agbekpɔkpɔ nɔ te ɖe nyanyuia dzixɔxɔse kple zɔzɔ le nyatefea me dzi.—Tesalonikatɔwo II, 2:9-12; Efesotɔwo 1:13, 14.
2 Fiaɖufegbefãɖelawo nye “hadɔwɔlawo na nyatefe la.” Abe alesi apostolo Yohanes kple exɔlɔ̃ Gayo wɔe ene la, woléa nyatefea me ɖe asi goŋgoŋ hezɔna le eme. Yohanes ŋlɔ na Gayo bena: “Nyemekpɔ dzidzɔ gã wu esia be, mese bena, vinyewo zɔna le nyatefe me o.” (Yohanes III, 3-8) Ne meganye ame tsitsi Yohanes ye fia nyatefea Gayo o hã la, apostoloa fe amegãɖeɖinyenye, Kristotɔ bibi si wònye, kple vifofo fe lɔlɔ̃ si le esi wɔe wòsɔ be woabu Gayo si anye ɖekakpui la be Yohanes fe gbɔgbɔmeviwo dometɔ ɖeka.
Nyatefea Kple Kristotɔwo fe Tadedeagu
3 Be Kristotɔ gbãtɔawo nasrɔ̃ nyatefea la, wokpena le hamewo me, le amewo fe afewo me zi geɖe. (Romatɔwo 16:3-5) Esia wɔnɛ be dzi ɖoa wo fo eye wodea dzi fo na wo nɔewo le lɔlɔ̃ kple dɔ nyui wɔwɔ me. (Hebritɔwo 10:24, 25) Tertullian (155–220 M.Ŋ. lɔfo) ŋlɔ ku ɖe amesiwo va nɔ anyi emegbe siwo yɔa wo ɖokui Kristotɔwoe ŋu be: “Míefoa fu xlẽa Mawu fe agbalẽwo . . . Míetsɔa nya kɔkɔe mawo nyia míafe xɔse, doa ŋusẽ míafe mɔkpɔkpɔ, hedzroa nusiwo dzi míeka ɖo me.”—Apology, ta 39.
4 Hadzidzi anya nye Kristotɔ gbãtɔwo fe kpekpewo fe akpa aɖe. (Efesotɔwo 5:19; Kolosetɔwo 3:16) Nufialagã Henry Chadwick ŋlɔ bena fe alafa evelia me ɖikela Celsus va kpɔ le ha siwo anye be eyae amesiwo yɔa wo ɖokui Kristotɔwo dzina ŋu be “wonyo ale gbegbe eye wofe ŋusẽkpɔɖeamedzia na wòlé blanui.” Chadwick gblɔ kpee be: “Clement si tso Alexandria nye Kristotɔwo ŋuti nuŋlɔla gbãtɔ si fo nu tso ha si fomevi nyo be Kristotɔ nadzi ŋu. Egblɔ be mele be wòanye esi aɖi lɔlɔ̃ha siwo dzi woɖua ɣe ɖo o.” (The Early Church, axa 274-5) Abe alesi Kristotɔ gbãtɔwo anya dzi hae ene ne wokpe ta la, nenema kee Yehowa Ðasefowo hã dzia ha siwo wotu ɖe Biblia dzi si me hagbe sẽŋu siwo kafua Mawu kple Fiaɖufea le la zi geɖe.
5 Le Kristotɔ gbãtɔwo fe hamewo me la, dzikpɔlawo fiaa nyatefea, eye subɔsubɔdɔwɔlawo kpena ɖe haxɔsetɔwo ŋu le mɔ vovovowo nu. (Filipitɔwo 1:1) Dziɖuhã si ɖoa ŋu ɖe Mawu fe Nya kple gbɔgbɔ kɔkɔea ŋu la na gbɔgbɔmemɔfiafia. (Dɔwɔwɔwo 15:6, 23-31) Womezã mawusubɔsubɔ me dzesideŋkɔwo o elabena Yesu de se na efe nusrɔ̃lawo be “Migana woayɔ mi be Rabi o, elabena ame ɖeka koe nye miafe nufiala, eye mi katã la nɔviwo mienye. Eye migayɔ ame aɖeke be mia fofo le anyigba dzi o; elabena ame ɖekae nye mia fofo, eyae le dzifo.” (Mateo 23:8, 9) Nuwo sɔ le Kristotɔ gbãtɔawo kple Yehowa Ðasefowo dome le go siawo kple bubu geɖewo me.
Woti Wo Yome le Gbefãɖeɖe Nyatefea Ta
6 Togbɔ be Fiaɖufegbedasi si hea ŋutifafa vɛ ye Kristotɔ gbãtɔwo ɖe gbefãe hã la, woti wo yome abe alesi woti Yesu hã yomee ene. (Yohanes 15:20; 17:14) Blemaŋutinyaŋlɔla John L. von Mosheim yɔ fe alafa gbãtɔ me Kristotɔwo be, “fufofo si me tɔwo me tameɖoɖo vɔ̃ fe nɔnɔme aɖeke menɔ o, siwo meɖoa aglãdzedze fe susu aɖeke gbeɖe be woatsɔ agblẽ nu le dukɔa ŋu o.” Ðk. Mosheim gblɔ be nusi “ku dzi na Romatɔwo ɖe Kristotɔwo ŋue nye alesi wofe tadedeagu la dzae heto vovovo tso kɔnu kɔkɔe siwo ame bubuwo wɔna la gbɔ.” Egblɔ kpee be: “Vɔsawo, gbedoxɔwo, nɔnɔmetatawo, nukpɔlawo, alo nunɔlawo fe ha mele wo si o; eye le esia ta ame geɖe siwo mele ɖeke nyam o, siwo susu be womate ŋu awɔ subɔsubɔ aɖeke esiawo manɔmee o la, doa vlo wo. Eyata wobua wo mawudzimaxɔselawoe; eye, le Romatɔwo fe sewo nu la, wobua amesiwo ŋu wotsɔ nya ɖo be wonye mawudzimaxɔselawo la be wonye ame fomea dome gblẽlawo.”
7 Nunɔlawo, aɖaŋudɔwɔlawo, kple ame bubu siwo kpɔa wofe agbemenuhiãhiãwo tso legba wɔwɔ me foe ɖe amewo nu be woatso ɖe Kristotɔ siwo mekpɔa gome le trɔ̃subɔsubɔnuwɔnawo me o la ŋu. (Dɔwɔwɔwo 19:23-40; Korintotɔwo I, 10:14) Tertullian ŋlɔ bena: “Wobui be Kristotɔawo gbɔe afɔku ɖesiaɖe si dzɔna ɖe Dukɔa dzi kple dzɔgbevɔ̃e ɖesiaɖe si dzɔna ɖe amewo dzi la tsona. Ne Tiber [tɔsisia] ɖɔ gbagbã ɖi, ne Nil metsa de tsi agblewo o, ne tsi medza o alo ne anyigba ʋuʋu, ne dɔ to, ne dɔvɔ̃ aɖe do la, nya ɖeka koe wogblɔna be: ‘Mitsɔ Kristotɔawo na dzatawo!’ ” Nuka kee woɖawɔ wo o, nyatefe Kristotɔwo ‘kpɔ wo ɖokui dzi nyuie le trɔ̃wo ŋuti.’—Yohanes I, 5:21.
Nyatefea Kple Subɔsubɔzãwo
8 Amesiwo zɔna le nyatefea me foa asa na azã siwo mesɔ ɖe Ŋɔŋlɔawo nu o ɖuɖu elabena ‘fomedodo aɖeke mele kekeli kple viviti dome o.’ (Korintotɔwo II, 6:14-18) Le kpɔɖeŋu me, womeɖua Kristmas si woɖuna le December 25 dzi o. The World Book Encyclopedia gblɔ be: “Ame aɖeke menya ŋkeke si tututu dzi wodzi Kristo o.” The Encyclopedia Americana (1956 Tɔ) gblɔ be: “Saturnalia, si nye Romatɔwo fe azã aɖe si woɖuna le December titina fe wɔnawoe wokpɔ tsɔ le Kristmas fe dzidzɔ kɔnuwo dometɔ geɖe wɔmee.” M’Clintock kple Strong fe Cyclopædia gblɔ be: “Menye Mawue de Kristmas ɖuɖu fe se o, eye mele N[ubabla] Y[eyea] me o.” Eye agbalẽ si nye Daily Life in the Time of Jesus gblɔ be: “Alẽwo . . . nɔa kpo me le vuvɔŋɔli; eye esia dzaa ɖee fia be ŋkeke si woɖo na Kristmas ɖuɖu, le vuvɔŋɔli la, mesɔ o, elabena Nyanyuigbalẽawo gblɔ be alẽkplɔlawo nɔ gbedzi.”—Luka 2:8-11.
9 Wogblɔna be wotsɔa Easter ɖoa ŋku Kristo fe tsitretsitsizã dzii, gake nyatakakatsofe siwo ŋu kakaɖedzi le la gblɔ be edo fome kple alakpasubɔsubɔ. The Westminster Dictionary of the Bible gblɔ be Easter “nye azã aɖe si woɖuna le adame tsɔ dea bubu kekeli kple adame fe mawunɔ si nye Teutonic, si wonya le Anglo-Saxon be Eastre,” alo Eostre, la ŋu. Aleke kee wòɖale o, Encyclopædia Britannica (Tata 11 lia) gblɔ be: “Easter ɖuɖu ŋutinya aɖeke mele Nubabla Yeyea me o.” Kristotɔ gbãtɔwo meɖu Easter o eye Yehowa fe amewo meɖunɛ egbea o.
10 Yesu mede se na eyomedzelawo be woaɖu yefe dzigbe alo tsitretsitsi zã o, ke boŋ Ŋkuɖoɖo efe vɔsakua dzie wòɖo anyi. (Romatɔwo 5:8) Le nyatefe me la, esia koe nye nudzɔdzɔ si fe azã wòde se na efe nusrɔ̃lawo be woaɖu. (Luka 22:19, 20) Yehowa Ðasefowo gakpɔtɔ ɖua fe sia fe fe azã sia si wogayɔna hã be Afetɔ fe Fiẽnuɖuɖu la.—Korintotɔwo I, 11:20-26.
Woɖe Gbefã Nyatefea le Anyigba Bliboa Dzi
11 Amesiwo nya nyatefea bunɛ mɔnukpɔkpɔe be yewoatsɔ yewofe ɣeyiɣi, ŋusẽ, kple nunɔamesi bubuwo aɖo anyi na gbefãɖeɖe nyanyuia. (Marko 13:10) Lɔlɔ̃nu faa nudzɔdzɔwoe wotsɔ do alɔ Kristotɔ gbãtɔwo fe gbefãɖeɖedɔae. (Korintotɔwo II, 8:12; 9:7) Tertullian ŋlɔ bena: “Ne nudzɔɖaka fomevi aɖe nɔ anyi gɔ̃ hã la, womedzɔa ga le amewo si le mɔa nu dea eme o, abe asitsadɔe mawusubɔsubɔ nye ene o. Amesiame tsɔa ga home sue aɖe vɛ ɣleti sia ɣleti—alo ɣesiaɣi si wòlɔ̃, eye ne elɔ̃, alo ne wòate ŋui ko; elabena womezinɛ ɖe ame aɖeke dzi o; enyea lɔlɔ̃nu faa nudzɔdzɔ.”—Apology, ta 39.
12 Lɔlɔ̃nu faa nudzɔdzɔwoe wotsɔna doa alɔ xexeame katã fe Fiaɖufegbefãɖeɖedɔ si wɔm Yehowa Ðasefowo le la hã. Le Ðasefoawo megbe la, ɖetsɔlemetɔ ŋudzedzekpɔlawo bunɛ mɔnukpɔkpɔe be yewoatsɔ yewofe nudzɔdzɔwo ado alɔ dɔ siae. Le afisia hã la, ɖekawɔwɔ aɖe le Kristotɔ gbãtɔawo kple Yehowa Ðasefowo dome.
Nyatefea Kple Ame Ŋutɔ fe Agbenɔnɔ
13 Abe amesiwo le zɔzɔm le nyatefea me ene la, Kristotɔ gbãtɔwo wɔ ɖe apostolo Petro fe nuxlɔ̃amea dzi be: “Miafe anyinɔnɔ le trɔ̃subɔlawo dome nanɔ nyuie, bene nusi ta wogblɔ nya ɖe mia ŋuti ɖo abe vɔ̃wɔlawo ene la, le miafe dɔ nyui wɔwɔ, siwo wodze si azɔ ŋuti la, woakafu Mawu le kpɔkpɔɖaŋkeke la dzi.” (Petro I, 2:12) Yehowa Ðasefowo wɔna ɖe nya siawo dzi.
14 Esi xɔsegbegbe do mo ɖa gɔ̃ hã la, amesiwo gblɔna be Kristotɔwoe yewonye fo asa na nuwɔna gbegblẽwo. W. D. Killen, si nye sɔlemeha la fe blemaŋutinyafialagã, ŋlɔ bena: “Le fe alafa evelia kple etɔ̃lia me la, fefewɔfe si le du gã ɖesiaɖe me nyea afisi amesiame dina be yewoayi; eye togbɔ be fefeawɔlawo nyea agbegbegblẽnɔlawo ŋutɔ hã la, ɣeyiɣia me tɔwo tsɔ wofe fefe siwo wowɔna ɖia kɔ na wofe dzodzro vɔ̃wo ɣesiaɣi. . . . Nyatefe Kristotɔwo katã nyɔŋu fefewɔfea. . . . Wotsria efe nuwɔna nyɔŋuwo; eye wofe dzixɔsewo na woléa fu mawu kple mawunɔwo fe trɔ̃subɔsubɔnuwɔna si wowɔna ɖaa la.” (The Ancient Church, axa 318-19) Yesu yomedzela vavã siwo li egbea hã foa asa na nu nyɔŋuwo kple modzakaɖeɖe ɖigbɔwo.—Efesotɔwo 5:3-5.
Nyatefea Kple “Dziɖuɖu Siwo Ŋusẽ Li Na”
15 Togbɔ be Kristotɔ gbãtɔwo nɔ agbe nyui hã la, Roma fiagã akpa gãtɔwo bu susu vɔ̃ ɖe wo ŋu. E. G. Hardy gblɔ be fiagãawo bu wo abe “yeaɖi zazɛ̃nyahela siwo ŋu bubu mele o” ene. Mɔmefia Pliny Suetɔ si ɖu Bithynia dzi kple Fiagã Trajan dome lɛtaŋɔŋlɔwo ɖee fia be dziɖulawo fe akpa gãtɔ menya nu boo aɖeke tso Kristotɔnyenye ŋu o. Aleke Kristotɔwo bua Dukɔae?
16 Abe alesi wònɔ le Yesu yomedzela gbãtɔwo gome ene la, Yehowa Ðasefowo bɔbɔa wo ɖokui na ‘dunyahedziɖuɖu siwo si ŋusẽ le’ la va ɖo afi aɖe. (Romatɔwo 13:1-7) Ne nusi amegbetɔwo bia kple Mawu fe lɔlɔ̃nu mewɔ ɖeka o la, nya me si woatso enye be: “Ele be, woabu Mawu awu amewo.” (Dɔwɔwɔwo 5:29) Agbalẽ si nye After Jesus—The Triumph of Christianity gblɔ be: “Togbɔ be Kristotɔwo makpɔ gome le fiagã subɔsubɔ me o hã la, womenye aglãdzelawo o, eye togbɔ be wofe subɔsubɔ to vovo eye wòtɔaŋku na trɔ̃subɔlawo o hã la, womenye ŋɔdzinu aɖeke na fiaɖufea o.”
17 Kristotɔ gbãtɔwo nye Mawu fe Fiaɖufea fe akpadzinɔlawo, abe alesi ko blemafofo Abraham, Isak, kple Yakob xɔ ‘du si Mawu tu’ fe ŋugbedodoa dzi see ene. (Hebritɔwo 11:8-10) Abe wofe Afetɔ Yesu ke ene la, nusrɔ̃lawo menye ‘xexeame fe akpa aɖeke o.’ (Yohanes 17:14-16) Eye le amegbetɔwo fe aʋawɔwɔ kple dzrewɔwɔ tefe la, wotia ŋutifafa yome boŋ to ‘wofe yiwo tsɔtsɔ tu kodziwoe’ me. (Yesaya 2:4) Esi sɔlemeha ŋutinunyafiala Geoffrey F. Nuttall tsɔ wo nɔ sɔsɔm kple amesiwo ɖi wo la, egblɔ be: “Nɔnɔme si nɔ Kristotɔ gbãtɔwo si ɖe aʋawɔwɔ ŋu la sɔ pɛpɛpɛ kple amesiwo yɔa wo ɖokuiwo be Yehowa Ðasefowo la tɔ si dzi menya lɔ̃na ɖo na mí bɔbɔe.”
18 Abe akpaɖekedzimadela siwo bɔbɔa wo ɖokui na “dziɖuɖu siwo ŋusẽ li na” ene la, Kristotɔ gbãtɔawo menye ŋɔdzi na dunyahedziɖuɖu aɖeke o, eye nenema ke Yehowa Ðasefowo hã le. Dziehe Amerika nyadzɔdzɔgbalẽmetola aɖe ŋlɔ bena: “Nazãbubu kple makamakaɖeamedzie nana wosusuna be Yehowa Ðasefowo nye ŋɔdzinu na dunyahedziɖuɖu. Wonye ame fafawo kple amesiwo medzea aglã ɖe dziɖuɖu ŋu o abe alesi woakpɔ mɔ be mawusubɔsubɔha nanɔ ene.” Dziɖuɖumegã siwo nya nu tso Yehowa Ðasefowo ŋu la nya be susu aɖeke meli si ta yewoavɔ̃ wo o.
19 Mɔ ɖeka si nu Kristotɔ gbãtɔwo de bubu “dziɖuɖu siwo ŋusẽ li na” ŋu le enye to wofe adzɔwo xexe me. Esi Justin Martyr nɔ agbalẽ ŋlɔm na Roma Mɔmefia Antoninus Pius (138-161 M.Ŋ.) la, egblɔ be Kristotɔwo “lɔ̃na” xea wofe adzɔwo “faa wu amewo katã.” (First Apology, ta 17) Eye Tertullian gblɔ na Roma dziɖulawo be wofe adzɔxɔlawo “nada akpe na Kristotɔwo” le alesi wokpɔna egbɔ be yewoxe yewofe adzɔwo pɛpɛpɛ ta. (Apology, ta 42) Kristotɔwo kpɔ viɖe tso Pax Romana, alo Roma fe Ŋutifafa la me, tsɔ kpe ɖe efe se kple ɖoɖo, mɔdodo nyuiwo, kple fudzimɔzɔzɔ si me dedienɔnɔ nɔ ŋu. Esi wokpɔ alesi nu nyui siwo wowɔ ɖe vi na woe la, wowɔ ɖe Yesu fe nyawo dzi be: “Nusi nye kaisaro tɔ la, mitsɔe na kaisaro, eye nusi nye Mawu tɔ la, na Mawu.” (Marko 12:17) Yehowa fe ame siwo li egbea wɔna ɖe aɖaŋuɖoɖo sia dzi eye wokafua wo le wofe nyatefetoto le adzɔxexe me ta.—Hebritɔwo 13:18.
Nyatefe La—Nublanue Wònye
20 Esi Kristotɔ gbãtɔawo zɔ le nyatefea me ta la, ebla wo ɖekae le nɔviwo fe habɔbɔ si me ŋutifafa nɔ me abe alesi Yehowa Ðasefowo le egbea ene. (Dɔwɔwɔwo 10:34, 35) Lɛta aɖe si wota ɖe The Moscow Times me gblɔ be: “Wonya [Yehowa Ðasefowo] nyuie be wonye xɔlɔ̃wɔlawo, dɔmenyotɔwo, kple ame fafa siwo wote ŋu dea ha kplii bɔbɔe, siwo mefoa nya ɖe ame nu o eye wodia ŋutifafa le wofe fomedodo kple ame bubuwo me ɣesiaɣi . . . Zãnuxɔlawo, ahatsunolawo, alo atikevɔ̃ɖizãlawo mele wo dome o, eye menye nu sesẽ aɖeke tae o: Ðeko wodzea agbagba be wofe Biblia fe dzixɔsewo nafia mɔ wo le nusianu si wowɔna alo gblɔna me. Ne ɖe xexeametɔwo katã adze agbagba teti be yewoanɔ agbe ɖe Biblia fe mɔ nu abe alesi Yehowa Ðasefowo nɔnɛ ene la, míafe xexe vlo sia atrɔ kuraa.”
21 Encyclopedia of Early Christianity gblɔ be: “Sɔlemeha gbãtɔ la bu eɖokui amefome yeye ɖeka fe fufofo si me Yudatɔwo kple Trɔ̃subɔla siwo melɔ̃a wo nɔewo fe nya tsã o la nɔa ŋutifafa me le.” Yehowa Ðasefowo hã nye dukɔwo dome nɔviwo fe habɔbɔ si lɔ̃a ŋutifafa—xexeme yeye habɔbɔ aɖee nyatefe. (Efesotɔwo 2:11-18; Petro I, 5:9; Petro II, 3:13) Esi dedienɔnɔdzikpɔlawo fe amegã si le Pretoria Adzɔnuɖefiafe le South Africa kpɔ alesi Ðasefo siwo tso amefomeviwo katã me kpe ta le afima ŋutifafatɔe la, egblɔ be: “Amesiame wɔ nudzeame eye wonye nudzeamewɔlawo, amewo fo nu kple gbeɖɔɖɔe na wo nɔewo, ne woafo nu tso nɔnɔme si woɖe fia le ŋkeke ʋɛ siwo va yi me ŋu la—wo katã ɖo kpe miafe habɔbɔa me tɔwo fe agbenyuinɔnɔ dzi eye mienɔa anyi ɖekae abe fome kpɔdzidzɔ ɖeka ene.”
Woyra Wo le Nyatefea Fiafia Ta
22 Paulo kple Kristotɔ bubuwo to wofe agbenɔnɔ kple gbefãɖeɖedɔa dzi ‘nɔ nyatefea ɖem fia.’ (Korintotɔwo II, 4:2) Ðe mèlɔ̃ ɖe edzi be Yehowa Ðasefowoe le esia ke wɔm hele nyatefea fiam dukɔwo katã me tɔwo oa? Le xexeame katã la amewo le nyatefe tadedeagu la me vam eye wole zi fom ɖe ‘Yehowa fe afe fe to la’ dzi madzudzɔmadzudzɔe. (Yesaya 2:2, 3) Ƒe sia fe la, ame akpe geɖe xɔa nyɔnyrɔ tsɔ ɖea wofe adzɔgbeɖeɖe na Mawu fiana si na be wole hame yeye geɖe ɖom.
23 Togbɔ be Yehowa fe amewo tso tefe vovovowo hã la, wowɔ ɖeka le nyatefe tadedeagu me. Lɔlɔ̃ si woɖena fiana na wokpɔa wo dzea sii be Yesu fe nusrɔ̃lawoe wonye. (Yohanes 13:35) Èle ekpɔm be ‘Mawu le wo dome vavãa’? (Korintotɔwo I, 14:25) Èle amesiwo le nyatefea fiam dukɔwo katã la domea? Ne nenemae la, neva eme be nàyi edzi anɔ ŋudzedzekpɔkpɔ mavɔ ɖem fia ɖe nyatefea ŋu eye mɔnukpɔkpɔ nasu asiwò be nàzɔ le eme tegbee.
Aleke Nàɖo Wo Ŋui?
• Le tadedeagu gome la, ɖekawɔwɔ kae le Kristotɔ gbãtɔawo kple Yehowa Ðasefowo dome?
• Subɔsubɔzã ka koe amesiwo le zɔzɔm le nyatefea me la ɖuna?
• Amekawoe nye “dziɖuɖu, siwo ŋusẽ li na,” eye aleke Kristotɔwo bua woe?
• Aleke nyatefea nye nublanui?
[Biabiawo]
1. Nuka dzie ‘nyanyui la fe nyatefea’ hea susu yina?
2. Nuka ŋue apostolo Yohanes kpɔ dzidzɔ ɖo vevie, eye aleke eya kple Gayo dome fomedodoa nɔ?
3. Tameɖoɖo kae nɔ kpekpe siwo Kristotɔ gbãtɔwo wɔna la ŋu eye vi kae wòɖe?
4. Akpa kae hadzidzi wɔna le Kristotɔwo fe kpekpewo me?
5. (a) Aleke wona gbɔgbɔmemɔfiafiae le Kristotɔ gbãtɔwo fe hamewo me? (b) Aleke nyatefe Kristotɔwo wɔ ɖe Yesu fe nya siwo woŋlɔ ɖe Mateo 23:8, 9 me dzii?
6, 7. Togbɔ be ŋutifafa gbedasie nyatefe Kristotɔwo ɖea gbefãe hã la, aleke wowɔ nu ɖe wo ŋui?
8. Nukatae amesiwo zɔna le nyatefea me meɖua Kristmas o?
9. Nukatae Yehowa subɔla siwo nɔ anyi le blema kple esiwo li egbea fo asa na Easter ɖuɖu?
10. Azã ka ɖuɖue Yesu ɖo anyi, eye amekawoe lé eɖuɖu me ɖe asi pɛpɛpɛ?
11, 12. Aleke amesiwo zɔna le nyatefea me ɖaa kpea asi ɖe gbefãɖeɖedɔa ŋui?
13. Petro fe nuxlɔ̃ame ka dzie Yehowa Ðasefowo wɔna ɖo le wofe agbenɔnɔ gome?
14. Aleke Kristotɔwo bua modzakaɖeɖe ɖigbɔwoe?
15, 16. Amekawoe nye “dziɖuɖu, siwo ŋusẽ li na la,” eye aleke amesiwo le zɔzɔm le nyatefea me la bua woe?
17. (a) Dziɖuɖu ka fe akpadzinɔlae Kristotɔ gbãtɔwo nye? (b) Aleke Kristo yomedzela vavãwo wɔ ɖe Yesaya 2:4 me nyawo dzi le wofe agbe mee?
18. Nukatae susu aɖeke meli si ta dziɖuɖu aɖeke navɔ̃ Yehowa Ðasefowo o?
19. Nya kae woate ŋu agblɔ le Kristotɔ gbãtɔwo kple Yehowa Ðasefowo ŋu le adzɔxexe gome?
20, 21. Le nɔvilɔlɔ̃ si me ŋutifafa le gome la, nɔnɔme ɖeka tɔgbe kawoe le Kristotɔ gbãtɔwo kple Yehowa subɔla siwo li egbea si?
22. Nukae le dzɔdzɔm le esi Kristotɔwo le nyatefea ɖem fia ta?
23. Aleke nèkpɔ tso amesiwo le nyatefea fiam dukɔwo katã me tɔwo ŋu?
[Nɔnɔmetata si le axa 21]
Kristotɔwo fe kpekpewo nye yayra na amesiwo le zɔzɔm le nyatefea me la tso gbaɖegbe ke
[Nɔnɔmetata si le axa 23]
Yesu de se na eyomedzelawo be woaɖu yefe vɔsaku fe Ŋkuɖodzia
[Nɔnɔmetata si le axa 24]
Abe Kristotɔ gbãtɔawo ene la, Yehowa Ðasefowo dea bubu “dziɖuɖu, siwo ŋusẽ li na” ŋu
^ ***w11 3/15 axa 17-20 Nu Siwo Tae Wòle Be Miakpɔ Dzidzɔ Ðo*** >>
Nu Siwo Tae Wòle Be Miakpɔ Dzidzɔ Ðo
NU SIWO katã Yehowa wɔ, tso lãmenugbagbevi suetɔ kekeake dzi va ɖo ɣletivihatsotso nyadri siwo fo fu wɔ ɣletivihatsotso gã nyadriwo fe fufofowo dzi, la ɖee fia be efe nuwɔwɔwo le ɖoɖo nu. Esia mewɔ nuku kura o, elabena menye ‘nyamanyamawɔwɔ fe Mawu’ ye Wɔla la nye o. (1 Kor. 14:33) Ale si Mawu wɔ ɖoɖo ɖe tadedeagu ŋu hã ɖe dzesi ŋutɔ. Bu nu si Yehowa wɔ la ŋu kpɔ. Efo nuwɔwɔ nyanu miliɔn alafa geɖewo—amegbetɔ siwo le anyigba dzi kple mawudɔlawo—siwo katã si tiatiawɔblɔɖe le eye wowɔ ɖeka le tadedeagu dzadzɛ me la nu fu ɖe xexea me katã fe habɔbɔ ɖeka me. Aleke gbegbe wòwɔ nukue nye esi!
Le blema Israel la, Yerusalem afi si Yehowa fe gbedoxɔa kple efe fia si wòsi ami na la nɔ la nɔ tsitre ɖi na Mawu fe habɔbɔ fe akpa si le anyigba dzi. Israel vi aboyome aɖe si nɔ Babilon la ɖe ale si wòse le eɖokui me tso du kɔkɔe sia ŋu la gblɔ ale: ‘Nye aɖe nalé ɖe aŋɔme, nenye be, nyemeɖo ŋku dziwò o, nenye be, Yerusalem mefo nye dzidzɔwo ta o!’—Ps. 137:6.
Nenemae nèsena le ɖokuiwò me tso Mawu fe habɔbɔ si li egbea ŋua? Ðe esia hea dzidzɔ geɖe vanɛ na wò wu nu bubu ɖe sia ɖea? Ðe viwòwo nya Mawu fe habɔbɔa fe akpa si le anyigba dzi la fe ŋutinya nyuie hese ale si woɖea zɔe la gɔmea? Ðe wòdzɔa dzi na wo be yewonye Yehowa Ðasefowo fe xexea me katã fe nɔviwo fe habɔbɔa me tɔwoa? (1 Pet. 2:17) Ðe manyo be nàwɔ aɖaŋuɖoɖo siwo le nyati sia me la ŋu dɔ le miafe Ƒometadedeagu fiẽsi me ale be wò fomea fe ŋudzedzekpɔkpɔ ɖe Yehowa fe habɔbɔa ŋu nadzi ɖe edzi oa?
Miɖo Ŋku Nu Siwo Wòwɔ Le ‘Blema’ La Dzi
Ƒe sia fe la, fome siwo nɔ Israel la foa fu ɖua Ŋutitotoŋkekenyui la. Esi woɖo azã sia anyi la, Mose gblɔ na dukɔa bena: ‘Ne viwòŋutsu ava bia wò bena, esia gɔme ɖe mahã la, ekema gblɔ nɛ bena: Asi sesẽ Yehowa tsɔ kplɔ mí tso Egipte, afi si míenye kluviwo le.’ (2 Mose 13:14) Mele be woaŋlɔ nu siwo Yehowa wɔ na Israel viwo va yi la be o. Le nyatefe me la, Israel vifofo geɖe wɔ ɖe Mose fe sedede sia dzi. Le fe geɖe megbe la, Israel vi aɖe do gbe ɖa be: “Mawu, míesee kple míafe to, mía fofowo tu xo na mí, le nu siwo nèwɔ le blema la ŋuti.”—Ps. 44:2.
Yehowa Ðasefowo fe ŋutinya siwo ku ɖe nu siwo dzɔ le fe 100 kple edzivɔ siwo va yi me ŋu la ate ŋu adze na ɖevi aɖe egbea abe ‘nu siwo dzɔ blema’ ene. Nu kae nàte ŋu awɔ be nudzɔdzɔ siawo nadze nu ŋutɔŋutɔ na viwòwo? Be dzila aɖewo nate ŋu awɔ esia la, wozãa agbalẽ siwo nye Jehovah’s Witnesses—Proclaimers of God’s Kingdom (Les Témoins de Jéhovah : Prédicateurs du Royaume de Dieu), Yearbook (Annuaire), agbemeŋutinya siwo wota ɖe míafe magazinewo me, kple teokrasi ŋutinya bubuwo ŋuti nyatakakawo, kpakple míafe DVD yeye si fo nu tso Mawu subɔla siwo nɔ anyi le míafe ŋkekea me la ŋu. Video siwo ku ɖe ale si woti mía nɔviwo yome le Soviet Union kple Nazi Germany ŋu la akpe ɖe fomewo ŋu be woaɖo ŋu ɖe Yehowa ŋu le dodokpɔwo me. Mizã dɔwɔnu siawo hã le miafe Ƒometadedeagu fe fiẽsiwo me. Ema ado ŋusẽ mia viwo fe xɔse woawɔ nutefe nenye be kuxi siwo ado wofe nutefewɔwɔ kpɔ la va wo dzi.
Ke hã, ŋutinyawo gbɔgblɔ ɖeɖe ko ate ŋu ati ɖeviwo kaba. Eya ta mina be mia viwo hã nakpɔ gome le eme. Le kpɔɖeŋu me, miate ŋu abia tso mia viŋutsuvi si be wòatia dukɔ aɖe si ŋu wòdi be yeanya nu tso, eye wòawɔ numekuku le dukɔ ma fe teokrasi ŋutinya ŋu, eye wòafo tso nu siwo ŋu wòke ɖo la fe ɖewo ŋu na fomea. Ate ŋu anye be Kristotɔ siwo subɔ nutefewɔwɔtɔe fe geɖe la le miafe hamea me, siwo miate ŋu akpe be woava wɔ ɖeka kple mi le miafe fometadedeagu me le fiẽsi aɖe me. Ðewohĩ, miate ŋu ana mia vinyɔnuvi nabia gbe wo, eye esia ana be woagblɔ wofe nutefekpɔkpɔwo. Alo miate ŋu ana be mia vi nata teokrasiwɔna vevi aɖewo, abe alɔdzedɔwɔfe aɖe tutu, dukɔwo dome takpekpe aɖe, alo mɔ̃ siwo wotsɔ foa agba siwo dzi wolé nufowo ɖo la zazã le tso afe me yi afe me dɔa me tsã.
Misrɔ̃ Ale Si ‘Ŋutinu Ðe Sia Ðe Wɔa Efe Akpa Dzi’
Apostolo Paulo tsɔ Kristo hamea sɔ kple ‘ŋutilã blibo la si wokpe ɖo ɖekae pɛpɛpɛ, si wona wòle dɔ wɔm ɖekae to efe kpefekpefe siwo le nu si hiã wɔm la dzi, si nana ŋutilã la tsina eye wòtua eɖokui ɖo le lɔlɔ̃ me, esime ŋutinu ɖe sia ɖe le efe akpa dzi wɔm’ la. (Ef. 4:16, New International Version) Ne míesrɔ̃ nu tso ale si ameti bliboa wɔa dɔe ŋu la, enana míegakpɔa ŋudzedze ɖe mía Wɔla la ŋu hedea bubu eŋu geɖe wu. Nenema kee, ne míelé ŋku ɖe ale si xexea me katã fe hamea ɖea zɔe ŋu la, “Mawu fe nunya, si dze le mɔ vovovoawo nu la” wɔa nuku na mí ŋutɔ.—Ef. 3:10.
Yehowa ɖɔ ale si efe habɔbɔa, si me efe akpa si le dzifo hã le, la ɖea zɔe. Le kpɔɖeŋu me, egblɔ na mí be yetsɔ nyaɖeɖefia aɖe de Yesu Kristo si, emegbe “[Yesu to] efe mawudɔla, si wòdɔ ɖa la, dzi heɖe wo me fia efe dɔla Yohanes, ame si ɖi ɖase” tso eŋu. (Nyaɖ. 1:1, 2) Esi Mawu ɖe ale si efe habɔbɔa fe akpa si le dzifo la ɖea zɔe fia mí la, ɖe madi be míase ale si efe habɔbɔa fe akpa si le anyigba dzi la fe ‘akpa ɖe sia ɖe wɔa efe akpa dzi’ la gɔme oa?
Le kpɔɖeŋu me, ne nutome sue dzikpɔla ava srã miafe hamea kpɔ kpuie la, ɖe manyo be mia kple wò fomea miasrɔ̃ nu tso dɔ siwo dzikpɔla mɔzɔlawo wɔna kple yayra siwo wokpɔna la ŋu oa? Aleke wokpena ɖe mía dometɔ ɖe sia ɖe ŋu? Nyabiase bubu siwo ŋu miate ŋu ade ŋugble le la fe ɖewoe nye: Nu ka tae gbeadzikɔntabubu le vevie? Afi kae Mawu fe habɔbɔa kpɔa ga tsona tsɔ wɔa efe dɔwoe? Ðoɖo ka nue Dziɖuha la le, eye aleke wònaa gbɔgbɔmenuɖuɖu mí?
Ne míese ɖoɖo si nu Yehowa fe amewo wɔa nuwo le gɔme la, eɖea vi na mí le mɔ etɔ̃ ya teti nu: Míegakpɔa ŋudzedze ɖe ame siwo wɔa dɔ vevie le mia ta la ŋu geɖe wu. (1 Tes. 5:12, 13) Eʋãa mí be míakpe asi ɖe teokrasiɖoɖowo ŋu. (Dɔw. 16:4, 5) Mlɔeba la, edoa ŋusẽ míafe kaka ɖe ame siwo xɔa ŋgɔ la dzi geɖe wu, esi míekpɔe be Ŋɔŋlɔawo dzie wotua wofe nyametsotsowo kple ɖoɖowo ɖo ta.—Heb. 13:7.
“Mito Efe Fiasãwo Me”
‘Mizɔ Zion ŋu godoo, mifo xlãe va kpe, eye mixlẽ efe xɔ tsralawo! Milé ŋku ɖe efe [gli kɔkɔwo] ŋu, eye mito efe fiasãwo me, ne miaxlẽe afia megbeviwo!’ (Ps. 48:13, 14) Hakpala la le dzi dem fo na Israel viwo le afi sia be woalé ŋku ɖe Yerusalem dua ŋu nyuie. Àte ŋu akpɔ nu nyui gbogbo siwo dzi Israel viwo kple wofe fomewo aɖo ŋkui ne wozɔ mɔ yi du kɔkɔe la me le ŋkekenyuiwo dzi fe sia fe eye wolé ŋku ɖe gbedoxɔ dzeani si nɔ afi ma ŋu la le susu mea? Nu siawo anya ʋã wo be ‘woaɖo dze tso wo ŋu na wo megbeviwo.’
Bu Seba fianyɔnu, si mexɔ nya siwo wòse tso Salomo fe fiaɖuɖu fe atsyɔ̃ kpakple efe nunya gã la ŋu dzi se gbã o la ŋu kpɔ. Nu kae na wòva kpɔe be nya siwo yese la le eme vavã? Eya ŋutɔ gblɔ be: ‘Nyemexɔ wofe nyawo dzi se o, va se ɖe esime meva kpɔe kple nye ŋkuwo.’ (2 Kron. 9:6) Ɛ̃, nu si míekpɔ kple míawo ‘ŋutɔwo fe ŋkuwo’ la ate ŋu awɔ dɔ ɖe mía dzi ale gbegbe.
Aleke nàte ŋu akpe ɖe viwòwo ŋu be woakpɔ nu wɔnuku siwo le Yehowa fe habɔbɔa ŋu la kple woawo ‘ŋutɔwo fe ŋkuwo’? Ne Yehowa Ðasefowo fe alɔdzedɔwɔfe aɖe te ɖe mia ŋu la, midze agbagba miayi aɖaɖi tsa le afi ma. Le kpɔɖeŋu me, Mandy kple Bethany, tsi le tefe aɖe si gbɔ didi tso Betel fe si le wofe dukɔa me la gbɔ kilometa 1,500. Ke hã, wo dzilawo wɔ ɖoɖo fomea katã zɔa mɔ yia afi ma edziedzi ɖaɖia tsa le tefea, vevietɔ esime wo vinyɔnuviawo nɔ tsitsim. Wogblɔ be: “Hafi míayi aɖaɖi tsa le Betel zi gbãtɔ la, míesusuna be ɖoɖo kpaɖii aɖe dzie wozɔna le afi ma, eye míesusu be tɔgbuiwo kple mamawo koe nɔa afi ma. Gake esi míeyi la, míekpɔ sɔhɛwo nɔ dɔ dzi sesĩe na Yehowa, eye wonɔ dzidzɔ kpɔm! Míekpɔe be Yehowa fe habɔbɔa keke ta wu hame sue siwo le míafe nutoa me, eye ɣesiaɣi si míeɖi tsa yi Betel la, eganaa ŋusẽ yeye ɖoa mía ŋu le gbɔgbɔ me.” Mawu fe habɔbɔa nyanya nyuie ʋã Mandy kple Bethany wodze mɔɖeɖedɔa wɔwɔ gɔme, eye wokpe wo be woava subɔ le Betel abe ɣeyiɣi aɖe fe lɔlɔ̃nu faa dɔwɔlawo ene.
Mɔ bubu aɖe li si dzi míato ‘akpɔ’ Yehowa fe habɔbɔa; esia fe mɔnukpɔkpɔ mesu Israel viwo si le blema o. Nyitsɔ laa la, woɖe videowo kple DVD aɖewo ɖe go na Mawu fe amewo, siwo fo nu tso Mawu fe habɔbɔa fe akpa vovovowo ŋu; wo dometɔ aɖewoe nye: Jehovah’s Witnesses—Organized to Share the Good News (Les Témoins de Jéhovah : organisés pour prêcher la bonne nouvelle), Our Whole Association of Brothers (Toute la communauté des frères), To the Ends of the Earth (Jusqu’aux extrémités de la terre), kple United by Divine Teaching (Unis grâce à l’enseignement divin). Ne mia kple wò fomea miekpɔ dɔ sesẽ siwo Betel dɔwɔlawo, nɔvi siwo naa kpekpeɖeŋu ne afɔkuwo dzɔ, dutanyanyuigblɔlawo, kple nɔvi siwo wɔa ɖoɖo ɖe takpekpewo ŋu wɔna la, ana miagakpɔ ŋudzedze geɖe wu ɖe xexea me katã fe nɔviwo fe habɔbɔa ŋu godoo.
Mawu fe amewo fe hame ɖe sia ɖe wɔa akpa vevi aɖe le gbefãɖeɖe nya nyuia me eye wokpena wo nɔvi Kristotɔ siwo le wofe nutoa me ŋu. Ke hã, anyo be miadi ɣeyiɣi ade ŋugble tso “nɔviwo fe habɔbɔ blibo si le xexea me la” ŋu. Esia akpe ɖe mia kple viwòwo ŋu ‘mianɔ te sesĩe le xɔse me,’ elabena nu geɖewo li siwo tae wòle be miakpɔ dzidzɔ ɖo.—1 Pet. 5:9.
[Aɖaka/Nɔnɔmetata si le axa 18]
Mawu Ƒe Habɔbɔa Ehiã Be Míasrɔ̃ Nu Tso Eŋu
Nu gbogbo aɖewo li siwo akpe ɖe mí katã ŋu míasrɔ̃ nu geɖe wu tso Yehowa fe habɔbɔa fe ŋutinya kple ɖoɖo si nu habɔbɔa zɔna ɖo la ŋu. Nyabiase siwo gbɔna la ate ŋu akpe ɖe ŋuwò nàdze esia wɔwɔ gɔme:
☞ Alekee dzikpɔla mɔzɔla siwo li egbea fe dɔa dze egɔme?—Kpɔ November 15, 1996, fe Gbetakpɔxɔ, axa 10-15.
☞ Nu kae ɖe dzesi le “Ðeviwo Ƒe Ŋkeke” la ŋu le Teokrasi Takpekpe si wowɔ le fe 1941 me la me?—Kpɔ July 15, 2001, fe Gbetakpɔxɔ, axa 8.
☞ Aleke Dziɖuha la wɔa nyametsotsowo?—Kpɔ April 1, 2007, fe Gbetakpɔxɔ, axa 23 mm. 10-11.
^ ***w11 3/15 axa 20 Mègagblẽ Nɔviwò Xɔsetɔwo Ði Gbeɖe O*** <<
Mègagblẽ Nɔviwò Xɔsetɔwo Ði Gbeɖe O
JAROSŁAW kple srɔ̃a Beata gblɔ be: “Míeɖe mɔ míafe susu katã nɔ nu nyui siwo míate ŋu akpɔ tso xexe sia me asitsadɔwo me la ŋu fe ewo sɔŋ, eye míekpɔ ga geɖe hã. Togbɔ be nyatefea mee wohe mí le hã la, míeva te mía ɖokui ɖa tso Yehowa ŋu ale gbegbe be esesẽ na mí ŋutɔ be míatrɔ agbɔ va egbɔ.”
Nɔvi bubu aɖe hã, si ŋkɔe nye Marek, gblɔ be: “Le tɔtrɔ siwo va le agbenɔnɔ kple dunyahehe me le Poland ta la, dɔ ge le asinye zi gbɔ zi geɖe. Esia na dzi va ɖe le fonye. Medi be nye ŋutɔ maɖo nye asitsadɔwɔfe, gake menɔ vɔvɔ̃m, elabena esia ŋuti nutefekpɔkpɔ aɖeke menɔ asinye o. Mlɔeba la, metso nya me be maɖo dɔwɔfea hesusui be esia akpe ɖe ŋunye makpɔ nye fomea fe ŋutilãmenuhiahiãwo gbɔ na wo nyuie wu, eye magblẽ naneke le ŋunye le gbɔgbɔ me o. Ɣeyiɣi aɖe megbe la, meva kpɔe be meble ɖokuinye kura.”
Esi nuwo fe asi yi edzi le dzi yim eye dɔmakpɔwɔe hã le dzidzim ɖe edzi le xexea me ta la, ame geɖewo tsi dzimaɖi, eye esia wɔe be wowɔa nyametsotso siwo me nunya mele o. Nɔvi aɖewo lɔ̃ be yewoawɔ dɔ le kpakpã le dɔ me megbe, alo be yewoawɔ dɔ bubu akpe ɖe esi wɔm yewole la ŋu, alo yewoaɖo yewo ŋutɔ yewofe asitsadɔwɔfe togbɔ be esia ŋuti nutefekpɔkpɔ aɖeke